دێریدا؛ ده‌قی بێلایه‌ن نانووسم، من هه‌ر په‌یوه‌ست دەبم به چه‌په‌وه – كولتور مه‌گه‌زین\n06/07/2017 9 min read0\n(جاك دێریدا ) فه‌یله‌سوفی فه‌ڕه‌نسی له ١٩٣٠ له‌جه‌زائیر له‌دایكبووه و له ٢٠٠٤ كۆچی كردووه\n20/06/2017 14 min read0\nماوه‌ی په‌نجا ساڵه كتێبه‌كانتان ڕووبەرێکیان بۆ پێشوازیی میواندۆستانە ڕه‌خساندووه كه خۆ به خۆ ده‌كه‌وێتە نێو كایه‌ی سیاسییه‌وه. به پێی هێڵه دیاره‌كانی كتێبەکان، ئەو کتێبانە له دیوێكه‌وه به‌سه‌ر سیاسه‌تی هاوڕێیه‌تیدا ئاوه‌ڵا دەبن و له دیوێكیشه‌وه به‌سه‌ر سیاسه‌تی یاده‌وەریدا، له دیوێكیشه‌وه به‌سه‌ر سیاسه‌تی میواندارییدا. ئێوه چۆن له‌م چه‌مكه‌ی سیاسه‌ت تێده‌گه‌ن؟\nدێریدا: به ناچاری، هه‌وڵده‌ده‌م به‌شێوه‌یه‌كی گشتی و ته‌له‌گرافیی وه‌ڵامت بده‌مه‌وه. بۆماوه‌یه‌كی درێژ كتێبه‌كانی من, له ڕووی سیاسییه‌وه، وه‌ك ده‌قی بێلایه‌ن حسێب كران –ئه‌مه له كاتێكدا كه په‌یوه‌ندی من به چه‌په‌وه ئاشكرا دیار بوو-، جا له‌به‌رئه‌وه‌ی من هه‌میشه به سیاسه‌ته‌وه سه‌رقاڵ بووم، بۆیە ده‌رباره‌ی ئه‌و شته‌ی كه ده‌مویست بیری لێ بكه‌مه‌وه ڕه‌مزه سیاسییه باڵاده‌سته‌كانم نه‌ده‌ناسی و نایشیان ناسم. ئه‌مه‌یش بۆماوه‌یه‌كی درێژ وا لێكدرایه‌وه كه من نه دژ بە ماركس و نه لەبەرژەوەندی ماركس یه‌ك وشه‌م نه‌نووسیووه، ئەگەرچی هه‌موو ئه‌و شتانه‌م هه‌ر بۆ گرنگ بوو كه ده‌كه‌وتنه ئه‌م لایه‌نه‌یانەوه. وێڕای ئه‌وه‌یش، ئیمکانی قسه‌ی سیاسی هاتەپێش كه ئه‌و كاره هەڵوەشانەوەگەرییەی به‌هه‌ند وه‌رده‌گرت كه من ده‌ستم پێكردبوو. هه‌وڵمدا كاره هەڵوەشانەوەخوازەکەم ببه‌ستمه‌وه به چه‌مكێكی تازەوە ده‌رباره‌ی سیاسه‌ت. ئه‌مه‌یش ته‌نیا ئه‌و ساته‌وه‌خته وه‌ك كارێكی مومكین هاته پێشچاوم كه ئه‌و ڕژێمانه‌ی پێیانده‌وترا كۆمۆنیزم، هه‌ره‌سیان هێنا و له هه‌موو شوێنێك مه‌رگی ماركس ڕاگه‌یه‌نرا. هه‌ستم به‌وه كرد كه ئه‌مه دادوه‌رانه نییه، به‌ڵكو ئه‌مه كاره‌ساتێكی سیاسییه و هه‌تا بڵێی مه‌ترسیداریشه. “تارماییه‌كانی ماركس” كتێبێكی ئاڵۆزه، به‌شێوه‌یه‌كی ئه‌نقه‌ست ئاڵۆزكاو و لێكدژه، نه‌ك ته‌نیا “له‌پێناو” ماركسدا، به‌ڵكو به‌شێوازی تایبه‌تی خۆیشی له پێناو ماركسدا. له‌م ده‌سپێكه‌وه، به هه‌موو پۆلی كتێبه‌كان، گوتاره‌كان، فێركاری، تێڕامان له‌وه‌ی كه ده‌شێت ببێته ئه‌نته‌رناسیۆنالێكی نوێوە سه‌رقاڵبووم، ئەمەیش به له‌به‌رچاوگرتنی به‌جیهانیبوون و هه‌موو ئه‌و كێشه نوێیانه‌ی كه سه‌روه‌ری و هه‌موو ئه‌و شتانه‌ی كه, له سیاسه‌تدا, له قۆناغی دابڕندا بوون له فه‌زای سیاسی, هێنابوویانه كایه‌وه: ده‌وڵه‌تی نه‌ته‌وه‌یی خۆڵه‌مێشی، كه به‌شێوه‌یه‌كی سه‌ره‌كی په‌یوه‌ست بوو به ڕیشه‌ی نیشتمانییه‌وه. كه‌واته مه‌سه‌له‌كه په‌یوه‌ست بوو به دووباره بیركردنه‌وه و چاوخشاندنه‌وه، نه‌ك به سیاسه‌تدا، به‌ڵكو به سیاسی له‌خۆیدا، بە یاسای نێو ده‌وڵه‌تی، په‌یوه‌ندیی هێزه‌كان، شیكاریی و تێگه‌یشتنی هه‌ژموونی ئه‌مریكی، هه‌روه‌ها گاڵته‌جاڕی و پارادۆكسی ڕه‌خنه‌ی ویلایه‌ته یه‌كگرووه‌كانی ئه‌مریكا، پێگه نوێیه‌كان و شێوازه نوێیه‌كانی ڕێكخستنی بزووتنه‌وه سیاسییه‌كان، نا-هاوبه‌ندیی جوڵه‌ی هێزه نه‌یاره‌كانی به‌جیهانیبوون، كه بڕیار له داهاتووی جیهان ده‌ده‌ن و منیش بڕوام به‌مه هه‌یه.\nله كاتی خوێندنه‌وه‌دا وا ده‌رده‌كه‌وێت كۆمه‌ڵێك تارمایی دیكه هه‌بن كه به‌نێو ده‌قه‌كانتاندا درێژبوونه‌ته‌وه، هه‌روه‌ها هه‌ندێك چه‌مك هەن كه په‌ره‌تان پێداون، وه‌كو عه‌داله‌ت، لێبوورده‌یی، میواندۆستی: ئه‌مه پرسی ئیتیكایه (l’éthique)؟\nدێریدا: به جۆرێك له جۆره‌كان پرسیاره ئیتیكییه‌كان هه‌ر پێشتریش لای من خراونه‌ته ڕوو، به‌ڵام ئه‌گه‌ر مه‌به‌ستمان له ئیتیكا سیسته‌می ڕێساكان و پێوه‌ره ئه‌خلاقییه‌كان بێت، ئه‌وا به‌دڵنیاییه‌وه نه‌خێر، له‌م باره‌وه من ئیتیكایه‌كم نه‌خستۆته‌ڕوو. ئه‌وه‌ی به كرده‌یی سه‌رقاڵی كردبووم پارادۆكسه‌كانی ئیتیكا، سنووره‌كانی ئیتیكا بوو, به‌تایبه‌تیش ده‌رهه‌ق به پرسیاری به‌خشین، لێبوورده‌یی، نهێنی، شایه‌تیدان، میوانداری، زینده‌وه‌ر- ئاژه‌ڵ و گیانه‌وه‌رانیتر. هه‌موو ئه‌مانه‌یش واته هزری بڕیاردان: بڕیاری به‌رپرسانه ته‌نیا ئه‌وه نییه كه به‌نێو ئه‌زموونی مه‌حاڵدا ده‌ڕوات یان تێده‌په‌ڕێنێت، به‌ڵكو ده‌بێت به‌رگه‌ی دڵڕه‌قی ئه‌و تێپه‌ڕینه‌یش بگرێت و حه‌وسه‌ڵه‌ی بكات. خۆ ئه‌گه‌ر بزانم ده‌بێت چی بكه‌م، ئه‌وا بڕیار ناده‌م، به‌ڵكو مه‌عریفه جێبه‌جێ ده‌كه‌م، به‌رنامه‌یه‌ك پێڕه‌و ده‌كه‌م. كه‌واته با بڕیار هه‌بێت، ده‌بێت نه‌زانم چی ده‌كه‌م، ئه‌مه‌یش واتای ئه‌وه نییه كه له مه‌عریفه جیاببینه‌وه: چونكه ده‌بێت بە مه‌عریفه‌ی ئه‌وپەڕی ئەو شته‌ی كه ده‌شێت بیزانین، خۆمان دروست بکەین. چركه‌ساتی بڕیاردان چركه‌ساتی ئیتیكایه، ئه‌گه‌ر ڕاستیت دە‌وێ ئه‌مه دابڕاو نییه له مه‌عریفه. له‌و ساته‌وه‌خته‌دا كه “نازانم كامه ڕێسا چاكه” پرسیاری ئیتیكا دێته پێشێ. كه‌واته، ئه‌وه‌ی من ده‌بزوێنێت ئه‌م چركه‌ساته نا-ئیتیكییه (an–éthique)ی ئیتیكایه، ئه‌م چركه‌ساته‌ی كه نازانم چی بكه‌م، له‌و ساته‌دا كه پێوه‌ره ئاماده‌كانم له‌به‌رده‌ستدا نییه، له‌و ساته‌دا كه هه‌ر له بنه‌ڕه‌تدا نابێت پێوه‌ره ئاماده‌كانم له به‌رده‌ستدا بێت, به‌ڵام له‌به‌رامبه‌ردا، له‌وێدا ده‌بێت ڕه‌فتار بكه‌م، شتێك بكه‌م، به‌رپرسیارێتییه‌كانم هه‌ڵگرم و پێگه‌ی خۆم بگرم. به په‌له و به بێ چاوه‌ڕوانیكردن. كه‌واته، ئه‌وه‌ی ده‌یكه‌م چه‌نده نا-ئیتیكییه ئه‌وه‌نده‌یش ئیتیكییه. من وەها سەبارەت بە مه‌حاڵێتییه‌ك دەدوێم وه‌ك بڵێی ئیمكانییه‌تی ئیتیكایه: میواندریی بێ مه‌رج و مه‌حاڵ له كایه‌ی یاسا و سیاسه‌تدا، هه‌مان ئیتیكا به واتا گشتگیره‌كه‌ی. به‌ڵام هه‌روه‌ها ئه‌وه‌یشە كه پێویسته ئه‌ویتر-مومكین (l’im–possible) بیكات؛ ئه‌گه‌ر لێبوورده‌یی مومكین بێت ئه‌وا ده‌بێت له‌وه ببوورین كه مه‌حاڵه لێیببوورین، واته ئه‌و شته بكه‌ین كه مه‌حاڵه. كرده‌ی مه‌حاڵ ناكرێت ببێته ئیتیكا، به‌ڵام له‌گه‌ڵ ئه‌وه‌یشدا، پێشمه‌رجی ئیتیكایه. من هه‌وڵئه‌ده‌م بیر له ئیمكانییه‌تی مه‌حاڵ بكه‌مه‌وه.\nئێوه ده‌ڵێن “ئیمكانییه‌تی مه‌حاڵ”. ئه‌و شته‌یشه كه به “هه‌ڵوەشانەوەگەرایی” ]دیكۆنستره‌كشن[ پێناسه‌ی ده‌كه‌ن. له‌م حاڵه‌تیشدا، كه له‌مڕۆدا ئه‌مه ده‌خوێنینه‌وه، ناتوانین بیر له كاریگه‌ریی ئه‌و هێرشه تیرۆریستییانه نه‌كه‌ینه‌وه كه ویلایه‌ته یه‌كگرتووه‌كانی ئه‌مریكا له 11ی سێپتێمبه‌ری 2001دا ڕووبه‌ڕووی بوویه‌وه. له كتێبێكدا كه به‌م نزیكانه ده‌رده‌چێت “لە ڕووداوی 11ی سێپتێمبه‌ردا چی ڕوویدا“(*) نووسیوتانه ئه‌وه‌ی ڕوویدا به یه‌كجار »سیسته‌می ته‌ئویل، به‌ڵگه‌نه‌ویسته‌كان، لۆژیك، ڕه‌وانبێژی، چه‌مك و به‌ها چه‌سپاوه‌كانی مەنزومەی تێگه‌یشتن و ته‌فسیرکردن و دیاریکردنی شتێكی وه‌كو 11ی سێپتێمبه‌ری خسته به‌ر هه‌ڕه‌شه«.. له‌م باره‌یه‌وه ده‌مانه‌وێت به قوڵی یه‌كێك له‌و پرسیارانه بپشكنن كه خۆتان كردووتانه: »داخۆ ده‌توانین هەم په‌رده‌ی گوێی فه‌یله‌سوف كون بكه‌ین و هەمیش به‌رده‌وام گوێی لێ بگرین؟«\nپیاوه به‌ربۆوه‌كه‌ی یازده‌ی سێپتمبه‌ر- فۆتۆ ی ڕیچارد درۆ – The Falling Man is a photograph taken by Associated Press photographer Richard Drew of a man falling from the North Tower of the World Trade Center at 9:41:15 a.m. during the September 11 attacks in New York City.\nدێریدا:ڕه‌نگه بمەوێ په‌رده‌ی گوێی فه‌یله‌سوفه‌كان كون بكه‌م، به بێ ئه‌وه‌ی له‌گه‌ڵ ئه‌وه‌دا فه‌لسه‌فه بسمم. ئه‌وه‌ی بۆ من گرنگه ئه‌وه‌یه كه بۆت بلوێت له‌لای لایه‌نی فه‌لسه‌فییەوە بیستراو بیت؛ به‌ڵام با واز له‌م لایه‌نه بهێنین و بگه‌ڕێینه‌وه بۆ ئه‌و پرسیاره ورده‌ی كه ئێوه كردتان؛ من هه‌ر بە کردەنی وای ده‌بینم ئه‌و چه‌مكانه‌ی كه وه‌ك كه‌ره‌سته‌ی ته‌ئویلی “11ی سێپتێمبه‌ر” بره‌ویان پێدرا، ئه‌و چه‌مكانه‌ن كه ئیتر له‌مه‌به‌دوا كه‌وتوونه‌ته به‌رده‌م هەڵوەشانەوەگەراییەکی ڕیشه‌ییه‌وه. واتە نه‌ك هەڵوەشانەوەیەکی تیۆریی، به‌ڵكو هەڵوەشانەوەیەکی پراكتیكی. ئه‌وه‌یش ئێستا له دۆخی ڕیالیزه‌بووندایه چونكه، وه‌ك هه‌میشه وتوومه، ئه‌مه‌یه: »پاساوه‌كانی جه‌نگ دژی تیرۆر قه‌ناعه‌تپێكه‌ر نین، ئه‌وه‌یش له‌به‌رئه‌وه‌ی كه هه‌ردوو چه‌مكی جه‌نگ و تیرۆر خۆیان ڕازیكه‌رنین. كۆفی ئه‌نانی ئه‌مینداری گشتی نه‌ته‌وه یه‌كگرتووه‌كان، له یه‌كێك له دانیشتنه‌كاندا خۆی ئه‌مه‌ی تۆمار كردووه: پێناسه‌كی وردمان نییه بۆ تیرۆریزمی جیهانی. چه‌مكی جه‌نگ، له یاسا كۆنه ئه‌وروپییه‌كاندا، واتا شه‌قڵی ده‌وڵه‌تییانه‌ی دوژمنەکان. ده‌وڵه‌تێک دژی ده‌وڵه‌تێكی دیكه جه‌نگ ڕاده‌گه‌یه‌نێت. لێره‌دا مه‌سه‌له‌ی تیرۆر به‌م جۆره نییه. به جۆرێك كه مه‌سه‌له‌كه نه په‌یوه‌سته به جه‌نگێكی جیهانییه‌وه و نه به جه‌نگێكی لۆكاڵییه‌وه، ته‌نانه‌ت ئه‌و چه‌مكه‌ی جه‌نگیش كه له‌لایه‌ن كارل شمیته‌وه پێیده‌وترێت “جه‌نگی تاقمه‌كان”، لێره‌دا پێویستی به كاراکردنه. چونکە “تیرۆریسته‌كان”ـی وه‌كو قاعیده، نه ده‌وڵه‌تێك (واقیعی و مه‌جازی) به‌رجه‌سته ده‌كه‌ن و نه ویستی دامه‌زراندن یان دروستكردنی ده‌وڵه‌ت. شتێكی له‌م جۆره له 11ی سێپتێمبه‌ردا نه‌بوو. هه‌موو ئه‌و دامه‌زراوه چه‌مكسازییه‌ی كه هه‌میشه به‌كاری ده‌هێنین چیتر گونجاو نییه و به باشی كار ناكات: نه چه‌مكی جه‌نگ و نه چه‌مكی تیرۆر. ئه‌مه ئه‌و شته‌یه كه به‌رده‌وام ده‌یڵێم. هه‌روه‌ها دووالیزمە چه‌مكییه‌كانی وه‌كو نیشتمانی/جیهانی، مه‌ده‌نی/سه‌ربازی، چیتر ڕۆڵ ناگێڕن و وه‌ك جاران هه‌مان چالاكییان نه‌ماوه. بۆیه ده‌بێت دیسان هه‌موو ئه‌م چه‌مكانه هه‌ڵكۆڵینه‌وه. ئه‌مه‌یش كارێكی درێژ و له‌سه‌رخۆ ده‌بێت و منیش خۆشخەیاڵ نیم، به‌تایبه‌تیش, وه‌كو ئه‌وه‌ی له تیۆری ماركسیزمدا ده‌گووترێت, ئه‌گه‌ر ئه‌و نایه‌كسانی و ناهاوسه‌نگییه ترسناكه له‌به‌رچاو بگرین كه له گه‌شه‌پێداندا هه‌یه. كۆتایی ده‌وڵه‌ت، هه‌ڵوه‌شانه‌وه‌ی خولیاكانی باڵاده‌ستی ناكه‌وێته سبه‌ینێ، له‌گه‌ڵ ئه‌وه‌یشدا له جیهانی ئه‌مڕۆماندا هەر ئیش ده‌كات. ئه‌مه‌یش وەک هەمیشە شتێکی پێشبینینه‌كراو بوو؛ زەمەن, یان باشتر بڵێین, ڕیتمی ئه‌و گۆڕانكارییانه‌یه كه ناتوانین خۆمانی لێ ببووێرین.\nویلایه‌ته یه‌كگرتووه‌كانی ئه‌مریكا ئه‌و ده‌روازه‌یه بووه كه به‌رده‌وام بۆ پێشوازیكردن له ئێوه له‌سه‌ر پشت بووه، ئایا هۆكارێكی تایبه‌ت له‌مه‌دا هه‌یه؟\nدێریدا: سه‌فه‌رم زۆر كردووه، ڕه‌نگه زۆر زۆریش، نه‌ك ته‌نیا بۆ ویلایه‌ته یه‌كگرتووه‌كان. من ده‌مه‌وێت له‌و وێنه “ئه‌مریكییه” ده‌رباز ببم، چونكه له‌گه‌ڵ واقیعدا یه‌ك ناگرێته‌وه؛ به‌ڵكو ته‌نیا له‌گه‌ڵ ئاره‌زوو و به‌رژه‌وه‌ندیی هه‌ندێ كه‌سدا گونجاوه. چونكه ده‌بێت ]سەبارەت بە سەفەری من[ به هه‌مان شێوه ده‌رباره‌ی هه‌موو كیشوه‌ره‌كان و هه‌موو ده‌وڵه‌تانی ئه‌وروپاییش بدوێین. بەڕێكه‌وت چوومە ویلایه‌ته یه‌كگرتووه‌كان و له ساڵی 1955-1956 یه‌كه‌م ساڵم له‌وێ به‌سه‌ر برد: ئەوە مینحه‌ی چوون بۆ هارڤارد بوو كه به‌هۆی به‌ڕێوه‌به‌ری قوتابخانه‌ی باڵاوه وه‌رمگرت. پاشان، دوای ده ساڵ به بانگهێشتی ڕۆنی جیرار چوومه‌وه بۆ ویلایه‌ته یه‌كگرتووه‌كان بۆ به‌شداریكردن له كۆڕێكدا و ئه‌و ده‌رسگووتاره‌ی له‌و كاته‌دا پێشكه‌شم كرد ڕه‌خنه بوو له جۆڕێك له بونیادگه‌ری و، له‌وێ وه‌ك بۆمبێك ته‌قییه‌وه. چونكه به هه‌ق و ناهه‌ق ئه‌وه‌یان تێدا بینی كه ئاماژه‌ی یه‌كه‌مه بۆ ئه‌و شته‌ی كه ئه‌مریكییه‌كان ناویان نا پاش-بونیادگه‌ری. پاشان له ماوه‌ی سێ ساڵدا سێ جاری دیكه بانگهێشت كرام. ئینجا دواتر زانكۆكانی “ئه‌لیال، ئێرڤین، كالیفۆرنیا، نیویۆرك” داوایان لێكردم بۆ ماوه‌ی چه‌ند هه‌فته‌یه‌ک وانه‌یان بۆ بڵێمه‌وه، هه‌ر ساڵی یه‌كجار. من هه‌رگیز له ویلایه‌ته یه‌كگرتووه‌كان زۆر ئارامم نه‌گرتووه و بۆ ماوه‌یه‌كی درێژ نه‌ماومه‌ته‌وه؛ باشترین ڕۆژه‌كانمم له‌وێ به‌سه‌ر نه‌بردووه. به‌ڵام ئه‌گه‌ر ئه‌مه واتای ئه‌وه بێت كه به‌رهه‌مه‌كانم له‌وێیش، هه‌روه‌ك شوێنه‌كانی تر، به كرده‌یی پێشوازییه‌كی گه‌رم و به بڕشتیان لێكراوه و گرنگییان پێدراوه و له‌وێ كه‌متر ڕووبه‌ڕووی كینه و به‌ربه‌ست و ململانێ بوومه‌ته‌وه وه‌ك ئه‌وه‌ی له فه‌ره‌نسا یه‌خه‌یان گرتووم، ئه‌وا بە ڕاستی وایە. ئه‌گه‌رچی هەڵوەشانەوەگەرایی، پێشتر له ویلایه‌ته یه‌كگرتووه‌كان كرابووه ئامانج و تارگێتی هه‌ڵمه‌تێكی پلان بۆ دانراو و به‌رنامه‌داری سه‌رشێتانه، به‌ڵام دیبه‌یت و گفتوگۆ له‌وێ ئاسانتره وه‌ك له فه‌ره‌نسا. بەهەرحاڵ با ئه‌مه‌یش بخه‌ینه ئه‌ولاوه. دواجار، به فه‌زڵ، یان به‌هۆی مێژووی زانكۆیه‌كی ئه‌مریكییه‌وه، له‌وێ به‌شیوه‌یه‌كی باش و خێرا به‌رده‌وام كاری زۆرمان كرد، به‌تایبه‌تیش له‌گه‌ڵ ئه‌و ناوه‌ندانه‌دا كه بۆ من ئاشناتر بوون.\nده‌وڵه‌تێكی دیكه هه‌یه مۆری له بوونی ئێوه داوه: “جه‌زائیر”. له‌وێ له‌دایكبوون و تێیدا گه‌وره‌بوون. هه‌ر له‌و كاته‌وه‌ی كه له ساڵی 1949ه‌وه به‌جێتان هێشتووه ئه‌م وڵاته به چه‌ندین قه‌یرانی كۆمه‌ڵایه‌تی و سیاسییدا تێپه‌ڕیووه. له‌مڕۆدا په‌یوه‌ندی ئێوه به‌و یه‌كه‌م زه‌مین و زێده‌تانه‌وه چییه؟\nدێریدا: یه‌كه‌م، ڕوونكردنه‌وه‌یه‌كم هه‌یه، ئینجا حیكایه‌تێكی قه‌شه‌نگیش. ڕوونكردنه‌وه‌كه: تا گه‌یشتمه نۆزده ساڵان هه‌رگیز ئه‌و گونده‌ی خۆمم جێ نه‌هێشت كه كه‌وتبووه ده‌وربه‌ری شاری ئه‌لبیاری جه‌زائیره‌وه. ئینجا هه‌رگیزیش پایته‌ختم نه‌بینیبوو. حیكایه‌ته‌كه: ساڵی 1996، په‌رله‌مانی جیهانيی نووسه‌ران، كه من ده‌سته‌ی دامه‌زرێنه‌ری ئه‌و ده‌زگایه و جێگری سه‌رۆكه‌كه‌ی بووم، له ستراسبۆرگ، یه‌كێك له كۆڕبه‌نده‌كانی ته‌رخان كرد بۆ جه‌زائیر. به‌ر له ده‌ستپێكردنی كۆڕبه‌نده‌كه ئاماده‌بووان له هۆڵه‌كه‌دا كۆبووبوونه‌وه، له‌پاڵ منه‌وه كچێكی گه‌نجی جه‌زائیری دانیشتبوو؛ لێپرسیم: – “زۆر له جه‌زائیر، له شه‌قامی ئۆریلیس دو بالادین نیشته‌جێبوون؟\n– له 31؟\nخۆی پێناساندم، بۆم ده‌ركه‌وت ئه‌مه كچی ئه‌و جه‌زائیرییانه‌یه كه باوك و دایكم ئه‌وكاته‌ی بڕیاریاندا له جه‌زائیر بڕۆن، ماڵه‌كه‌یانیان بۆ جێهێشتن. ئه‌ویش خۆی، به‌هۆی دۆخی دوولایه‌نه‌ی ژنی ڕۆشنبیره‌وه، جه‌زائیری جێهێشتبوو. ئه‌و كچه گه‌نجه جه‌زائیرییه له هه‌مان ئه‌و ماڵه‌دا گه‌وره بووبوو كه منیش تێیدا گه‌وره بووبووم. ئه‌و هاتبوو بۆ كۆڕبه‌ندی په‌رله‌مانی نووسه‌ران وه‌ك شایه‌تحالێك له‌سه‌ر تراژیدیای جه‌زائیر، له‌سه‌ر كوشتنی ڕۆشنبیره‌كان، تووندڕه‌ویی ئیسلامی كه وڵاته‌كه ده‌سووتێنێت. من له‌مڕۆدا له هه‌مان ئه‌و ئازاره لێكدژانه‌دا ده‌ژیم: به دڵ جه‌زائیریم –جا هه‌موو ئه‌و ئازار و هاوسۆزی و نۆستالژیایه (ناوی ده‌نێم نۆستالژیا) كه ئه‌م وشه‌یه هه‌ڵیگرتووه-، له وڵاتێك ئه‌ژیم كه نیشتمانمه: فه‌ره‌نسا و له‌وێوه له مێژووی ئازاراوی و پڕ مه‌ینه‌تی جه‌زائیری سه‌ربه‌خۆ ڕاده‌مێنم.\nله پاریس، ڕاسته‌وخۆ له كاتی خوێندنتاندا له به‌شی ئاماده‌یی لویسی مه‌زن، سه‌ره‌تا گرنگیتدا به فیكری سارته‌ر و بیرگسۆن، له‌گه‌ڵ ئه‌وه‌یشدا، ڕێڕه‌وه فه‌لسه‌فییه‌كه‌ت زۆر له‌م دوو فه‌یله‌سووفه دووری خستییه‌وه؟\nدێریدا: وایه، بیرگسۆن به‌لای من و هه‌موو نه‌وه هاوچەرخەکانمەوە سه‌رسوڕهێنه‌ر بوو، سارته‌ریش فیگورێكی دیاری فه‌یله‌سوف و نووسه‌رێكی مولته‌زیم بوو. دواتر چۆن له ڕوانگه‌ی ڕووله‌پشتڕوانی rétrospectivement))ـەوە ته‌ماشای ئه‌وه‌م كرد كه له‌سه‌ره‌تادا گرنگیم پێدابوو؟ من ئه‌وه ڕه‌ت ناكه‌مه‌وه. ئه‌گه‌ر له ئێستادا كات و ئازادییم هه‌بووایه، ئه‌وا ده‌مه‌ویست دووباره ئه‌م دوو بیرمه‌نده بخوێنمه‌وه و وانه‌یان له‌باره‌وه بڵێمه‌وه. به‌ڵام، نامەوێت به بێ دووباره ئاوێزانكردنه‌وه‌یان له ڕه‌سه‌نایه‌تی و له سنووره‌كانی خۆیاندا به‌مانه‌دا هه‌ڵبڵێم، –ته‌نانه‌ت له ده‌قه هەڵوەشانەوەگەرییەکانیشمدا هه‌وڵده‌ده‌م عه‌شقی خۆم بۆ ئه‌و ده‌قانه تۆمار بكه‌م- ئه‌ویش ڕه‌سه‌نایه‌تی و سنووره‌كانی نەریتی فه‌لسه‌فی و دامه‌زراوه‌یی فه‌ره‌نسییه؛ چونكه لای بیرگسۆن و سارته‌ر ئه‌و ڕێگایانه‌ی پراكتیك و تێڕامان و نووسین هه‌ن كه له ئه‌ڵمانیا و ئینگلته‌را بوونیان نییه, ئەم دوو وڵاتە به ته‌واوی لە “غه‌ریبه” غەریبن.\nچه‌ند فه‌یله‌سوف و نووسه‌رێكی دیار و گرنگ هاوڕێی تۆن، له‌وانه: ئالتۆسێر، لیڤیناس، بلانشۆو, وێرای ئه‌مانیش ژیل دۆلۆز و فرانسوا لیوتار؛ خۆ ئه‌گه‌ر هاوڕێیه‌تی گفتوگۆ بخوازێت، ئایا ده‌شێت به‌رهه‌مه‌كانی تۆ وه‌ك گفتوگۆ له‌گه‌ڵ ئه‌م هاوڕێیانه‌دا بخوێنینه‌وه؟\nدێریدا:به‌ڵێ.. به‌ڵام، ئه‌گه‌ر گفتوگۆیه‌ك هه‌بێت (به‌م وشه‌یه‌وە زۆر خه‌ریك نه‌بووم) واتای ئه‌وه نییه كه كتێبه‌كانم یه‌ك به‌دوای یه‌ك پرسیار و وه‌ڵامی ئه‌م هاوڕێیانه‌یه. ئه‌مانه به ڕێژه‌یه‌كی زۆر ده‌ربڕی ناونیشانێكن، ئه‌دره‌سن، نه‌ك گفتوگۆ. هه‌ندێك له ده‌قه‌كانم به‌شێوه‌یه‌كی تایبه‌ت ئاراسته‌ی ئه‌م هاوڕێیانه كراوه، به‌بێ ئه‌وه‌ی ئه‌مه مانای وابێت كه كتێبه‌كانم له‌لایه‌ن خه‌ڵكانی دیكه‌وه نه‌خوێنراونه‌ته‌وه. چ كتێبه‌كانم ده‌رباره‌ی بلانشۆو و لێڤیناس، یان ده‌رباره‌ی تارماییه‌كانی ماركس، كه ناكرێت به بێ زه‌قكردنه‌وه و ده‌رخستنه‌وه‌ی هه‌موو په‌یوه‌ندییه‌كانم له‌گه‌ڵ ئالتوسێردا ته‌فسیر بكرێت، مه‌به‌ستم ته‌نیا له ئالتۆسێر نییه وه‌ك كه‌سێك، به‌ڵكو هه‌موو ئه‌و كه‌سانه‌ییش كه كاتێك له قوتابخانه‌ی باڵا ده‌مانخوێند، له ساته‌وه‌خته ئالتۆسێرییه‌كه‌ی قۆناغه‌كه‌دا و ئه‌وه‌ی له‌گه‌ڵیدا و له ده‌وروپشتی ڕوویده‌دا، له ده‌وری كۆبووبووینه‌وه: خوێندنه‌وه‌ی كارل ماركس، بۆ به‌رگریكردن له ماركس، ئه‌وانه كۆمه‌ڵێك كاربوون كه من هه‌میشه و له هه‌موو شتێكدا ئەو کاتە لەسەریان هاوڕا ده‌بووم کە دژیشیان بم. هه‌مان شت ده‌رهه‌ق به دۆلۆزیش. وا هه‌ستده‌كه‌م من له تێزه‌كانی دۆلۆزه‌وه زۆر نزیكم، به‌ڵام نه‌مدەتوانی به هه‌مان شێوه‌ی ئه‌و بنووسم: هه‌ردووكمان به دووڕێگای ته‌واو جیاواز ئیش ده‌كه‌ین و ده‌نووسین. بۆ نموونه، من زۆر له‌ژێر كاریگه‌ری ئه‌و هه‌وڵانه‌ی ئه‌ودابووم ده‌رباره‌ی نیچه، به‌ڵام ناتوانم له ئه‌نتی-ئۆدیپدا هاوڕای بم. هه‌روه‌ها له‌وه‌یشدا هاوڕای نیم كه دره‌باره‌ی ئارتۆ وتوویه‌تی، ئه‌گه‌رچی منیش له بایه‌خدان به ئارتۆددا هاوبه‌شی ئه‌و بووم. من ئه‌مه‌م پێگووت، به هه‌رحاڵ، په‌یوه‌ندییه كه‌سییه‌كانمان هه‌میشه زۆر ئاساییه، هه‌روه‌ك په‌یوه‌ندییم له‌گه‌ڵ لیوتاردا. له‌نێوان ئێمه‌دا هه‌مان شێوازی دراوسێیه‌تی هه‌یه. هه‌موو ئه‌م شتانه زۆر ئاڵۆزن، بۆ شرۆڤه‌كردنیشی ده‌بێت چه‌ندین ژماره‌ی ڕۆژنامه‌ی لۆهیومانیتی(**) بۆ ته‌رخان بكه‌ین.\n“هیچ شتێك له ده‌ره‌وه‌ی ده‌ق بوونی نییه”. ئه‌مه یه‌كێكه له په‌نده‌كانتان كه بۆته گوته‌یه‌كی به‌ناوبانگ. ئه‌گه‌ر هه‌موو كه‌سێك ده‌ق بێت، هه‌موو شتێك په‌یوه‌ست بێت به میتۆدی هەڵوەشاندنەوەگه‌رییه‌وه، داخۆ ئه‌مه نامانبات به‌ره‌و ئاراسته‌ی پێچه‌وانه‌ی فره‌یی سیسته‌مه‌كانی تێگه‌یشتن له جیهاندا، كه په‌ره‌سه‌ندنی زانست ده‌ریخستووه و پاڵپشتیی كردووه؟\nدێریدا:ده‌وری چل ساڵێك ده‌بێت كه له باره‌ی نووسین و ده‌قه‌وه ده‌ستمكرد به تێڕامان. ئه‌وه‌ی له سه‌ره‌تادا وروژاندمی، له‌سه‌رووی ئه‌وه‌ی كه به حوكمی وه‌زیفه “فه‌یله‌سوف”بم، نووسینی ئه‌ده‌بی بوو. له‌خۆم پرسی، كرده‌ی نووسین واتای چییه؟ كاتێك ده‌نووسین چی ڕووده‌دا؟ بۆ ئه‌وه‌ی وه‌ڵامی ئه‌م پرسیارانه بده‌مه‌وه ده‌بوو سنووری چه‌مكی ده‌ق فراوان بكه‌م و هه‌وڵی پاساودانی ئه‌م به‌فراوانكردنه بده‌م. “هیچ شتێك له ده‌ره‌وه‌ی ده‌ق بوونی نییه”، واتای ئه‌وه نییه كه هه‌موو شتێك كاغه‌زه و به نووسین پڕکراوەتەوە. به‌ڵكو واتای ئه‌وه‌یه كه هه‌ر ئه‌زموونێك وه‌ك تۆڕێكی كاریگه‌ری و شوێنه‌وار بنیاتنراوه كه ئاماژه به شتێكی جگه له خۆی ده‌كات. به ده‌ربڕینێكی دیكه، ئێستایه‌ك نییه كه به بێ ئاماژه‌دان به زه‌مه‌نێكی دیكه، به ئێستایه‌كی دیكه, دروست ببێت. ئێستا-شوێنه‌وار. ئه‌وه ئه‌و شته‌یه كه نیگار ده‌كات و نیگار ده‌كرێت. كاتیگۆری شوێنه‌وارم به جۆرێك به‌رفراوان كرد تا ئه‌وه‌ی خودی ده‌نگیشی گرته خۆی، لەمەیشدا بیرۆکەی دووباره گه‌ڕاندنه‌وه‌ی به‌ها بۆ ئه‌و شتانه‌ی كه هه‌ر له یۆنانی كۆنه‌وه له فه‌لسه‌فه‌دا فه‌رامۆش كراون، بەهەند وەرگیراوە, هەر له نووسینه‌وه بۆ قسه (سه‌نتراڵیزمی لۆگۆس) و بۆ ئێستای زیندووی ده‌نگ (سه‌نتراڵیزمی ده‌نگ)، ئه‌مه‌یش واتای ئه‌وه‌یه كه هەڵوەشاندنەوەگەرایی ڕه‌خنه نییه ئەگەرچی ڕه‌خنه زه‌روره‌تیشە. هەڵوەشاندنەوەگەرایی نه حوكمی به‌هاییه و نه پرۆسێسێكی زۆره‌ملێیانه‌یه. له‌وه‌یش زیاتر، با بگه‌ڕێینه‌وه بۆ قسه‌كه‌ی تۆ، هەڵوەشاندنەوەگەرایی میتۆد نییه. چونكه ئایدیای میتۆد پێویستی به كۆمه‌ڵێك ڕێوشوێنی ڕێكخراوی سه‌ره‌تایی هه‌یه بۆ ئه‌زموونی خوێندنه‌وه، لێكدانه‌وه و فێربوون، هه‌روه‌ها جۆرێكیش له جڵه‌وكردن و ته‌حه‌كوم. دەکرێت ئێمه به كرده‌یی، هه‌ندێك پاڵنه‌ری هەڵوەشاندنەوەگەرایی دووباره بكه‌ینه‌وه -ئه‌مه ئه‌و شته‌یه وشه‌ی میتۆد ئاماژه‌ی بۆ ده‌كات، وا نییه؟-، به‌ڵام له‌گه‌ڵ ئه‌وه‌یشدا هەڵوەشاندنەوەگەرایی میتۆد نییه. ئه‌مه نه ڕه‌خنه‌یه و نه میتۆد. به تێپه‌ڕین به مێژووی یان به نه‌وه‌ی ئایدیاكانی “ڕه‌خنه” یان “میتۆد”دا، هەڵوەشاندنەوەگەرایی لەو لایەنەوە هه‌ق به لێكدانه‌وه‌كانی خوێندنه‌وه، نووسین، گۆڕینی گشتی ده‌ق ده‌دات كه ڕووداوه‌كان événments بن؛ لەو شتانەدا کە خۆی ئه‌زموونیان ده‌كات خوازیاری كۆمه‌ڵێك شتی نوێیە کە سەرنجڕاکێش بن. له هەڵوەشاندنەوەگەراییدا ده‌سه‌ڵاتی ئیمتیاز بوونی نییه، به‌ڵكو به‌ساده‌یی به‌یه‌كگه‌یشتنی “شتێكه له‌گه‌ڵ شتێكی تردا”، به‌یه‌كگه‌یشتنی دوو شته، گه‌یشتنی تۆیه به كه‌سێكی تر كه هه‌موو جارێك یاسایەکی ناوازه‌ی خوێندنه‌وه‌ت فێردەکات و داوای سازانت لێده‌كات له‌گه‌ڵ سیسته‌مێكدا كه دەتكاته به‌رپرسیار، داوات لێ دەکات به خوێندنه‌وه‌ی تایبه‌ت به‌خۆت وه‌ڵام بده‌یته‌وه. له‌گه‌ڵ ئه‌وه‌یشدا، ئه‌گه‌ر هیچ شتێك نه‌توانێت له ده‌ق ده‌ربچێت و له ده‌ره‌وه‌ی ده‌ق بوونی نه‌بێت، ئه‌وا هێشتا ده‌ق ناكرێت به‌گشتی تۆتالیزه بكرێت؛ به‌هۆی بونیادی شوێنه‌واریش خۆیه‌وه كه دەقی لێی پێكهاتووه و به‌سه‌ر شتێكی دیكه‌ی جگه له خۆیدا ده‌كرێته‌وه, گشتگیری ناكرێت دابخرێت. ئه‌مه‌یش تۆتالیتاریزم، داخران، پڕكردنه‌وه‌ی ده‌ق، به هه‌مان شێوه‌یش به‌های سیسته‌م، دوور ده‌خاته‌وه. هەڵوەشاندنەوەگەرایی سیسته‌م نییه، به هه‌مان ڕاده فه‌لسه‌فه‌یش نییه: به‌ڵكو بنه‌مای فه‌لسه‌فی لەخۆدەگرێت. ئه‌وه ڕیسكێكی تایبه‌ته كه تێیدا به‌رده‌وام كرده ]ئەکت[ گرەو لەسەر دۆخ، كۆنتێكست و بەتایبەتی کۆنتێکستی سیاسی، سوبێكت, ڕەگداکوتان له شوێن و مێژوویه‌كدا، دەکات كه ئه‌مه به‌شێوه‌یه‌كی دیاریکراو ده‌رفه‌تی ئه‌وه‌ی پێده‌دات كرده‌ی هەڵوەشاندنەوەگەرایی واژووی لێ بدات.\nدواجار، زه‌مان چۆته نێو قوڵایی بیركردنه‌وه‌تانه‌وه، له‌گه‌ڵ ئه‌وه‌یشدا فه‌لسه‌فه‌یه‌كتان ده‌رباره‌ی زه‌مان نه‌خستۆته ڕوو. كه‌چی جیاواز له‌مه، ئێمه وا هه‌ستده‌كه‌ین له‌به‌رده‌م فه‌لسه‌فه‌ی ڕووداوداین. له‌مه‌یشدا مه‌رگ ڕۆڵێكی سه‌نتراڵ ده‌گێرێت و دەرفەتی ئه‌وه‌ی پێداون به وردی زه‌مان به ڕووداوه‌وه گرێ بده‌نه‌وه؟\nدێریدا:ئێوه ڕاست ده‌كه‌ن، له نووسینه‌كانمدا فه‌لسه‌فه‌یه‌كی تایبه‌ت به زه‌مان بوونی نییه. هه‌ر وه‌ك چۆن فه‌لسه‌فه‌ی ڕووداو، یان مه‌رگیشیان تێدا نییه. بگره به هیچ شیوه‌یه‌ك فه‌لسه‌فه‌یشیان تێدا نییه. ڕاسته من له خۆسه‌رقاڵكردن به میراتێكی فه‌لسه‌فییه‌وه ده‌ستم پێكرد، چ ده‌رباره‌ی زه‌مان –كانت و هۆسره‌ڵ و به‌تایبه‌تیش هایدگه‌ر- چ ده‌رباره‌ی ئەولەویەتی ئێستا له ئایدیای زه‌ماندا. هه‌ستی سه‌لیم پێمانده‌ڵێت هه‌موو شتێك له ئێستادایه: ڕابردوو و داهاتوو به گەلێک شێواز خۆیان ڕاده‌گه‌یه‌نن كه هه‌میشه شێوازی ئێستایه، ئێستای ڕانەبردوو. هه‌وڵمدا ئه‌م به‌ڵگه‌نه‌ویسته كه‌مێك ئاڵۆز بكه‌مه‌وه. پرسیاری زه‌مان له هه‌موو كاره‌كانمدا هه‌یه. به‌ڵام ئه‌وه‌ی كه وتتان بایه‌خی تایبه‌تم به ڕووداو داوه، ئه‌وه‌یش ڕاسته. هه‌تا بێ زیاتریش جه‌ختم لێ كردۆته‌وه. ڕووداو وه‌ك ئه‌وه‌ی كه دێت، پێشبینینه‌كراو، وه‌ك ڕووداوێكی تاقانه. نه‌ك ته‌نیا “ئه‌وه‌ی” كه دێت، به‌ڵكو ئه‌وه‌یش “كه دێت”، هاتووەکە L’arrivant. پرسیاری ئه‌وه‌ی: “چی بكه‌ین له‌گه‌ڵ “ئه‌وه‌ی” دێت؟ پێویستی به بیركردنه‌وه‌یه له میوانداری، پێدان، به‌خشین، هه‌ڵكردن، نهێنی، شایه‌تی.\nپێشهاتە سیاسییه‌كانی ئه‌م تێڕامانانه‌م ده‌رخستووه و ده‌ربڕیووه. هه‌موو ئه‌مانه بابه‌تی “ئه‌وه”یه كه دێت، ڕووداو وه‌ك ڕووداوێكی پێشبینینه‌كراو. چونکە ئه‌و ڕووداوه‌ی كه پێشبینیی ده‌كه‌ین ڕووداوێكه پێشتر ڕوویداوه، كه‌وایه ڕووداو نییه. ئه‌وه‌ی له ڕووداودا بۆ من گرنگه، ناوازه‌یی و تاقانه‌ییه‌كه‌یه‌تی. ئه‌و شته‌ی كه ته‌نیا یه‌كجار بواری هه‌یه و یه‌كجار ڕووده‌دات، هه‌موو جارێكیش هه‌ر جارێكه. كه‌واته ڕووداو تاقانه‌یه، لەپێشبینی بەدەرە، به واتایه‌ی به بێ ئاسۆیه. به‌ڵام مه‌رگ له ده‌ره‌نجامدا ڕووداوه به پله‌ی ئیمتیاز: مه‌رگ پێشبینینه‌كراوه تا ئه‌و كاته‌ی چاوه‌ڕوان ده‌كرێت؛ دێت و نایه‌ت، له‌به‌رئه‌وه‌ی كاتێك دێت پێشبینینه‌كراوه، هه‌رگیزیش بۆ خودی ئه‌و كه‌سه نایه‌ت. لێره‌دا بایه‌خم به ده‌قێكی بلانشۆو داوه له‌باره‌ی مه‌رگه‌وه وه‌ك مه‌حاڵ. بۆ ئه‌وه‌ی به ساده‌یی قسه بكه‌ین، مه‌رگ تێمایه‌كه له‌نێو هه‌موو نووسینه‌كانمدا به‌رده‌وام ئاماده‌یی هه‌بووه، هه‌ڵبه‌ت هەر لەپێش “زه‌نگه‌كان” (گالیلی 1974)ـه‌وه درێژبۆته‌وه تا دوای “پێدانی مه‌رگ” (گالیلی 1999). هه‌موو شتێك له بیركردنه‌وه له مه‌رگه‌وه ده‌ست پێده‌كات و هه‌موو شتێكیش هه‌ر بۆ ئه‌و ده‌گه‌ڕێته‌وه. ده‌توانم له‌م باره‌یه‌وه سێ نموونه له‌و تێڕامانه بخه‌مه ڕوو كه په‌یوه‌ندیدارن به‌م بیركردنه‌وه‌یه‌وه له مه‌رگ: مۆركی وه‌سێتییانه‌ی نووسینی “ده‌رباره‌ی گراماتۆلۆژی” (مینوا 1975). من كاتێك ده‌نووسم زۆر باش ده‌زانم چی ده‌نووسم، خۆ ڕه‌نگه لێشی په‌شیمان ببمه‌وه، له ئەسڵی شوێنه‌وار (به‌رهه‌م)دا شتێک نییه كه به بێ پەژمووردەبوونی شوێنه‌وار (به‌رهه‌م)ـەکە بتوانێت پەژمووردە ببێ؛ ئه‌وه بونیاده‌كه‌یه‌تی، ئه‌و بونیاده‌ی كه به وه‌سێتییانه testamentaire ناوم بردووه؛ ئینجا تارمایی كه خۆیشی لای خۆیه‌وه له كاتیگۆری شوێنه‌وار (به‌رهه‌م) جیانابێته‌وه -هه‌ڵبه‌ت تێڕامان له‌مه به‌ر له “تارماییه‌كانی ماركس”ـیش لای من ئاماده‌یی هه‌بوو: شوێنه‌وار (به‌رهه‌م) نه زیندووه و نه مردووه؛ دواجار ئه‌م تێڕامانه -له‌به‌ر هۆكاری سیاسی- ده‌رگای بۆ ئاوه‌ڵاكردم به‌سه‌ر پرسیاری گه‌وره و سه‌ختی تاوانی له‌سێداره‌داندا، بۆ ئه‌م مه‌به‌سته بۆ ماوه‌ی چه‌ند ساڵێك کۆرسی وانه‌وتنه‌وه و هه‌ندێك جووڵانه‌وه‌ی خه‌باتگێڕانه‌م بۆ ته‌رخان كرد، به‌تایبه‌تیش ده‌رهه‌ق به حاڵه‌تی “مۆمیای ئه‌بو جه‌مال”، كه کردمە پێشەکی کتێبێک “ڕاسته‌وخۆ بەسەر قەنارەی مەرگەوە” (Mumia abu-Jamal: En direct du couloir de la mort) (لا دیكۆفیرت 1999). پێموایه مێژووی سزای له‌سێداره‌دان له خۆیدا یه‌كلاكه‌ره‌وه‌یه، هه‌مان كاتیش هێڵی گه‌وره و ئاراسته‌كه‌ری بیركردنه‌وه‌ی ده‌وڵه‌ت، سه‌روه‌ری، ده‌سه‌ڵاته.\nپەراوێزی وەرگێڕی کوردی:\n(*) ئەم بەرهەمەی دێریدا لەسەر تیرۆر گفتوگۆیەکی درێژە، لە کتێبێکی سەربەخۆدا بەو ناونیشانەی سەرەوە بڵاوبۆتەوە، جارێکی دیکەیش لەگەڵ گفتوگۆیەکی هابەرماسیشدا بە ناونیشانی (فەلسەفە لە زەمەنی تیرۆریزمدا) بڵاوبوویەوە.\n(**) ڕۆژنامەی حزبی کۆمۆنیستی فەرەنسی.\nمنارات (ملحق ثقافي اسبوعي يصدر عن جريدة المدى), العدد (2484) السنة التاسعة, الاربعاء (16) ايار 2012.\n06/11/2020 21 min read0\n16/06/2019 11 min read0\n05/07/2017 13 min read0\n24/06/2017 8 min read0\n28/02/2017 2 min read0


لە ئیتالیا چی دەگوزەرێت؟\nبەدواداچون: محەمەد رەئوف\n" ئیتالیا زۆر شڵەژاوە، بارودۆخەكە زۆر سەختە، لەدوای جەنگی دووەمی جیهانیەوە رەنگە ئەمە سەختترین دۆخ بێت كە وڵات پێیدا تێدەپەڕێت" ئەمە قسەی "سالڤۆ تۆسكانۆ" نوسەرو رۆژنامەنوسی ئیتالی هاوپیشەمە كە لە رێگەی چاتەوە گفتوگۆمانكرد سەبارەت بە مەترسیەكانی كۆرۆنا لەسەر ئیتالیا.\nساڵی 2016 لە چوارچێوەی بەرنامەی ( IVLP) لە ئەمریكا بۆ ماوەی مانگێك پێكەوە "سالڤۆ تۆسكانۆ" خولی ( رۆژنامەنوسی بنكۆڵكاری)مان بینی، ئەمڕۆ ویستم هەواڵی بپرسم، دوای ئەوەی سەیری ئامارە فەرمییەكانم كرد و بۆم دەركەوت كە ئیتالیا دووەم وڵاتی جیهانە لەروی توشبون و مردن بە كۆرۆنا، نوێترین ئامار (17 هەزارو 660) كەس لە ئیتالیا توشی كۆرۆنا بوون و (هەزارو 266)كەسیش مردوون.\nبەردەوام لەگەڵ "سالڤۆ تۆسكانۆ" نوسەرو رۆژنامەنووسی ئیتالی گفتوگۆ دەكەین ئەو كەسێكی روخۆش و دەم بەخەندەیە، بەڵام ئەمڕۆ مەترسیەكانی كۆرۆنا لەسەر وڵاتەكەی كاری تێكردبوو، ئەمڕۆ كە هەواڵم پرسی وتی" هاوشێوەی تەواوی هاوڵاتیان منیش لەماڵی خۆمان كەرەنتینەكراوم... دۆخەكە زۆر سەختە.. بەڵام دڵنیام تێیدەپەڕێنین".\nدەقی گفتوگۆ كورتەكەمان.\nپرسیار: ئێستا بارودۆخی ئیتالیا لەگەڵ كۆرۆنادا چۆنە ؟\nسالڤۆ تۆسكانۆ: بارودۆخەكە زۆر سەختە، لەدوای جەنگی دووەمی جیهانەوە رەنگە ئەمە سەختترین دۆخ بێت كە وڵات پێیدا تێدەپەڕێت.\nدرەو: ژمارەی ئەوانەی لە ئیتالیا دوچاری ڤایرۆسی كۆرۆنا بوون چەندە، چەند كەس مردوون ؟\nسالڤۆ تۆسكانۆ: تاوەكو دوێنێ ۱٥ هەزار كەس توشی كۆرۆنا بوون لە ئیتالیا و زیاتر لە هەزار كەسیش بونەتە قوربانی.\nپرسیار: حكومەت چی كردووە بۆ رووبەڕووبونەوەی ڤایرۆسەكە ؟\nسالڤۆ تۆسكانۆ: رێوشوێنی بێ پێشینە گیراوەتەبەر، ئیالیا شڵەژاوە، خوێندنگەو بازاڕو دیسكۆ و ریستۆرانتەكان داخراون، داوا لە خەڵك دەكرێت تا دەتوانن لەماڵەكانیاندا بمێننەوە، بەبێ كارێكی پێویست ناتوانیت لەماڵەكەت بچیتەدەرەوە، ئەمە رێوشوێنێكی نائاساییە بۆ راگرتنی بڵاوبونەوەی ڤایرۆسی كۆرۆنا، ئەمە شێوازێكی دراماتیكییە لە باكوری ئیتالیا بەتایبەتی لە لۆمباردی.\nپرسیار: دەوترێت هەموو خەڵكی ئیتالیا كەرەنتینە كراون، حكومەت بەم هەنگاوەی دەتوانرێت رێگری لە كۆرۆنا بكات ؟\nسالڤۆ تۆسكانۆ: ئەمە خۆپاراستنێكی روكەشە، ئەگەر خەڵك لەگەڵ یەكتر مامەڵە نەكەن، ڤایرۆسەكە ناتوانێت زیاتر بڵاوببێتەوە، ئەمە ئەو شتەیە كە ئێمە لێرە هەوڵی بۆ ئەدەین، هەروەك ئەوەی لە چین كراو سەركەوتوو بو، حكومەت دەیەوێت لەم رێگەیەوە لەماوەی ۱۰ بۆ ۱٤ رۆژدا ئەنجامێكی باشی لەسەرتاسەری وڵات دەستكەوێت.\nپرسیار: كۆرۆنا مەترسی لەسەر دۆخی ئابوری لە ئیتالیا دروستكردووە ؟\nسالڤۆ تۆسكانۆ: بەدڵنیایی، بارودۆخەكە زۆر دراماتیكییە، بەڵام لەوباوەڕەدام ئیتالیا تێیدەپەڕێنێت.\nپرسیار: رێوشێونەكانی جكومەت یارمەتیدەرە بۆ كەمكردنەوەی توش بوون بە ڤایرۆسەكە؟\nسالڤۆ تۆسكانۆ: لەوباوەڕەدام، ئیتالییەكان ئێستا هۆشیارترن، پێدەچێت لەسەرەتاوە هەندێك كاتمان لەدەستدابێت، بەڵام ئەمە هەمان ئەو شتەیە كە هەفتەی رابردوو لە وڵاتانی ئەوروپاو ئەمریكاش رویدا.\nپرسیار: ئەی رۆژنامەنوسان و میدیاكان رۆڵیان چۆنە ؟\nسالڤۆ تۆسكانۆ: میدیاكان رۆڵێكی نائاسایی دەگێڕن لە ئاگاداركردنەوەی خەڵكدا، بەدڵنیایی لەبارودۆخێكی وەكو ئێستادا هەواڵی ناڕاست زۆر بڵاودەبێتەوە، بۆیە لێرەدا رۆڵی گرنگی رۆژنامەنوسان دەردەكەوێت بۆ گەیاندنی هەواڵی دروست بە خەڵك.\nپرسیار: بەبڕوای ئێوە لەم بارودۆخەدا دەبێت رۆژنامەنوسان چۆن كاربكەن؟\nسالڤۆ تۆسكانۆ: رۆژنامەنووسان نابێت ترس بڵاوبكەینەوە، بەڵام لەكاتی گونجاویشدا پێویستە بارودۆخەكە رابگەیەنین.\nپرسیار: لە ئیتالیا رۆڵی میدیا لەنێوان حكومەت و خەڵكدا چۆنە ؟\nسالڤۆ تۆسكانۆ: هەر كەسە بە ڕۆڵی خۆی هەڵدەسێت، خەڵك بەدرێژایی رۆژ بەدوای زانیاریدا دەگەڕێن، ئێستاش دوای كەرەنتینەكردنی ملیۆنان كەس لە ماڵەكانیاندا، ئەمە زۆر زیادی كردووە.\nپرسیار: ئێستا تۆ وەكو رۆژنامەنوسێك چۆن مامەڵە لەگەڵ دۆخەكە دەكەیت؟\nسالڤۆ تۆسكانۆ: منش وەك هاوڵاتیان لە ماڵكەی خۆمدا كەرەنتینەكراوم و پەیوەستم بە رێنماییەكانەوە، بەڵام بەبۆچونی من تاكە شتێك كە پێویستە رۆژنەمەنوسان لەم بارودۆخەدا بیكەن ئەوەیە راستییەكان بڵێن.\nئیتالیا دەكەوێتە باشوری كیشوەری ئەوروپاوە\n- ژمارەی دانیشتوان: (60 ملیۆن و 507 هەزار) كەسە\n- روبەری گشتی: (301 هەزارو 338) كیلۆمەتر چوارگۆشەیە.\n- سیستمی حوكم: كۆماری پەرلەمانیە\n- سەرۆك: سێرجیۆ ماتارێلا\n- سەرۆك وەزیران: جۆزیبی كۆنتی


ترەمپ هەرەشەی توند لەتورکيا دەکات – Standard Kurd\nلەلایەن ستاندار Posted on كانونی دووه‌م 14, 2019 490 جار بینراوە 0 سەرنج\nدۆناڵدترەمپ سەرۆکی ويلايەتەيەکگرتووەکانی ئەمريکا، لەپێگەی تايبەتی خۆی لەتويتەر هەرەشەی توند لەتورکيادەکات، ترەمپ لەتويتەکەیدا نوسيويەتی؛ ئەگەر بێت تورکيا هێرش بکاتە سەرکوردەکان ئەوا ئەمريکا ئابوری تورکيا تێکدەشکێنێت و ناوچەيەکی ئاراميش بەدرێژایی ۲٠ميل لەسەرسنور دروست دەکەين، ئەم پەيامەی ترەمپ زۆرترين کاردانەوەی بەدوای خۆيدا هێناوە، لەزۆربەی ميدیا نێودەوڵەتيەکان باسی لێوەکراوە، رۆژنامەی گارديانی بەريتانی بەناونيشانێکی گەورەنووسيويەتی؛ ترەمپ ئابوری تورکيا ئەتک دەکات ئەگەر بێتو ئەو وڵاتە هێرش بکاتە سەر کوردەکان.\nچاودێرانی سياسی پێیان وایەئەم پەیامەی ترەمپ کاريگەری تەواوی دەبێت لەسەر پەیوەندییەکانی نێوان تورکيا و ئەمريکا، بەشێوازێک کەواتورکيا ئەستەمە دوای ئەم پەيامانەی ترەمپ بتوانێت هێرش بکاتەسەر کوردەکانی رۆژئاڤا.\nبڵاوکراوەی پێشوووەزارەتی دەرەوەی روسيا: ئەمريکا یاری بەکات دەکات\nبڵاوکراوەی نوێترنهینیەكی گرنگ لەكۆبونەوەكەی (پ د ك) و (ی ن ك)


هێزە عێراقییەکان 27 گوندیان لە سنووری پارێزگای دیالە پاکسازکردووە\nپێش 4 هەفتە ژمارەی بینراو 63\nشانەی راگەیاندنی ئەمنی سەر بە ئۆپەراسیۆنە هاوبەشەكانی عێراق رایگەیاند، هێزەكانی پۆلیسی فیدراڵ لە میانی بەشداریكردنیان لە قۆناغی چوارەمی ئۆپەراسیۆنی پاڵەوانەكانی عێراقدا، 27 گوند-یان لە پارێزگای دیالە پاكسازكردووە.\nلە راگەیەندراوێکدا شانەی راگەیاندنی ئەمنی سەربە ئۆپەراسیۆنە هاوبەشەكانی عێراق بڵاویکردووەتەوە" بەیانی ئەمڕۆ لەسەر فەرمانی سەرۆكوەزیران و فەرماندەی گشتیی هێزە چەكدارەكانی عێراق، مستەفا كازمی بە ئامانجی راوەدوونانی تیرۆریستانی داعش لە ناوچەكانی سنووری پارێزگای دیالە دەستیپێکرد و 27 گوندیان پاكسازكردووە".\nئامانج لە ئەنجامدانی ئۆپەراسیۆنەكە، پشكنین و پاكسازكردنی رووبەری 17هەزار و 685 كیلۆمەتر چوار گۆشەیە لە ناوچەكانی سنووری پارێزگای دیالە و هەورەها راوەدوونانی تیرۆریستانی داعشە، بۆ ئەوەی ئاسایش و سەقامگیری لەو ناوچانە پتەوتر بێت.\nهەر بەیانی ئەمڕۆ سەرۆكوەزیران و فەرماندەی گشتیی هێزە چەكدارەكانی عێراق، مستەفا كازمی سەردانی فەرماندەیی ئۆپەراسیۆنە هاوبەشەكان لە دیالە كرد و كە لە میانیدا بە میدانی سەرپەرشتی بەڕێوەچوونی قۆناغی چوارەمی ئۆپەراسیۆنی پاڵەوانەكانی عێراق كرد.\nلە ماوەكانی رابردوودا، قۆناغی دووەم و سێیەمی ئۆپەراسیۆنی پاڵەوانەكانی عێراق، بە ئامانجی راوەدوونانی تیرۆریستانی داعش لە رۆژهەڵاتی سەڵاحەددین، رۆژئاوای دیالە و باشووری رۆژئاوای كەركووك ئەنجامدرابوون كە لە میاندا، ژمارەیەك تیرۆریستی داعش كوژراون، هەروەها ژمارەیەك حەشارگەی تیرۆریستانی داعش لە ناوچەكە خاپووركران.


FRI, 1 JUL 2022 17:41 Erbil, GMT +3\nWED, 6 APR 2022 23:55 | KDP.info\nشانەی ڕاگەیاندنی ئەمنی عێراق لە ڕاگەیەنراوێکدا ئەمشەو چوارشەممە ڕایگەیاند: لە کاتێکدا خاکی عێراق بە ئارامی و باوەڕەوە سەرقاڵی مانگی پیرۆزی رەمەزانن، گرووپەکانی دەرەوەی یاسا هەوڵ دەدەن خۆشگوزەرانییەکانی ئەم رۆژە پیرۆزانە تێکبدەن و پشێوی بنێنەوە.\nڕاشیگەیاند: ئێوارەی ئەمڕۆ چوارشەممەش گرووپە تیرۆریستەکان، بە سێ کاتیۆشا شارۆچکەی خەباتی سەر بە پارێزگای هەولێریان لە هەرێمی کوردستان مووشەک باران کرد و هەر سێ کاتیۆشاکە لە نزیک زەوییە چۆڵ و ناوچە کشتوکاڵییەکانی کەمپی کەورگۆسک و زێی زابی گەورە و پاڵاوگەی کەورگۆسک کەوتنەوە، بەبێ تۆمارکردنی زیانی گیانی و ماددی، هەروەها دەرکەوت مووشەکەکان لە دەروازەی حەمدانییە هەڵدرابوون.\nئاماژەی بەوەش دا کە هێزە ئەمنییە تایبەتەکان و پەیوەندیدارەکان دەستیان بەپرۆسەی گەڕان و پشکنین کرد بۆ دۆزینەوەی تیرۆریستان و ئەو کەسانەی لە پشت ئەم کردەوە تیرۆریستیە دان.\nجەختیشی کردەوە کە هێزە ئەمنییەکان هەوڵی بێوەچانیان دەدەن بۆ دۆزینەوە و دەستگیرکردن و رادەستکردنی ئەو کەسانەی تێوەگلاون بە تێکدانی ئاسایش و سەقامگیریی بۆ دادگە سەپاندنی سزای دادپەروەرانە بەسەریاندا.


سه‌رۆكى هه‌رێمى كوردستان سه‌ره‌خۆشى له بنه‌ماڵه‌ى د. شه‌فیق قه‌زاز ده‌كات | دەزگاى زارى کرمانجى\nزۆر بە داخەوە هەواڵی کۆچی دواییی نووسه‌ر و ڕووناکبیر و سیاسه‌تمه‌داری دیاری كوردستان (د. شەفیق قەزاز)م پێگەیشت. خوالێخۆشبوو لەو تێكۆشه‌ر و ڕۆشنبیرە پێشەنگ و دڵسۆز و نیشتمانپه‌روه‌رانه بوو، كه هەموو ژیان و تەمەن و توانای خۆی بۆ خزمەتی كوردستان لە شۆڕش و خەباتی سیاسی و دیپلۆماسی و ڕووناکبیری و ئه‌کادیمیدا بەسەر برد و خزمه‌تێكی زۆر‌ی پێشكه‌ش به گه‌ل و وڵاته‌كه‌ی كرد.\nخوالێخۆشبوو له سه‌رده‌می شۆڕشدا دیپلۆماتكارێكی به‌توانا و لێهاتوو و له حكوومه‌تی هه‌رێمی كوردستاندا وه‌زیرێكی سه‌ركه‌وتووی كارامه بوو، له سه‌رۆكایه‌تیی ئه‌كادیمیای كوردی و له بواری نووسین و ڕۆشنبیریشدا خزمه‌تێكی به‌رچاوی پێشكه‌ش كرد و جێپه‌نجه‌ی به هه‌موو ئه‌و بوارانه‌وه دیاره، كه خزمه‌تی تێدا كردووه.\nبه‌م بۆنه خه‌مناكه‌وه، پرسە و سەرەخۆشی لە بنەماڵە و کەسوکارە بەڕێزەکەی دەکەم و هاوسۆز و هاوبەشی خەم و په‌ژاره‌یانم، لە خوای مەزن داواکارم گیانی خوالێخۆشبوو بە به‌زه‌یی و میهرەبانیی خۆی شاد بكات و سەبووری و ئارامی بە هه‌مووان ببه‌خشێت. یادی ئه‌و بۆ هه‌میشه به زیندوویی ده‌مێنێته‌وه.


ڕێگە بۆ کابینەی نۆیەم تەختکرا\nئەو دوو لایەنە سەرەکییەی کە بەبێ بوونی ئەوان لە حکومەتدا، لاسەنگییەک لە دۆخی سیاسیدا لە ھەرێم دەھاتە گۆڕێ کە کەس سوودمەند نەدەبوو لێی.\nخۆشبەختانە ئەو دوو لایەنەش پارتی دیموکراتی کوردستان و یەکێتی نیشتمانی کوردستان کە پێکەوە خاوەنی(٦٦) کورسی پەرلەمانین، ڕێکەوتننامەیەکیان لەڕۆژی ٥ی ئایاری ٩١٠٢ واژوو کرد بۆ پێکھێنانی کابینەی نۆیەمی حکوومەت، بەمەش کۆتایی بەو دڵەڕاوکێیە ھات کە ماوەیەکی زۆر دانیشتوانی ھەرێمی گرتووەتەوە. \nبزووتنەوەی گۆڕانیش کە خاوەن(١٢)کورسیە پێشتر لەگەڵ پارتی دیموکراتی کوردستان ڕێکەوتننامەی واژوو کردبوو، بۆیە پێکەوە ئەو سێ لایەنە دەبنە خاوەن (٨٧) کورسی لە پەرلەمانی ھەرێمی کوردستان دا کە دەتوانن بەئاسانی ھەموو بڕیار و یاسایەک لە بەرژەوەندی خەڵک، بێ گرفت، تێپەڕێنن، بەتایبەتی بۆ ئەو یاسایانەی کە ماوەی (٢٧) ساڵە نەتوانراوە چوارچێوەیەکی بۆ دیاری بکرێ و بخرێتە بواری جێبەجێکردنەوە، ئەویش یاسای بەنیشتمانی کردنی دامەزراوەکانی و سڕینەوەی سیفەتی حزبی لێیان وەکو یەکەی حەفتا و ھەشتا کە دوو دامەزراوەی زۆر گرنگن کە بێ یەکبوونەوەی نەدەتوانرێ حکوومەتێکی بەھێز پێکبھێنرێت و نە ھێزێکی تۆکمەی سەربازی کە بڕیار و فەرمان تەنیا لە وەزارەتی پێشمەرگەوە وەربگرێ. \nدامەزراوەیەکی دیکەی گرنگ یەکگرتنەوەی دەستگاکانی ئاسایشی ھەردوو لایە کە ئێستا وەکو دوو دامەزراوەی سەربەخۆ و دوور لەیەک کار دەکەن بەمەش حکوومەتێکی لاواز و بێ توانا نمایش دەکات، چونکە ئەمانە ھەریەکەیان لە ناوچەی خۆیان باڵادەستن و کاریان دەڕوات، کە ئەمەش نیشانەی یەکنەگرتنەوە و دوو حکوومەت و دوو دەسەڵات نیشان دەدات کە ئەمڕۆ بەزەقی بە حکوومەتی ھەرێمەوە دیارە و مایەی شانازی نییە. \nکابینەی نوێ دوای ئەو دوو ئەرکە سەرەکییەی پێویستە ھەوڵ و کاری ڕۆژانە و گورج بۆ خۆشگوزەرانی و باشبوونی باری ئابووری خەڵک و بەرەو پێشەوەچوونی دۆخی ھەرێم بکات و ئەرکی چارەسەری ناوچە کێشە لەسەرەکان و ماددەی (١٤٠) لەگەڵ دەسەڵاتدارانی بەغدا بخاتە ئەستۆ و ئەولەویەتی کارەکانی لە داھاتوویەکی نزیکدا. \nلێرەدا جێی خۆیەتی سوپاسی ئەم گەلە خۆڕاگر و قوربانیدەرە بکەین، کە لەم ماوە زۆرەدا سەبر و ئارامی نیشاندا و مۆڵەتی بە حزبەکاندا کە لە دانوستاندن بەردەوام بن و، بتوانن حکوومەتێکی بەھێز و سەرکەوتوو و کابینەیەک بۆ خزمەتی خەڵک فەراھەم بکات و پەرلەمانیش ھێز و کاریگەری خۆی نیشان بدات.\n1 یەكیان گێلەو ئەویتریشیان هەر ناناسم\n2 یەکگرتنەوەی یەکەی حەفتاو هەشتا بەشداری ڕاستەقینەیە لەحکومەتدا


کامەران وریا قانع : نه كه‌عبه روخاوه و نه‌عاشورایی كورده . – WTARIKURD\nکامەران وریا قانع : نه كه‌عبه روخاوه و نه‌عاشورایی كورده .\nدواجار كێشه‌ى سه‌رۆكایه‌تى هه‌رێم به‌ره‌و رێگایه‌كى داخراو ئه‌روات . پارتى ده‌یان سیناریۆ فرێ ئه‌داته ناو گۆره‌پانه‌كه , كه هیچیان باسى ئه‌وه ناكات سه‌رۆك نایه‌وێت جارێكى تر ئه‌و پۆسته وه‌ربگرێته‌وه ( تاكو ئه‌م ساته بێده‌نگى بارزانى له‌م مه‌سه‌له گرنگه جیگاى تێرامانه , ره‌نگه دواجار بارزانى خۆیی له هه‌نگاوێكى چاوه‌ر نه‌كراو بڵێت نامه‌وێت ) .\nسیناریۆكانى پارتى ئه‌وه‌نده‌ى باسى هه‌ڵوه‌شانه‌وه‌ى حكومه‌ت و گشت رێكه‌وتنامه‌كان و دروست كردنه‌وه‌ى دوو ئیداره‌ى ئه‌كه‌ن , ئه‌ونده باسى ئه‌وه ناكه‌ن كه ده‌كرێت كه‌سێكى تر هه‌ر له خۆیان ئه‌و پۆسته وه‌رگرێت .\nلاى پارتى , یان بارزانى و پۆسته‌كه‌ى یان خۆ ئاماده كردن بۆ هه‌موو ئه‌گه‌رێك . ئه‌گه‌ر به وردى ته‌ماشاى دۆخه‌كه بكه‌ین ره‌نگه ئه‌م جۆره لێكدانه‌وانه زیاتر زیان به پارتى بگه‌یه‌نێت , چونكه دۆخى ئێستایی ئه‌و حزبه رێگا نادات مجازه‌فه‌ى گه‌وره بكات له‌به‌ر یه‌ك هۆى بچوك ,ئه‌م حزبه له قه‌یرانه‌یه له‌گه‌ڵ هه‌موو ده‌وربه‌رى هه‌ر له حكومه‌تى عێراقیه‌وه بیگره بۆ هێزه‌كانى ناوخۆیی كوردستان و رۆژ ئاواو باكور , تاكو ده‌گاته وڵاتێكى كاریگه‌رى وه‌ك ئێران له ناوچه‌كه , تاكه هاوپه‌یمانێكى هه‌بێت گروپێكى ده‌ست رۆیشتوى ناو حزبى ئه‌كه‌په‌یه كه خۆیی له ئۆردغان ئه‌بینێـه‌وه . ( زۆر هه‌ڵه‌یه بڵێن ئه‌مریكاو رۆژئاوا له پشت بارزانیه‌وه‌ن , چونكه ئه‌م هێزانه به درێژایی مێژوو له‌گه‌ل كه‌سه‌كان نین , ئه‌وان له‌گه‌ڵ واقعی تازه مامه‌ڵه ئه‌كه‌ن . نزیكترین نموونه سه‌رۆكه‌كانى وڵاتانى عه‌ره‌بی كه هه‌موویان دۆستى نزیكى ئه‌مریكا بوون , به‌لام كه به‌هارى عه‌ره‌بی هه‌موویانى دوور خسته‌وه , ئه‌مریكا پیرۆزبایی له سه‌رۆكه تازه كانى كرد . هه‌روه‌ها كه‌س له بارزانى زیاتر هه‌ست به بێوه‌فایی ئه‌مریكا ناكات , چونكه به‌رده‌وام هینرى كیسنجه‌رێك له خه‌یالى ئاماده‌یه ) .\nهه‌ق نیه ئه‌وانه‌ى بیر و راوێژ بۆ پارتى ئه‌كه‌ن له‌م دۆخه قورسه‌ى پیا گوزه‌ر ئه‌كات زیاتر ته‌سكتر بیر بكه‌نه‌وه .\nزۆر جار سه‌ركرده‌كان له ده‌ره‌وه‌ى پۆسته‌كان زۆر كاریگه‌رترن , بۆ نموونه نه‌وشیروان مسته‌فا به‌رده‌وام دوور له پۆستى حكومى بوه , به‌ڵام ژماره‌یه‌كى قورس بوه له هاوكێشه‌كان . له عێراقیش موقته‌دا سه‌در نموونه‌یه‌كى تره .\nكه‌س ناتوانێت پارتى په‌راوێز بخات , ئه‌گه‌ر خۆیی ئه‌و راستیه بزانێت سیاسه‌ت كردن مه‌رج نیه به‌رده‌وام پۆسته باڵاكانت هه‌بێت و به‌رده‌وام ژماره یه‌ك بیت .\nئه‌گه‌ر به چاوێكى بێ لایه‌ن ته‌ماشاى دۆخى كوردستان كه‌یت , ئه‌م دۆخه‌ى ئێستا دۆخێكى زۆر ته‌ندروستى سیاسه‌ته , كاتێك كۆمه‌ڵه هیزێك ده‌یانه‌وێت گۆرانكارى ریشه‌یى له سیسته‌م بكه‌ن كه ئه‌زمونى ئه‌م چه‌ند ساڵه پیشانى دا سه‌ركه‌وتو نه‌بوو . كێشه‌كه ئه‌وه‌یه ئێمه به‌رده‌وام یاده‌وریه‌كمان هه‌یه كه به‌ستراوه‌ته‌وه به شه‌ڕى ناوخۆ , جار جاره سیناریۆكان بۆنى ئه‌م شه‌ڕه‌ى لێ دێت . ئه‌گه‌ر هه‌موو شه‌ڕى كورد ته‌نها له ناو په‌رله‌مان بێت ئه‌وا ئه‌م میلله‌ته ئاماده‌یه تا ده‌یان ساڵى تر ئه‌و شه‌ڕه بكات . كێشه‌كه ئه‌وه‌یه ئه‌م شه‌ڕه نه‌یه‌ته سه‌ر شه‌قاماكان و شاره‌كان , هه‌رچه‌ند رۆژگارى ئه‌مرۆ زۆر گۆراوه به‌راورد به ساڵانى نه‌وه‌ده‌كانى سه‌ده‌ى رابردوو , كه ئه‌م ئه‌گه‌ره زۆر قورس ئه‌كات , به‌ڵام به‌رده‌وام ئه‌گه‌رێكى كراوایه .\nئه‌وه‌ى ئه‌مرۆ هه‌موو پێوستمان پێیه‌تى ئه‌وه‌یه هێورتر بیر بكه‌ینه‌وه . براده‌رینه توزێك له‌سه‌ر خۆ نه‌كه‌عه‌به روخاوه و نه عاشورى كورده .


ژماره‌یه‌ک له گونده جیاوازه‌کانی ئێران - جام کوردی\n14 ئەیلول 2019\nئێران وڵاتێک که به ئاسه‌واره مێژوویی و جوانییه سرووشتییه‌کانی ناسراوه به‌ڵام له چوارگۆشه‌ی ئه‌م وڵاته چه‌ندین گوندی جیاواز بوونی هه‌یه که ڕه‌نگه هه‌ندێک له‌وان هێشتا بۆ خه‌ڵک و گه‌شتیاره‌کانیش ناسراو نه‌بن. له درێژه‌دا ئاماژه به ژماره‌یه‌ک له‌و گوندانه ده‌درێت.\nبه پێی ڕاپۆرتی جام کوردی، ژماره‌یه‌ک له‌و گوندانه به هه‌ندێک زانیارییه‌وه له درێژه‌دا ئاماژه‌ی پێ ده‌درێت:\nمه‌یمه‌ند، گوندێک له نێو شاخه‌کان:\nبۆ دیتنی یه‌کێک له سه‌یرترین گونده‌کانی ئێران و جیهان ده‌بێت سه‌ردانی 38 کیلۆمه‌تری قه‌زای بابه‌ک له پارێزگای کرمان له ئێران بکه‌ن. ئه‌م ناوچه‌یه که له ساڵی 2015 وه‌ک نۆزده‌یه‌م ئاسه‌واری جیهانی ئێران له ڕێکخراوی یونسکۆ تۆمار کراوه، له نێو شاخێک بنیات نراوه که به جوغرافیاکه‌ی ده‌توانی هه‌ست به تێکۆشان و ئازایه‌تی خه‌ڵکه‌که‌ی بکه‌یت.\nماخونیک، گوندی کورته باڵاکان:\nئه‌گه‌ر سه‌ردانی 120 کیلۆمه‌تری شاری بیرجه‌ند له پارێزگای خۆراسانی باشور بکه‌ن، ده‌گه‌نه یه‌کێک له سه‌یرترین گونده‌کانی ئێران که سه‌ر به قه‌زای سه‌ربێشه‌یه. خه‌ڵکی ئه‌م گونده تا چه‌ند ساڵ به‌ر له ئێستا جگه‌ره، گۆشت و چایان نه‌ده‌خوارد، ئه‌وان ته‌له‌فزیۆنیان به شه‌یتان پێناسه ده‌کرد و ڕێگایان به‌وه نه‌ده‌دا ته‌له‌فزیۆن له ماڵه‌کانیاندا بێت. ئه‌گه‌رچی به هۆی چوونی ژماره‌یه‌کی زۆر گه‌شتیار ئێستا ئه‌و داب و نه‌ریته وه‌ک خۆی نه‌ماوه‌ته‌وه، به‌ڵام تایبه‌تمه‌ندییه‌کی دیکه‌ی گونده‌که ئه‌وه‌یه که به گوندی کورته‌باڵاکان ناسراوه. باڵابه‌رزترین که‌س له گوندی ماخونیک ته‌نیا 140 سه‌نته و دانیشتووانه‌که‌ی له ڕیزی کورته‌باڵاکانی ئێرانن.\nشاراوا، گوندی دوانه‌کان:\nشاری ئه‌به‌رکو له پارێزگای یه‌زد له ئێران گوندێکی هه‌یه به ناوی شاراوا. ئه‌گه‌ر سه‌ردانی ئه‌م گونده بکه‌ن وا هه‌ست ده‌که‌ن که خه‌ڵکه‌که‌ی بۆتان دووباره ده‌کرێنه‌وه، هه‌ندێک کات تووشی سه‌رسوڕمان ده‌بیت، که‌سێک ده‌بینیت که له پێشته و دواتر سه‌یری شوێنێکی دیکه ده‌که‌یت هاوشێوه‌که‌ی ده‌بینیت. له‌م گونده‌دا 240 که‌سی دوانه هه‌یه.\nچوار بورج، گوندێک به خه‌ڵکی نابیناوه:\nیه‌کێک له سه‌یرترین گونده‌کانی ئێران که‌وتووه‌ته 35 کیلۆمه‌تری شاری ئه‌سفه‌راین سه‌ر به پارێزگای خۆراسانی باکور که به ده‌یان که‌سی نابینای تێدایه. پزیشکانی پسپۆڕ هۆکاری ئه‌مه‌یان بۆ هاوسه‌رگیری خزمایه‌تی گه‌ڕاندووه‌ته‌وه. پزیشکان ده‌ڵێن له ساڵی 2012 تا ئێستا ئه‌م دیارده‌یه له‌م گونده‌دا کۆنتڕۆڵ کراوه.\nزه‌ڕگه‌ر، گوندێک به زمانێکی تایبه‌ت و خه‌ڵکێکی ئه‌ورووپی:\nله 100 کیلۆمه‌تری ڕۆژئاوای پایته‌ختی ئێران و 50 کیلۆمه‌تری شاری قه‌زوێن گوندێک هه‌ڵکه‌وتووه که زمانه‌که‌یان بووه‌ته هۆی جیاوازی ئه‌وان له ناوچه‌که. خه‌ڵکی ئه‌و گونده زمانێکی تایبه‌تیان به ناوی ڕومانۆ هه‌یه که له زمان و زاراوه‌ی وڵاتانی ئه‌ورووپی ده‌چێت، ئه‌مه‌ش بووه‌ته هۆی ئه‌وه‌ی که خه‌ڵک پێیان وابێت ئه‌وان له سه‌رده‌مانی کۆن له وڵاتانی ده‌ره‌وه هاتوونه‌ته ئێران به‌ڵام خۆیان ده‌ڵێن بنه‌ڕه‌تیان ئێرانییه و بۆ سه‌ربازه‌کانی شا عه‌باسی سه‌فه‌وی ده‌گه‌ڕێته‌وه.


“سیاسەتی ئێستای هەرێم، دروستكردنی وڵاتێكی ئەمنیی و پۆلیسیی و بێبایەخكردنی وەزارەتەكانی پەروەردە و خوێندنی باڵایە” – تۆڕی میدیایی خەڵک\n2020/05/22 - 3:25 PM\nمامۆستایان و فەرمانبەرانی زانكۆی چەرموو ڕایدەگەیەنن، با بە كۆدەنگی نەهێڵین بە ناوی چاكسازییەوە زوڵممان لێبكرێت.\nمامۆستایان و فەرمانبەرانی وەزارەتی خوێندنی باڵا لە ڕاگەیەنراوێكدا ئاماژە بۆ ئەوە دەكەن، ئێمە لە وەزارەتی خوێندنی باڵا، پێمانوابوو، بڕیاری چاكسازییكردن لە كابینەی نۆیەمی حكومەتی هەرێم و دەرچوواندنی یاسای چاكسازیی لە پەڕلەمانی كوردستان، جیاكردنەوەی مووچەخۆری ڕاستەقینە و ماندووە لە مووچەخۆری بندیوار و حیزبی و خزمەتكاری بەرپرسە گەندەڵەكان، بەڵام بەداخەوە ئەوەی لەم بارودۆخە دەخوێنرێتەوە و هەندێك زانیاریی كە بڵاودەكرێتەوە پێچەوانەی ئەم ئومێدەی ئێمەی مامۆستایان و مووچەخۆرانە و حكومەت دەیەوێت.\nبۆ بەڕێز وەزیری خوێندنی باڵا و توێژینەوەی زانستیی؛ د.ئارام محەمەد قادر\nب/ دڵنیاییدان بە مامۆستایان و فەرمانبەرانی وەزارەتەكەتان لە بارەی مووچە و جێبەجێكردنی یاسای چاكسازییەوە.\nبەڕێز؛ جەنابی وەزیری خوێندنی باڵا، لە ڕێگەی ئەم نامە كراوەیەوە، داواتان لێدەكەین، كە سەبارەت بەو هەواڵ و زانیاریی و دوودڵییەی مامۆستایان و فەرمانبەرانی وەزارەتەكەتان، بەدواداچوون و ڕوونكردنەوە و دڵنیایی بە مامۆستایان و فەرمانبەرانی وەزارەتی خوێندنی باڵا بدەن.\nبەڕێز، د.ئارام، بەپێی ئەو زانیارییانەی، كە بە ئێمە گەیشتووە و لێرەو لەوێ قسەی نێو تۆڕە كۆمەڵایەتییەكان و دانیشتنە تایبەتییەكانە، ئەوەیە كە حكومەتی هەرێم لە ڕێگەی جێبەجێكردنی یاسای چاكسازییەوە، دەیەوێت بەڕێژەیەكی زۆر دەستكاریی مووچەی مووچەخۆرانی وەزارەتی خوێندنی باڵا بكات، ئەویش بەوەی، كە بە نیازن سەرجەم دەرماڵە ناجێگیرەكان، جگە لە (مووچەی بنەڕەتیی و دەرماڵەی بڕوانامە و ژن و مناڵ)، بیبڕن، كە ئەمە ڕاستەخۆ پەیوەستە بە ژیان و گوزەرانی مامۆستایان و مووچەخۆرانی وەزارەتی خوێندنی باڵاوە.\nبەڕێز جەنابی وەزیر؛ ئێمە لە وەزارەتی خوێندنی باڵا، پێمانوابوو، بڕیاری چاكسازییكردن لە كابینەی نۆیەمی حكومەتی هەرێم و دەرچوواندنی یاسای چاكسازیی لە پەڕلەمانی كوردستان، جیاكردنەوەی مووچەخۆری ڕاستەقینە و ماندووە لە مووچەخۆری بندیوار و حیزبی و خزمەتكاری بەرپرسە گەندەڵەكان، بەڵام بەداخەوە ئەوەی لەم بارودۆخە دەخوێنرێتەوە و هەندێك زانیاریی كە بڵاودەكرێتەوە پێچەوانەی ئەم ئومێدەی ئێمەی مامۆستایان و مووچەخۆرانە و حكومەت دەیەوێت، ئەمجارەیان بەیاسا قوت و ژیانی مووچەخۆریی فیعلی و ڕاستەقینە ببڕێت و گیرفانی مووچەخۆریی بندیوارو حیزبیی زیاتر پێ پڕبكات، كە ئەمە ئەوپەڕی نادادیی و ستەمە، بۆیە ئێمە وەك مامۆستایانی زانكۆ، هەروەك چۆن لەسەرەتاوە ئومێدێكی زۆرمان بە كارو پرۆژەكانی بەڕێزتان لە بواری خوێندنی باڵا و هەنگاوەكانی سەرەتاتان بە ئاڕاستەی خزمەتكردن و چاكسازیی لە كارەكانی خوێندنی باڵادا هەبوو، هەر بەو ڕۆحییەتەوە چاوەڕێی ئەوە لە جەنابتان دەكەین، كە خەمخۆرانە و دڵسۆزانە و بەرپرسانە ڕێگر بن لەوەی، كە حكومەت بیەوێت بە ناوی چاكسازییەوە قووت و ژیانی مامۆستایان و فەرمانبەرانی وەزارەتەكەتان بكاتە قوربانیی پیلانەكانی.\nبەڕێز جەنابی وەزیر؛ ئێمە لەگەڵ چاكسازییدان، بەڵام چاكسازییەك خزمەت بە ڕەوشی ئابوریی و ئیداریی و دارایی حكومەت بكات، چاكسازییەك لانی كەمی عەدالەت و دادی كۆمەڵایەتی بێنێتەدی، نەك لەسەر حیسابی قوت و ژیانی ئێمە خەڵكانی تر لە یاساكە ڕیزپەڕ بن، چاكسازییەك بتوانێت جۆرێك لە عەدالەتی دارایی بۆ هەموو مووچەخۆران لە وەزیرێكەوە تا كارمەندێكی ئاسایی بێنێتەكایەوە، ئەویش لەسەر بنەمای شایستەبوونی خزمەت و بڕوانامە و پێگەی زانستیی و لێهاتوویی و جۆری كارەكەی، نەك لەسەر بنەمای خزمەتكاریی بۆ حیزب و پەیوەستیی بە كەس و لایەن و گروپی دیاریكراوەوە.\nبەڕێز جەنابی وەزیر، بەپێی زانیارییەكانی ئێمە، بڕی ئەو پارەیەی، كە مانگانە بۆ وەزارەتی خوێندنی باڵا پێویستە بریتییە لە (١٦) شازدە ملیارد دینار، كە ئەمە چارەكێكی ئەو پارەیە نییە، كە بۆ وەزارەتە ئەمنییەكان یاخود بندیوارە حیزبییەكان خەرجدەكرێت، ئێوە خۆتان باشدەزانن، كە كۆڵەكەی دروستبوونی ژیانێكی مەدەنیی و وڵاتێكی فراژوبوو و گەشەسەندو، هاوكات دروستكردنی نەوەیەكی هۆشیار پەیوەستە بە وەزارەتەكانی پەروەردە و خوێندنی باڵاوە، بەڵام بە داخەوە ئەوەی لە سیاسەتی ئێستای هەرێم دەخوێنرێتەوە، دروستكردنی وڵاتێكی ئەمنیی و پۆلیسیی و بێبایەخكردنی ئاشكرای ڕۆڵی وەزارەتەكانی پەروەردە و خوێندنی باڵایە.\nبۆیە لە كۆتاییدا، ئەمە دەبێتە مێژوو بۆ ژیانی وزاریی ئێوە لە داهاتوودا، كە ئەگەر بتوانن بە كرداریی لە پاڵ مامۆستایانی وەزارەتەكەی خۆتاندا بن و ببنە پارێزەرێكی سەرسەختی مافەڕەواكانی مامۆستایان و فەرمانبەرانی وەزارەتەكەتان، كە ئەمە ئەركێكی ئیداریی و زانستیی و مۆراڵییە، بۆ جەنابتان، هەربۆیە ئەوەتان لێ چاوەڕواندەكرێت، كە وەڵامگۆی ئەم نامەیەمان، كە داخوازیینامەی زیاد لە ١٠٠ مامۆستا زانكۆی چەرمووە، هەروەها دەتوانین بڵێین داخوازیینامەی سەدان مامۆستای هاوپیشەمانە لە زانكۆكانی تر، بە جدیی و كرداریی بێنە سەرخەت و دڵنیایی بە مامۆستایان و فەرمانبەرانی وەزارەتەكەتان بدەن و ببنە قەڵغانێكی بەهێز بۆ پاراستنی ماف و شایستە جیاوازەكانی مامۆستایان فەرمانبەرانی وەزارەتی خوێندنی باڵا.\nمامۆستایان و فەرمانبەرانی وەزارەتی خوێندنی باڵا\n٢٢ / ٥ / ٢٠٢٠\nحكومەتی هەرێممووچەهەرێمی كوردستانوەزیری خوێندنی باڵا و توێژینەوەی زانستی\nسەرۆكی فراكسیۆنی پارتی: چارەسەركردنی قەیرانەكان لەسەرووی ئیرادەی ئێمەوەیە


📊 بابەت 373,904 | وێنە 58,912 | پەڕتووک PDF 10,947 | فایلی پەیوەندیدار 42,188 | 📼 ڤیدیۆ 167 | 🗄 سەرچاوەکان 14,532 |\n📕 1st Int. Conf. on the EU, Turkey and the Kurds | 🏷 پۆل: پەڕتووکخانە | زمانی بابەت: 🇬🇧 English | 👁🗨\n📥 ژمارەی داونلۆد: 1,392 جار\n👁 ئەم بابەتە 13,169 جار بینراوە


وا ده‌كات خێزانه‌كه‌ت زیاتری خۆش بوێ ی - Yeane.Org ماڵپەری یانی\nوا ده‌كات خێزانه‌كه‌ت زیاتری خۆش بوێ ی\nئافره‌تان جیاوازن له جۆری بیركردنه‌وه و ڕه‌فتاریان به‌رامبه‌ر به هاوسه‌ره‌كانیان ، به‌لام كۆمه‌ڵێ بابه‌تی گشتگیر هه‌یه كه زۆربه‌ی ئافره‌تان حه‌زی پێ ده‌كه‌ن له پیاوه‌كانیان هه‌بێت .\nیه‌كێك له‌و شتانه‌ی كه ئافره‌ت پێ ی خۆشه بریتیه له گرنگی پێ دان ، كاتێ كه باسی گرنگی پێ دان ده‌كه‌ین مه‌به‌ستمان به شێوه‌یه‌كی ناڕاسته‌وخۆیه واتا كڕینی دیاری و موفاجه‌ئه‌كردن بۆی و چه‌ندان شتی تر كه ئه‌و پێی دڵخۆش ببێ .\nهه‌روه‌ها قسه و گفتوگۆ كردن به شێوه‌یه‌كی به‌رده‌وام له‌گه‌ڵ خێزانه‌كه‌ت وا ده‌كات هه‌ست به دڵخۆش بكات و هیچ كاتێ لێت دوور نه‌كه‌وێته‌وه .\nله‌لایه‌كی تره‌وه ڕاستگۆیی یه‌كێكه له نیشانه‌كانی وه‌فابوون و به‌رده‌وامی ژیانی هاوسه‌رگیری له نێوان ژن و پیاودا .\nله كۆتاییشدا خاوێنی پیاو و جوانی له جل و به‌رگی و بۆن خۆشی یه‌كێكه له و بابه‌ته گرنگانه بۆ زیاتر درووست بوونی خۆشه‌ویستی و میهره‌بانی له نێوانیان.\nشاجوانی پشیله هه‌ڵده‌بژێرن\nبه‌ڤیدیۆ ببینه كه‌ناڵی (ئه‌لعه‌ره‌بیه) ده‌وڵه‌تی سه‌ربه‌خۆی كوردستان راده‌گه‌ینێت


ژمارەی وەزارەتی دەرەوەی وڵاتێک هاککراوە و لەڕێگەیەوە داوای پارە لەخەڵک کراوە\nهەواڵ / جیهان :: 23/01/2019 :: 152 جار بینراوە\nدوێنێ 22ی کانونی دووەمی 2019 وەزارەتی دەرەوەی کوەیت ئاشکرایکرد: کە ژمارەی تەلەفونی تایبەت بە وەزارەتەکە هاککراوە و لەڕێیەوە چەندین پەیوەندی کراوە بۆ پارەکێشانەوە لە خەڵکی و ناردنی بۆ لایەنێکی نادیار.\nوەزارەتەکە روونیکردەوە: کە ئەم هاکەرانە بەناوی وەزارەتی دەرەوە پەیوەندییان بەو کەسانەوە کردووە کە پێشتر بەشێوەی ئەلیکترۆنی ناویان تۆمارکردووە و داوایان لێدەکەن پارە بنێرنە هەژماری چەند زانکۆیەکی خەیاڵی بە بیانووی ئەوەی پاش گەیشتنی پارەکە داواکاری بڕوانامەکەیان واژۆدەکەن.\nوەزارەتەکە بانگهێشتی بۆ ئەوەکردوە: کە خەڵکی وریابن و ئاگاداری ئەم جۆرە فێڵانەبن و مامەڵە لەگەڵ هیچ کەس و ژمارەیەکی نەناسراو نەکەن، ئاماژەیان بەوەشدا هەندێ بەرنامە هەیە لە توانایدایە ژمارەی خەڵکی تر بۆ ئەم مەبەستە خراپانە بەکاربهێنێت.\nئەمە یەکەمجار نیە دەزگا رەسمییەکانی کوەیت هاک بکرێت و مانگی (شوبات)ی پێشوو کەسێک ماڵپەری وەزارەتی ناوخۆی کوەیتی هاککرد، بەڵام دواتر توانییان ماڵپەڕەکە بەدەستبهێننەوە بەبێ ئەوەی زیان بە زانیارییەکانیان بگات.


” هیوادارم ئیکاردی لە هاوسەرەکەی جیا ببێتەوە “ – یاریگانێت\nدەستپێك/ئەمریکای باکوور/باشوور/” هیوادارم ئیکاردی لە هاوسەرەکەی جیا ببێتەوە “\n” هیوادارم ئیکاردی لە هاوسەرەکەی جیا ببێتەوە “\nکاروان فاخر 2019/02/04\nماوەیەکە هاندەران و بەرپرسانی یانەی ئینتەر میلانی ئیتاڵیا بە هۆی پابەند نەبوونی بەرێوەبەری کارەکانی مائورو ئیکاردی کە هاوسەرەکەیەتی بە نوێکردنەوەی گرێبەستەکەی بێزار بوونە و بەم هۆیەوەش خوشکی یاریزانی ئارجێنتیناییش دەنگی نارەزایەتی لێ بەرزبوەوە.\nگۆڵکاری نێراتزۆری ماوەیەکی زۆرە نازانێت چ بریارێک لەسەر داهاتووی بدات و هەموو شتێکی بە واندا نارای هاوسەرەکەی راسپاردووە، ئەمیش هیچ پەلەیەکی نیە، هەربۆیە خوشکەکەی یاریزانی تانگۆ دەڵێت ” ئێمەش لە دەست هەڵس و کەوتەکانی هاوسەری براکەمان بێزار بووینە و هیوادارین براکەمان چاو کراوەتر بێت و لە خێزانەکەشی جیا ببێتەوە “.\nئیکاردی ماوەیەکە خۆی لە نوێکردنەوەی گرێبەستەکەی دەدزێتەوە و کەسە نزیکەکانیشی ئەم هەڵسوکەوتەی یاریزانە بۆ واندای هاوسەری و بەرێوەبەری کارەکانی دەگەرێننەوە.\nیانەی چێڵسی تانە لە بریارەکەی فیفا دەدات\nباشترین یاریزانی هەفتەی دووەمی چامپیۆنزلیگ دیاریکرا


ئه‌وه‌ك له‌يرا خوازياريم باسی بكه‌يم، ئه‌ويش نه‌خش پێشمه‌رگه‌س له‌وه‌خت وه‌رگری و جه‌نگ يا له‌وه‌خت ئاشتی ك چوين ريز له بنه‌مايه‌يل ماف ئاده‌ميزاد ئه‌گرن و كار وه ياساو ريككه‌فتننامه‌يل جه‌نگ ئه‌كه‌ن ك ناسرياگه وه ياسای ناوده‌وڵه‌تی ئنسانی.\nله خاڵه‌يل گرينگ پێشمه‌رگه ك له‌بان ئاست جه‌هان ده‌نگه‌ودا، ئه‌ويش پيكهات له ريزگرتن پێشمه‌رگه له بنه‌مايه‌يل ئنسانی، ئه‌را نموونه: هه‌ميشه پێشمه‌رگه ريز گرتگه له وه‌خته‌يل ئاشتی و ئاگربه‌س، هويچ وه‌ختيگ پێشمه‌رگه ئاگربه‌س نه‌شكانگه‌و په‌لامار ئه‌نجام نه‌ياگه، به‌ڵكوو دوشمن په‌لامار هاوردگه‌و ريز له ريككه‌فتن خوه‌ی نه‌گرتگه.\nهويچ وه‌ختيگ پێشمه‌رگه په‌لامار مه‌ردم بيتاوان و مه‌ده‌نی نه‌ياگه، به‌ڵكوو ريز له شاره‌يل گرتگه‌و ته‌نيا له به‌ره‌يل جه‌نگ چه‌ك هاورده‌سه كار، هويچ وه‌ختيگ پێشمه‌رگه مناڵ و ئافره‌ت و پياگ گه‌وراساڵ و ئه‌و جايه‌ڵه‌يليشه په‌لامار نه‌ياگه ك چه‌كدار نه‌وينه‌و به‌شيگ نه‌وينه له جه‌نگ، هه‌ر وه‌و خاتريشه هويچ وه‌ختيگ له‌مێژوو پێشمه‌رگه له‌و شاره‌يله جه‌نگ نه‌كردگه ك مه‌ردم بيتاوان له‌تی نيشته‌جی بويه.\nوه‌ل ئه‌وه‌يشا پێشمه‌رگه هه‌ميش ريز له ديله‌يل جه‌نگ گرتگه‌و هه‌ر خواردنيگيش خوه‌ی خواردگه ئه‌را ديله‌يل جه‌نگيش دابينی كردگه، نموونه‌ی راپه‌ڕينه گه‌وراگه‌ی ساڵ ١٩٩١يش ئه‌وه نيشانمان ئه‌ياد ك چوين هه‌زاران سه‌رباز عراقی ديل كريان و دوياخريش وه ئاشتی و سه‌ڵامه‌تی ئازاد كريان و گله‌وخواردن ئه‌را ماڵ خوه‌يان، وه‌لی هيزه‌يل ئمڕوو عراق و گرووپ ترۆريستی داعش و ميليشيايه‌يل نه‌ك هه‌ر ريز له ديل جه‌نگ ناگرن، به‌ڵكوو سه‌ريانيش بڕن.\nئه‌وه پێشمه‌رگه‌س ك چه‌ك قه‌يه‌غه‌كرياگ ناوده‌وڵه‌تی نايه‌ريده‌كار، ئه‌وه پێشمه‌رگه‌س ك ئه‌وه‌نه پيرووزه، چوينكه وه‌رگری له نيشتمان ئه‌كا، ئه‌وه پێشمه‌رگه‌س جوور هيز خوه‌يبه‌خش ئاماده‌س گيان خوه‌ی به‌خت بكا ئه‌را مقه‌يه‌تيكردن گشت مه‌ردم ناوچه‌يل داوڕياگ، ك يه‌يش له‌يوا كردگه گشت مه‌ردم وه‌بی جياوازی داوا له پێشمه‌رگه بكه‌ن مقه‌يه‌تی له‌ليان بكا، له‌وه‌ر ئه‌وه وجوود پێشمه‌رگه له هه‌ر شوونيگ گوزارشه له ئاسايش، له ئارامی، له دڵنيايی.\nهه‌ر وه‌و خاتريشه پێشمه‌رگه بيجگه ئيراده‌ی خه‌ڵك كوردستان و سه‌رۆك هه‌رێم كوردستان، هويچ ئيراده‌يگ تر ناتوانيد زاڵ بدێده بانی.\nد. كرمانج عوسمان


حکومەت دەیەوێ هەڵوێستی توندتر بەرامبەر بە سیگارکێشان بگرێت - Radio Sweden Kurdish - رادیۆی سوید Radyoya Swêdê | Sveriges Radio\nGabriel Wikström (S), Folkhälso- sjukvårds och idrottsminister. Foto: Cecilia Tiberg/Sveriges Radio\nحکومەت دەیەوێ هەڵوێستی توندتر بەرامبەر بە سیگارکێشان بگرێت\nسیگارکێشان لە چەندین شوێن دەتوانێت قەدەخە بکرێت\nبڵاو کرایه‌وه onsdag 18 februari 2015 kl 15.25\nحکومەت چەندین پێشنیار بۆ هاندانی خەڵک بۆ وازهێنان لە سیگارکێشان پێشکەش دەکات. ئەم پێشنیارانە لە وتارێکدا لە ڕۆژنامەی "داگێنس نیهێتەر"دا بڵاوکراوەتەوە و تێیدا هاتووە کە حکومەت دەیەوێ لە وێستگا ئوتوبوس و لە بەشی دەرەوەی ڕێستورانەکان سیگارکێشان قەدەخە بکات. سەر لەبەیانی ئەمڕۆ وەزیری تەندروستی سەر بە پارتی سۆسیالدیموکرات، گابریێل ڤیکستروێم لە بەرنامەی "پء ئێت مۆڕگۆنی" ڕادیۆی سوید باسی ئەم پێشنیارانەی کرد.\nڤیکستروێم دەڵێ ڕاپۆرتی بەڕیوەبەرایەتیی ناوەندی کاروباری کۆمەڵایەتیی نیشاندەدات ککە لەماوەی چەند ساڵی ڕابردوودا ٨٠٠ هەزار کەس بەهۆی سیگارکێشان نەخۆشکەوتون و نزیکە ١٠٠ هەزار کەش بەهۆی سیگار کێشان گیانیان لەدەستداوە. ئەمەش بۆ تاکە کەس ئازارێکی گەورەیە و بۆ کۆمەڵگا خەرجێکی زۆرە.\nڤیکستروێم هەروەها دەڵێ لەڕێگای ئەم پێشنیارانەی کە پێشکەشمان کردوون و لێکۆڵینەوەیان لەسەر دەکەین، لەوانەیە بتوانین ڕیژەی سیگارکێشان کەمکەینەوە و هەم ژیانی تاک ڕزگار بکەین و خەرجی کۆمەڵگاش کەمکەینەوە.\nدە ساڵ پێش ئێستا حکومەتی ئەوکات سیگارکێشانی لە ژورەوەی ڕێستوران و مەیخانەکان قەدەخە کرد. حکومەتی ئێستاش بە مەبەستی پاراستنی سوید و سویدیەکان لە سیگارکێشان چەندین هەڵوێست دەگرێت.\nبەپێی وتاری وەزیری تەندروست، گابریێل ڤیکستروێم، کە ئەمڕۆ لە ڕۆژنامەی داگێنس نیهێتەر بڵاوبۆوە، لێکۆڵینەوەیەک بەسەر ئەم ثێشنیاراندە داچێتەوە. ئەم پێشنیارانەش بریتین لە قەدەخەکردنی سیگارکێشان لە وێستگای ئوتوبوس و قەتار، شوێنی یاری منداڵان و بەشی دەرەوە ریستورانەکان.\nسەبارەت بە قەدەخەکردنی سیگارکێشان لەم شوێنانە، گابریێل ڤیکستروێم ئاماژە بەوە دەکات کە ئەمە هاوکاریەکە بۆ سیگارکێشانیش.\nڤیکستروێـم دەڵێ ئەگەر بتوانین سیگارکێشان کەمکەینەوە و ئەگەر بتوانین شوێنی سیگارکێشان کەمبکەینەوە، هاوکاریەکە بۆ سیگارکێشانیش. ئەمە دەبێتە هاوکاریەک بۆ ئەو کەسانەی کە دەیانەوێ واز لە سیگارکێشان بهێنن. بەشی هەرەزۆری سیگارکێشان دەیانەوێ واز لە سیگارکێشان بهێنن بەڵام بۆیان سەختە. چوونکە بەردەوام فشاریان بۆدێت کاتێک کە دەبینن کەسانی دیکە سیگار دەکێشن یا لەو شوێنانەن کە سیگارکێشی لێیە.\nیەکێکی دیکە لە پێشنیارەکان ئەوەیە کە سیگارەکان لە دوکانەکان بشاردرێتەوە و بۆ کڕیاران دیار نەبێت. سەبارەت بەمە ڤیکستروێم دەڵێ دەزانین کە ئەم هەڵوێستە کارتێکردنی باشی هەیە و بەم شیوەیە لە ڕوانگەی کۆمەڵگاوە سیگارکڕین بە ڕەوا نابیندرێت. هەروەها ڕیژەی کڕینی سیگار کەمدەکاتەوە و هاوکاری ئە کەسانە دەکات کە دەیانەوێ واز لە سیگارکێشان بهێنن.\nهاوکات سەرۆکدادناسی ئۆڕگانی هاوبەشی بازاڕی رێستوران و مەیخانەکان، ستێفان لوندین، بەرامبەر بە پێشنیارانە ڕەخنەگرە. لوندین دەڵێ کاتێک کە سیگارکێشان لە زورەوە قەدەخەکرا، بەباشی بەڕیوەچوو چوونکە ئەوکات دەمانتوانی بە سیگارکێشان بڵێین کە دەتوانن لە بەشی دەرەوە سیگار بکێشن. بەڵام ئەگەر بێتوو سیگارکێشان لەدەرەوەش قەدەخە بکرێت، سیگارکێشان بۆکوێ بچن؟\nهەروەها ستێفان لوندین ئاماژە بە کێشەی دیکە دەکات. لەم پەیوەندیەدا لوندین دەڵێ ئێمە پاڵپشتی سیگارکێشان نین. بەلام نابێ ڕێستورانەکان تووشی دۆخێکبن کە تێیدا ئاڵۆزی و نائارامی دروستدەبێت و لە هەڵومەرجێکدا کە ئەم پێشنیارانە ناڕەوایە جێبەجێ بکرێن.\nلە بەرنامەی "پێ ئێت مۆڕگۆندا" وەزیری تەندروستی لێپرسرا کە مادەم سیگارکێشان ئەوەندا خراپە، بۆچی بەتەواوی قەدەخەی ناکەن؟\nلە وەڵامدا ڤیکستروێم گوتی لەسەر ئەو باوەڕەم کە بەو شێوەی کە بۆماوەی چەندین دەیە لە سوید کردووەمانە، کە شوێنەکانی سیگارکێشان کەمبکەینەوە و کە ڕووانگەی ئەو کەسانەی کە سیگاریش ناکێشن بەڵام ڕٶژانە تووشی دوکەڵی دەبن لەبەر جاو بگرین و لەوەیان بپارێزین کە ناچاربن تووشی دوکەڵی سیگارکێسان ببن. ئەم ڕیگایەش پێشکەوتو بووە و بۆیە پێموایە باشترە کە لەسەر ئەم ڕێگایە بەردەوامبین و هەروەها پێموایە کە بەتەواوی قەدەخەکردنی سیگارکێشان کارتێکردنی خراپی هەیە.


پەرلەمانتارێك بۆ (خەڵك) هۆكارەكەی باس دەكات پەرلەمانی عیراق پرۆژە یاسای قەرزی ناوخۆیی و دەرەكی پەسەندكرد – تۆڕی میدیایی خەڵک\nپەرلەمانتارێك بۆ (خەڵك) هۆكارەكەی باس دەكات\nپەرلەمانی عیراق پرۆژە یاسای قەرزی ناوخۆیی و دەرەكی پەسەندكرد\n2020/06/24 - 3:38 PM\nخەڵك- ئيدريس جەبار\nبۆ مەبەستی پڕكردنەوەی كورتهێنانی دارایی لە وڵات، پەرلەمانی عیراق پرۆژە یاسایەكی پەسەند كرد كە ڕێگە بە حكومەت دەدات، قەرزی ناوخۆیی و دەرەكی بكات.\nحەسەن ئاڵی پەرلەمانتاری كورد لە پەرلەمانی عیراق، لە لێدوانێكی تایبەت بە (خەڵك) ڕایگەیاند:”ئەمڕۆ چوار شەممە، بە كۆی دەنگی ئەندامانی پەرلەمان، دەنگ لەسەر پرۆژە یاسای قەرزی ناوخۆیی و دەرەكی درا بە تەواوی هەموو بڕگەكانی و پرۆژە یاساكە دەنگی پێویستی بەدەستهێنا”.\nبە وتەی حەسەن ئاڵی:”ئەم هەنگاوەی پەرلەمان بە هەنگاوێكی گرنگ دادەنرێت، چونكە بۆ پڕكردنەوەی كورتهێنانی بودجەیە، لەمڕۆشدا بە كۆی دەنگی ئەندام پەرلەمانەكان، پرۆژە یاسای قەرزی ناوخۆیی و دەرەكی پەسەندكرا”.\nئەو پەرلەمانتارە كە لە هۆڵی پەرلەمانەوە قسەی بۆ (خەڵك) دەكرد، ئاماژەی بە هەڵگرتنی دانیشتنەكەی ئەمڕۆی پەرلەمان كرد بۆ كاتێكی نادیار.\nپێشتر حكومەتی عیراق، پرۆژە یاسایەكی بۆ قەرزكردنی 5 ملیار دۆلاری دەرەكی و قەرزێكی ناوخۆیی بە بەهای 15 ترلیۆن دینار پێشكەش بە پەرلەمان كردبوو كە لەپێناو پڕكردنەوەی كورتهێنانی داراییە لە وڵات.\nبودجهپەرلەمانی عیراقحكومەتی عیراقعيراققه‌رز\nلە سلێمانی قەدەغەی هاتووچۆ ڕادەگەیەنرێت\nبۆ تووشبوانی كۆرۆنایە\nهەولێر، پەنا بۆ بەشە ناوخۆییەكان دەبرێت\nپەیوەندی بە منداڵە ئێزدییەكانەوە هەیە\nحكومەتی هەرێم وەڵامی ڕێكخراوی لێبوردنی نێودەوڵەتی دەداتەوە\nيادى شەش ساڵەی جینۆسایدی ئێزدییەكانە\nنێچیرڤان بارزانی: شنگال كراوەتە مۆڵگەی چەكدارانی نایاسایی


کوردیپێدیا - 125 هەزار هاوڵاتی سنووری کەرکوک و خورماتوو ئاوارە بوون\n📊 125 هەزار هاوڵاتی سنووری کەرکوک و خورماتوو ئاوارە بوون | پۆل: ئامار و راپرسی | زمانی بابەت: 🏳 کوردیی ناوەڕاست\n125 هەزار هاوڵاتی سنووری کەرکوک و خورماتوو ئاوارە بوون\nوەزیری کۆچ و کۆچبەرانی عێراق ڕایگەیاند، کە بەهۆی ئاڵۆزییەکانی چەند ڕۆژی ڕابردووەوە، 125 هەزار هاوڵاتی سنوری کەرکوککەرکوک و خورماتووخورماتوو ئاوارە بوون.\nکاتژمێر 12ی نیوەڕۆی ئەمڕۆ، د.دەرباز محەمەد، وەزیری کۆچ و کۆچبەرانی عێراق، کۆنگرەیەکی ڕۆژنامەنووسی لە دیوانی ئیدارەی گەرمیان، لە شارۆچکەی کەلاری ناوەندی ئیدارەی گەرمیان ئەنجام دا.\nدەرباز محەمەد، ڕایگەیاند:سەردانی ئاوارەکانی سنووری ناوچەی گەرمیانمان کردووە، کە زۆربەیان خەڵکی شارۆچکەی خورماتوون.\nڕاشیگەیاند:بەپێی ئامارەکان، لە شاری کەرکوک و شارۆچکەی خورماتووی سەر بە پارێزگای سەلاحەدین، نزیکەی 125 هەزار هاوڵاتی کورد ئاوارەی شارەکانی هەولێر، سلێمانی و هەڵەبجە بوون.\nدەرباز محەمەد، وتیشی:شمەک و پێداویستیمان بەسەر ئاوارەکاندا دابەشکردووە و بەردەوامیش دەبین لە هاوکارییەکان، سولفەیەکیشمان خستووەتە بەردەست ئیدارەی گەرمیان، بۆ ئەوەی سەرپشک بن لە دابینکردنی پێداویستییەکانی ئه و ئاوارانە لە ئێستادا.\nوەزیری کۆچ و کۆچبەرانی عێراق، ئاماژەی بەوەشکرد:لەسنوری گەرمیان لە کەمپی تازەدێ 600 کابینەی چۆڵ هەبووە، 200 خێزانی ئاوارەی خورماتوومان تێیدا نیشتەجێ کردووە، بەپێی خواستی ئاوارەکانیش دەتوانین کابینە چۆڵەکانی دیکەشیان بۆ دابین بکەین.\nدەرباز محەمەد، وەزیری کۆچ و کۆچبەرانی عێراق ئەوەشی خستەڕوو، کە پێیان باشە ئه و ئاوارانە بگەڕێنەوە سنووری شارۆچکەی خورماتوو، بۆ ئه و مەبەستەش لەگەڵ حکومەتی عێراق قسەیان کردووە، داوایان لێکردوون چەکدارانی حەشدی شەعبی له شارۆچکەکە بکشێنەوە و ئه و وێرانکارییە ڕابگیرێت، بۆ ئەوەی هاوڵاتیانیش ماڵەکانی خۆیان چۆڵ نەکەن.\nڕۆژی 16ی ئەم مانگە، چەکدارانی حەشدی شەعبی و سوپای عێراق، هیرشیان کردە سەر شاری کەرکوک و شارۆچکەی خورماتووی سەر بە پارێزگای سەلاحەدین و پاش شەڕێکی چەند کاتژمێریی، هێزی پێشمەرگە کشانە داووە و کەرکوک و خورماتوو و سەرجەم ناوچە دابرێندراوەکان کەوتنە دەست هێزی عێراق و دوێنێ-ش چوونە ناو شارەدێی پردێ-ی سەر بە پارێزگای هەولێر و تیایدا جێگیربوون، بەو هۆیەشەوە ژمارەیەکی زۆری هاوڵاتیانی ئەو ناوچانە ئاوارەبوون.\n#کەرکوک | #خورماتوو |\n 📡 ماڵپەڕ | 🏳 کوردیی ناوەڕاست | ماڵپەڕی رۆژنیوز - 21-10-2017\n1. 👁 21-10-2017\n📅 رۆژی دەرچوون: 21-10-2017\n➕ ئەم بابەتە لەلایەن: (هاوڕێ باخەوان)ەوە لە: Oct 21 2017 2:47PM تۆمارکراوە\n👁 ئەم بابەتە 5,292 جار بینراوە


ڤه‌كولین: هه‌ڤژینێ دێ ته ژ نه‌خوه‌شیێن دلی و سه‌كتێن مێشكی پارێزت. – مالپه‌رێ خابير\nسەرەتا / به‌شێن مالپه‌ری / ڤه‌كولین / ڤه‌كولین: هه‌ڤژینێ دێ ته ژ نه‌خوه‌شیێن دلی و سه‌كتێن مێشكی پارێزت.\nأ.ن 2018-08-06\tڤه‌كولین لابردنی بۆچوون 48 بینین\nڤه‌كولینه‌كا نوی ئاشكراكر كو پێكئینانا هه‌ڤژینیێ مه‌ترسیێن تووشبینا ب دلی و سه‌كتێن مێشكی سنوردار دكت.\nڤه‌كوله‌ر ژ زانینگه‌ها كیلی ب هه‌ڤكاری لگه‌ل زانینگه‌ها ماكواری یا ئوستورالی رابین ب شلوڤه‌كرنا ئه‌نجامێن 34 ڤه‌كولینان و پشكنین بۆ داتایێن پتر ژ دوو ملیون كه‌سێن ژیێ وان دناڤبه‌را 42 بۆ 67 سالیێ ل ئه‌وروپا و وه‌لاتێن ئیسكه‌نده‌نافی و باكورێ ئه‌مریكا و رۆژهه‌لاتا ناڤه‌راست و ئاسیا كرن.\nد ئه‌نجامان دا ڤه‌كولینێ دیاركر كو مه‌ترسیێن تووشبینا ب نه‌خوه‌شیێن دی و مولوله‌یێن خوینێ ل ده‌ڤ كه‌سێن سینگل -سینگل ب رامانا ب ئێكجاری هه‌ڤژینی پێكنه‌ئیناین و ب رامانا به‌ردایی ژی- پتر بین ب هه‌ڤبه‌ركرن لگه‌ل هه‌ڤژینداران.


سەرچاوەیەک: لە کۆتایی ئەم مانگەدا ئەپڵ ڕەنگی سوور بۆ iPhone XS بەردەست دەکات – کەی ئای تی ئێن\nئەپڵ 15, شوبات 2019\nسەرچاوەیەک: لە کۆتایی ئەم مانگەدا ئەپڵ ڕەنگی سوور بۆ iPhone XS بەردەست دەکات\nبژاردەی ڕەنگی سوور یەکێک بوو لە بژاردەی ڕەنگەکانی ئایفۆن XR لە ساتی بەردەستکردنیەوە، بەڵام ئایفۆن XS و XS Max بەدەر بوون لە ڕەنگەکە. سەرچاوەیەک ئاشکرای کرد کە بەمنزیکانە بژاردەی ڕەنگی سوور بۆ ئایفۆن XS و XS Max بەردەست دەکرێت لە لایەن ئەپڵەوە.\nڕاپۆرتێک لە پێگەی Weibo بڵاوکراوەتەوە و ئاشکرای کردووە کە ئایفۆن XS و XS Max بە ڕەنگی سوور هاوشێوەی ئایفۆن XR و 8 و 7 بەردەست دەکرێت. ئەمەش لە دوای ئەوەی هەندێک کرێکاری بەرهەمهێنانی کۆمپانیاکە گوێبیستی پلانی بەردەستکردنی ڕەنگی سوور بوون بۆ ئایفۆنەکە لە لایەن ئەپڵەوە.\nسەرچاوەکە ئاماژەی بەوە کردووە کە ناوی ڕەنگە سوورەکەی ئایفۆن XS ناوی China Red دەبێت، ئەمەش بە پێچەوانەی ڕەنگی سووری ئایفۆن XR و 8 و 7 ـەوە کە ناویان (PRODUCT(RED بوو. بە پێی ناوی ڕەنگە سوورەکە بێت، وا پێدەچێت ڕەنگەکە بە تەنها لە وڵاتی چین بەردەست بکرێت.\nدەربارەی کاتی بەردەستکردنی ڕەنگی سووری ئایفۆنەکە، سەرچاوەکە ڕایگەیاندووە کە لە کۆتایی ئەم مانگەدا بەردەست دەکرێت، ئەمەش بە پێچەوانەی کاتی بەردەستکردنی ڕەنگی سووری ئایفۆن 8 ـەوە کە لە مانگی 4 ـدا بەردەست کرا. ئەپڵ بۆ یەکەمجار لە ساڵی 2017 ڕەنگی سووری بۆ ئایفۆن زیادکرد و یەکەم ئایفۆن کە ڕەنگەکەی بۆ زیادکرا ئایفۆن 7 بوو و ڕەنگەکەی بە ناوی (PRODUCT(RED ـەوە ناونا. مەبەست لە بەردەستکردنی ڕەنگی سوور بۆ ئایفۆن لە لایەن ئەپڵەوە بۆ کۆکردنەوەی کۆمەک بوو بۆ نەخۆشانی HIV و ئایدز.\nتاگەکان Apple ئایفۆن ئەپڵ iPhone XS/XS MAX PRODUCT(RED)


Home›وەرزش›ناوخۆیی›باسكه‌ی گازی باكوور ئاماده‌كارییه‌كانی بۆ خولی نایابی عێراق دەستپێدەکات\nباسکەی گازی باکوور\nحسێن كه‌ركوكی- SNN Sport\nدوای بڕیاری ده‌ستپێكردنه‌وه‌ی چالاكییه وه‌رزشییه‌كان له عێراق ، زۆرێك له یه‌كێتییه وه‌رزشییه‌كان كار و چالاكی و بەرواری پاڵه‌واتێتییه‌كانیان راگه‌یاندووە، تیپی باسكه‌ی یانه‌ی گازی باكوور ركابه‌ر له خولی نایابی عێراق ، ده‌ستی به ئاماده‌كارییه‌كانی کردەوە.\nحوسێن ته‌لال یاریده‌ده‌ری راهێنه‌ری تیپی باسكه‌ی یانه‌ی گازی باكووری شاری کەرکوک بۆ (SNN Sport) وتی:”ده‌ستەی كارگێڕی یانه‌كه به پێی ئه‌و توانایەی له به‌رده‌ستیدایه كار ده‌كات و بۆ وه‌رزی نوێ و هێمای سه‌وزی بۆ هه‌ڵكردووین بۆ په‌یوه‌ندیكردن و گواستنەوەی یاریزانان “.\nهه‌روه‌ها وتیشی:” له رۆژانی داهاتوو ده‌ست به ئاماده‌كارییه پراكتیكییه‌كان ده‌كه‌ین ،پاش بانگهێشتكردنی راهێنه‌ری تیپه‌كه كه تا ئێستا كاپتن (ئه‌حمه‌د حه‌مید)ە، بۆ ئه‌وه‌ی له سه‌ر هه‌موو شتێك رێكبكه‌وین “.\nسه‌باره‌ت به پێكهاته‌ی تیپه‌كه حسێن ته‌لال وتی:” بۆ وه‌رزی نوێ پێكهاته‌یه‌كی تێكەڵاوی یاریزانە به ئه‌زموون و لاوەکانن ، له پێكهاته‌ی وه‌رزی رابردوو ته‌نیا (5 ) یاریزان ماون و له‌گه‌ڵ بانگهێشتکردنی (5) یاریزان له قوتابخانه‌ی به‌هره‌مه‌ندانی تۆپی باسكه‌ی كه‌ركوك بۆ تیپه‌كه به‌مه‌به‌ستی گونجاندنیان و گه‌شه‌پێدانیان ، جگه له چه‌ند یاریزانێكی شاره‌كانی كوردستان”.\nوتیشی:” هه‌وڵماندا یاریزانێكی پیشه‌گه‌ری سوپه‌ر دابین بكه‌ین بۆ به‌هێزكردنی تیپه‌كه و له‌گه‌ڵ چه‌ند یاریزانێك وتوێژمان كردووە، به‌ڵام نه‌گه‌یشتووین بە ئه‌نجام “.\nیاریده‌ده‌ری راهێنه‌ری تیپی باسكه‌ی یانه‌ی گازی باكوور ئاماژه‌ی بۆ ئه‌وه دا كه له رۆژانی داهاتوو ده‌ست به ئاماده‌كارییه‌كانیان ده‌كه‌ن به ره‌چاوكردنی رێنماییه ته‌ندروستییه‌كانی خۆ پاراستن”.\nسه‌باره‌ت به بەرواری ده‌ستپێكردنی خولی نایابی یانه‌كانی عێراق حسێن ته‌لال وتی:” چه‌ند رۆژێك له‌مەوبه‌ر كۆبوونه‌وه‌یه‌ك به‌رێوه‌چوو به‌ڵام ته‌نیا راوێژكاری بوو، تیایدا بڕیاردرا رۆژی 10 مانگی داهاتوو له كۆبوونه‌وه‌یه‌ك بڕیار له سه‌ر هه‌موو شتێك بدرێت ” .\nله كۆتاییدا حسێن ته‌لال وتی:” هیوادارم تیپی باسكه‌ی یانه‌ی گازی باكوور بتوانێت به‌جوانترین شێوه نوێنه‌رایه‌تی كه‌ركوك بكات ، چونكه تۆپی باسكه‌ی كه‌ركوك میژوویه‌ك و بناغه‌یه‌كی باشی هه‌یه “.\nليستی مووچەی شەممە و يەکشەممە لە SNNەوە بزانە\nهه‌وڵه‌كانی توركیا بۆ شكاندنی ئاگربه‌ست لەلایەن قەررەباغەوە سەرکۆنە دەکرێت


“لە یاسای چاكسازیيەكەدا مووچەی خانەنشینان زیاد نەكراوە” – تۆڕی میدیایی خەڵک\n2019/12/13 - 12:00 PM\nبڕیاردەری فراكسیۆنی یەكگرتوو لە پەڕلەمانی كوردستان ڕایدەگەیەنێت، هەر هەنگاوێك بۆ چاكسازی بێت لە هەرێم ئێمە لەگەڵیداین.\nسەرچنار ئەحمەد، بڕیاردەری فراكسیۆنی یەكگرتوو لە پەڕلەمانی كوردستان لە ڕوونكردنەوەیەكدا ئاماژەی بەوەداوە، هەر هەنگاوێك بۆ چاكسازی بێت ئێمە وەك فراكسیۆنی یەكگرتوو لەگەڵیداین و وتیشی، “ئەو پڕۆژە یاسایەی، كە گەیشتۆتە پەڕلەمانی كوردستان بەشێكە لەو چاكسازییەی هەرێمی كوردستان پێویستی پێیەتی”.\nڕاشیگەیاند، “دەكرێت ئێمە پێداگری لەسەر ئەو خاڵانە بكەینەوە، كە كەموكورتی تیادایە بە تایبەتی لە بواری مافی خانەنشینی”.\nسەرچنار ئەحمەد وتیشی، “لە پڕۆژە چاكسازییەكەی، كە فراكسیۆنی یەكگرتوو پێشكەشی سەرۆكایەتی پەڕلەمانی كرد لە 18-2-2019ەدا تیایدا ئەو خاڵە هەیە، كە كەمترین مووچەی خانەنشینی 400 هەزار دینار بێت، بەڵام ئەو پڕۆژە یاسا چاكسازییەی حكومەتی هەرێم ڕەوانەی پەرلەمانی كردۆتەوە ئەو خاڵەی تیادا نییە، كە مووچەی خانەنشینان بكرێتە 400 هەزار دینار”.\nئەو پەڕلەمانتارەی یەكگرتوو جەختیشی كردەوە، زۆرینەی ناو پەڕلەمانی كوردستان لەگەڵ ئەوەدایە ئەو پڕۆژە یاسایەی، كە حكومەت ڕەوانەی پەڕلەمانی كردووە پەسەند بكرێت.\nپەڕلەمانی كوردستانخانەنشینانفراكسیۆنی یەكگرتووی ئیسلامی كوردستانمووچه‌یاسای چاكسازی


ئیدریس بارزانی مێردی پوری باوکی ده‌ست به‌سه‌ر ده‌كات\nTuesday, 05.25.2021, 20:01\nدوای بلاو كردنه‌وه‌ی ئه‌و هه‌واڵه‌ی، كه سالار مسته‌فا حه‌كیم به‌ریوه‌به‌ری بانكی كوردستان و هاوسه‌ری پوری نیچیره‌ڤان بارزانی بۆ ئیمارات هه‌لهاتووه، كه نزیكه‌ی 500 ملیۆن دۆلاری به نهینی حه‌واڵه‌ی ئیمارات و چه‌ند وڵاتێك كردووه، ئیدریس نیچیره‌ڤان بارزانی ناسراو به (عوده‌ی بارزانی) به ڕێگه‌ی پیلانیك هه‌وڵی گه‌راندنه‌وه‌ی سالار مسته‌فا حه‌كیمی بۆ هه‌ولێر داوه، به كۆمه‌لێك به‌ڵێن له‌وانه بیگێریته‌وه بۆ سه‌ر بانكی كوردستان ، ماوه‌ی 4 رۆژه سالار مسته‌فا حه‌كیم به ڕێگه‌ی فرگه‌ی هه‌ولێره‌وه بۆ هه‌ولیر گه‌راوه‌ته‌وه، له ماڵه‌كه‌ی خۆی له پیرمام به‌بریاری ئیدریس نیچیره‌ڤان بارزانی ده‌ست به‌سه‌ر کراوە.\nهه‌روه‌ها ئیدریس بارزانی ده‌ستی به‌سه‌ر بانكی كوردستاندا گرتووه و، له لایه‌كی تریشه‌وه محمه‌د شاسوار ئاغا كوره خاڵی نیچیره‌ڤان بارزانی ئه‌ویش 400 ملیۆن دۆلاری له داهاتی نه‌وتی كوردستان، كه له هالك بانكی توركی حه‌واڵه‌ی بانكی كوردستان كراوه، هه‌مووی ته‌حویلی بانكه‌كانی ئیمارات و ئه‌لمانیا و نه‌مسا و به‌ریتانیا و سیویسرا كردووه‌و، ده‌یان پرۆژه‌ی گه‌شتیاری به‌نهینی له ئیسپانیا و ئه‌لمانیا ئیمارات دروست كردووه.\nبه‌پێ سه‌رچاوه‌یه‌ك له محامی عومه‌ره‌وه، ئیدریس نیچیره‌ڤان بارزانی به دوو رۆژ پاش مردنی پلكی بابی، ده‌كاته هاوژینی سالار مسته‌فا حه‌كم نه‌خشه‌ی ده‌ست به‌سه‌را گرتن و بلۆك كردنی گشت سامانه‌كانی كردووه‌و،ئێستا له هه‌ولی ئه‌وه‌دایه سالار مسته‌فا حه‌كیم 500 ملیۆن دۆلاره‌كه بۆ هه‌ولێر بگریته‌وه و ده‌ستی به‌سه‌ردا بگریت.\nكیشه‌ی گه‌وره كه‌وتۆته نیوان بنه‌ماله‌ی نیچیره‌ڤان بارزانی و مه‌سرۆر بارزانی له‌به‌ر ئه‌وه‌ی هه‌ردولا به‌نیازی ئه‌وه‌ن گشت سامان و داهات و موڵكه‌كانی سالار مسته‌فا حه‌كیم بۆ خۆیان زه‌وت بكه‌ن.


ڕەنگەکانی تر لە سایەی کۆمەڵگایەکی یەکڕەنگدا – دەنگی کورد\nماڵەوە/بیروڕا/ڕەنگەکانی تر لە سایەی کۆمەڵگایەکی یەکڕەنگدا\nھیچ رێگایەکی ڕاست بوونی نیە، ھەرکەسە و ڕێگای تایبەت بە خۆمان ھەیە. ( فریدریک نیچە)\nئەگەر لە قوڕ بین یان لە دار ھیچ جیاوازیەکی نیە، گرنگ قۆناغی دوای دار و قوڕەکەیە.\nسەرەتا ئەم بابەتە بەرگریکردن نیە لە ھیچ دین و دیدێک، بەڵام پێم وایە ھەموو مرۆڤێك مافی بەرگریکردنی ھەیە لە دید و دینەکەی، ماوەیەکە ھەرچی سووکایەتی ھەیە بە زەردەشتیان و پیرەکەیان دەکرێت، تەنھا لەبەر ئەوەی چالاکی دینی خۆیان ئەنجام ئەدەن، دەمی ھەر موسوڵمانێکی ئەم وڵاتەش بکەیتەوە ئەلێت لە ئەوروپا ئازادی بۆ موسوڵمانان نیە! چونکە لە فەرەنسا حیجاب قەدەغەیە، یان لە بەریتانیا ڕێگا بە پەچە و نقاب نادرێت، یان لە فڵان و فیسار وڵات سووکایەتی بە مزگەوت و ھەستی موسوڵمانان دەکرێت!!\nبەڵام برای موسوڵمان تۆ لە وڵاتەکەی خۆت، ئەوەی نەشێت بە لایەنگرانی دینەکانی تری دەکەیت، رۆژانە دەیان و سەدان داھێنان لە دروستکردنی نوکتە و سووکایەتی لە پەیج و ئەکاونتەکانەوە بەرامبەر ئایندارانی دینەکانی تر ئەبینین، تۆی موسوڵمان نەک بە چالاکیەکانیان، تەنانەت بە ھەبوونیشیان قەڵس و قەبزی!\nتۆ ئەزانی بەم نەفەسە دوژمنکارانەیە و بەم سووک سەیرکردنی بەرامبەرە چی دروست ئەکەیت؟ داعش و فەرخە داعش خەلق ئەکەیت، ئەمجا بەیانی کە ئەو ھێزە کوشت و کوشتاری باوەڕدارانی ناموسوڵمان ئەکات و ژن و ماڵیان حەڵال دەکات، ئەو کاتە ھاوارت لێ بەرزئەبێتەوەو ئەڵێیت ئەمانە دروستکراوی ئەمریکاو جولەکەن، بۆ سووککردنی موسوڵمانان دروستکراون. ئێستا بەبێ لایەنداری و بە جوانی وورد ببەوە، ئەمجا دەزانیت داعش و نموونەکانی ئەوان موسوڵمانن یان نا، بۆت رووندەبێتەوە کە ھەر بەڕاستی من و تۆی موسوڵمان دروستیان دەکەین.\nدوای ئەوە ئەگەر تۆی موسوڵمان ئەتەوێت لە رێگای دۆزینەوەی بنەما ئەفسانەییەکانی دینەکانی تر (زەردەشتی وەک نموونە) سەرقەپاغی سووکایەتی کردن بە دینەکانی تر ھەڵبدەیتەوە، ئەوە دڵنیابە کە لەم روانگەیەوە تۆ ماڵت لە شووشەیە و بەرد ئەگریتە ماڵی خەڵکی، چوونکە لای ھەموو مرۆڤێکی ھۆشیار ئاشکرایە کە چیرۆکە ئەفسانەییەکان بەشێکی گەورەن لە مێژووی تەواوی ئاینەکان بە ئیسلامیشەوە.\nتاک لە کۆمەڵگای ئیسلامیدا، ھێندە ڕەنگی کۆمەڵگای گرتووە، شێوە و سیمای تاکانەی خۆی لەبیرکردووە، پێمان وایە ڕێگاکەی ئێمە ھێندە راستە، کە پێویستمان بە خوێندنەوەی دین و دیدەکانی تر نیە، چونکە بە تەحدداوە ئەلێم کە زۆربەمان ئینجیل و ئاڤێستا و ریگڤیداو تەورات-مان نەخوێندۆتەوە، ھەر لەوە گەڕێ زۆربەمان کتێبێکمان دەربارەی بنەما و رێساکانی ئاینەکانی تر نەخوێندۆتەوە، ئێستا براخاس تۆ بەم ھەموو نەخوێندەواریەی خۆتەوە کە پێت وایە لەسەر حەقی، تا ئێرە خواساییە، بەڵام لایەنیکەم واز بھێنە با خەلکیش بانگەشەی حەققانیەتی خۆیان بکەن، خۆ ئەگەر حەقێکیش حەق بێت بە ناھەق ناکەوێت، دە ئیتر واز بھێنە با مافی ئەوەت ھەبێت بلێی لە وڵاتە پێشکەوتووەکان مافی موسوڵمانان پێشێل دەکرێت!\nبەندە تەنھا لە سۆنگەی بەرپرسیاریەوە ئەم چەند دێڕم نووسیوە، چونکە ئەگەر قەرارە ئینسان بین، خۆ ئەبێت ئیرادەی ئازادانەشمان ھەبێت، ئەی ئەوە مافێک نیە خودا پێی داوین!!\nلە کۆتایی ئەم بابەتەدا گوتەزایەکی ئەرستۆم بیرھاتەوە، کە دەبێژێت : بۆ قبوڵکردن یا ڕەتکردنەوەی ھەر باوەڕ و فەلسەفەیەک پێویستمان بە خوێندەوەی قوڵی ئەو باوەڕ و فەلسەفەیە ھەیە.


بەپێی ئەنجامی بەرایی هەڵبژاردنەکانی ئەمریکا، تائێستا جۆ بایدن، کاندیدی دیموکراتەکان بە بەدەستهێنانی 205 کورسی ویلایەتەکان لە پێش دۆناڵد ترەمپ، کاندیدی کۆمارییەکانە کە تەنها 136 کورسی بەدەستهێناوە، بەڵام ئەم ڕێژەیە لە گۆڕانکاریی بەردەوامدایە.\nهەر کاندیدێک لە هەڵبژاردنی سەرۆکایەتی ئەمریکادا توانی 270 دەنگی نوێنەران بەدەستبێنێت، بە سەرکەوتووی هەڵبژاردن دادەنرێت.\nبەپێی ئەنجامی بەرایی ئاژانسی سی ئێن ئێنی ئەمەریکا، دوا ئەنجامی بەرایی هەڵبژاردنی سەرۆکایەتی ئەمەریکا\nترامپ لەم ویلایەتانە براوەیە:\nکەنتاکی (8 دەنگی هەڵبژاردن)، ئندیانا (11 دەنگی هەڵبژاردن)، ئۆکلاهۆما (7 دەنگی هەڵبژاردن)، ئەلەباما(9 دەنگی هەڵبژاردن)، ئەرکانسا(6 دەنگی هەڵبژاردن)، ساوث داکۆتا (3 دەنگی هەڵبژاردن)، تێنسی(11 دەنگی هەڵبژاردن)، نبراسکا(3 دەنگی هەڵبژاردن)، ساوث کارۆلاینا(9 دەنگی هەڵبژاردن)، وێست ڤێرجینیا (5 دەنگی هەڵبژاردن)، میزوری(10 دەنگی هەڵبژاردن)، یوتا(6 دەنگی هەڵبژاردن)، وایۆمینگ (3 دەنگی هەڵبژاردن)، نۆرث داکۆتا (3 دەنگی هەڵبژاردن)، کەنساس (6 دەنگی هەڵبژاردن)، . بەمەش هەتا ئێستا ترامپ 100 دەنگی هەیە.\nهەروەها بایدن لەم ویلایەتانە براوەیە:\nڤێرمۆنت (3 دەنگی هەڵبژاردن)، ماساچوستس (11 دەنگی هەڵبژاردن)، دەلەوێر (3 دەنگی هەڵبژاردن)، مێریلاند (10 دەنگی هەڵبژاردن)، نیویۆرک (29 دەنگی هەڵبژاردن)، نیوجێرزی (14 دەنگی هەڵبژاردن)، واشنتنی پایتەخت (3 دەنگی هەڵبژاردن)، کۆلۆرادۆ(9 دەنگی هەڵبژاردن)، کەننەتیکت(7 دەنگی هەڵبژاردن)، ئیلینۆی(20 دەنگی هەڵبژاردن)، نیو مەکسیکۆ(5 دەنگی هەڵبژاردن)، کالیفۆرنیا (55 دەنگی هەڵبژاردن)، ئۆریگن (7 دەنگی هەڵبژاردن)، واشنتن(12 دەنگی هەڵبژاردن)، نیوهامشەر (4 دەنگی هەڵبژاردن) . بەمەش هەتا ئێستا بایدن 192 دەنگی هەیە.\nئەنجامی زانکۆلاین رادەگەیەنرێت\n2020.11.01 - 10:41


په‌روه‌رده چه‌ق و سه‌نته‌ری گۆڕانكارییه‌كانه، به یه‌كێك له پرسه هه‌ره گرنگ و هه‌ستیاره‌كانی كۆمه‌ڵگه داده‌نرێت، به جۆرێك پێشكه‌وتن و گه‌شه‌سه‌ندنی هه‌ر وڵات و كۆمه‌ڵگه‌یه‌ك پێوه‌سته به ئاستی پێشكه‌وتنی بواری په‌روه‌رده‌كه‌یه‌وه.\nهه‌ر كۆمه‌ڵگه و وڵاتێكی پێشكه‌وتوو، له‌ڕووی ئابووری، ته‌كنه‌لۆجیا، ڕۆشنبیری، زانستی، سیاسی و كۆمه‌ڵایه‌تی، سیستمێكی په‌روه‌رده‌یی باش و پێشكه‌وتوو و تۆكمه له پشتیه‌وه‌یه‌تی. به‌واتایه‌كی تر، كۆمه‌ڵگه‌ی پێشكه‌وتوو، به‌رهه‌می په‌روه‌رده‌ی پێشكه‌وتووه.\nبه‌پێچه‌وانه‌یشه‌وه هه‌موو ئه‌و وڵات و كۆمه‌ڵگانه‌ی بواری په‌روه‌رده پشتگوێ ده‌خه‌ن و بایه‌خی پێ ناده‌ن، له وڵاته دواكه‌وتووه‌كانن، ئه‌و وڵاتانه‌ی پڕن له كێشه‌ی سیاسی و كۆمه‌ڵایه‌تی و ئابووری و فكری، ئه‌و وڵاتانه‌ی پڕن له شه‌ڕ و ئاژاوه و فیتنه و ئاشووب و ئاڵۆزی، وڵاتگه‌لێكن هه‌رگیز ئارامی و ئاسایش و ئۆقره‌یی به‌خۆیانه‌وه نابینن.\nئه‌و جۆره وڵاتانه‌ی گرنگی به په‌روه‌رده ناده‌ن و لای لێ ناكه‌نه‌وه و خه‌می په‌روه‌رده‌یان نییه و هیچ فه‌لسه‌فه‌یه‌كی ڕوونی په‌روه‌رده‌ییان نییه، هه‌میشه له په‌راوێزی دنیای مۆدێرن و پێشكه‌وتوون، یان هه‌میشه پاشكۆ و له پاشن.\nپه‌روه‌رده پرۆسه‌ی به مرۆڤكردنه. ده‌توانین بڵێین پرۆسه‌ی ئاماده‌كردنی مرۆڤه بۆ ژیان و بۆ ناو كۆمه‌ڵگه، بۆ ئه‌وه‌ی توانای خۆگونجاندنی هه‌بێت له‌گه‌ڵ ده‌وروبه‌ر، بۆ به‌هێزكردنی توانا تاكه‌كه‌سییه‌كانه، بۆ پێگه‌یاندنی مرۆڤێكه سوودی بۆ خۆی و كۆمه‌ڵگه‌كه‌ی هه‌بێت.\nپه‌روه‌رده پرۆسه‌یه‌كه بۆ په‌ره‌پێدان و گه‌شه‌سه‌ندنی مرۆڤ، په‌ره‌پێدان له‌ڕووی جه‌سته‌یی و ژیری و ده‌روونی و كۆمه‌ڵایه‌تی.\nپه‌روه‌رده پێناسه و ڕاڤه و شیكردنه‌وه‌ی جۆراوجۆری بۆ ده‌كرێت، هه‌ریه‌كه و له ڕوانگه‌ی خۆیه‌وه و به‌پێی دنیابینی و تێگه‌یشتن و بیروباوه‌ڕه سیاسی و ئاینی و كۆمه‌ڵایه‌تییه‌كانی، لێكدانه‌وه‌ی بۆ ده‌كات. ته‌نانه‌ت له كۆمه‌ڵگه‌یه‌كه‌وه بۆ كۆمه‌ڵگه‌یه‌كی تر، له توێژێكه‌وه بۆ یه‌كیتر، له قۆناغێكه‌وه بۆ قۆناغێكی تر، شیكردنه‌وه‌ی جیاوازی بۆ ده‌كرێت.\nئه‌گه‌ر چاوێك به فه‌رهه‌نگه كوردییه‌كاندا بخشێنین، بۆ زانینی ڕه‌گوڕیشه‌ی وشه‌ی په‌روه‌رده، ده‌بینین به‌م شێوه‌یه ڕاڤه‌ی بۆ كراوه:\nله فه‌رهه‌نگی (خاڵ)دا وشه‌ی په‌روه‌رده به‌م واتایه دێت كه هه‌ر شتێك به ڕه‌نج و كۆشش به‌رهه‌م هێنرابێت. به‌م منداڵه، یان ئه‌م دره‌خته، یان ئه‌م گوڵه، ده‌گوترێ په‌روه‌رده كراوه. به واتای به‌رهه‌مهێنانیش هاتووه.\nهه‌روه‌ها له فه‌رهه‌نگی (كوردستان)دا به‌م شێوه‌یه هاتووه: به‌خێوكراو، ڕه‌نێوهێنراو، گیاندار یان هه‌ر جۆره ڕووه‌كێك، به ڕه‌نج و كۆشش به‌رهه‌م هێنرابێت. هه‌روه‌ها به واتای پێگه‌یشتن، به‌خێوبوون، به ڕێچوون، به‌رهه‌مهاتن، پێگه‌یاندن، پێڕاگه‌یاندن و به‌رهه‌مهێنان هاتووه.\nله فه‌رهه‌نگی (هه‌نبانه بۆرینه)یشدا به واتای به‌خێوكردن و ڕاهێنان هاتووه.\nئه‌م پرۆسه‌ی په‌روه‌رده‌كردنه، بێگومان ده‌بێت له منداڵه‌وه ده‌ست پێ بكرێت. كاریگه‌رترین و هه‌ستیارترین قۆناغیش بۆ په‌روه‌رده‌ی منداڵ، قۆناغی به‌ر له چوونیه‌تی بۆ قوتابخانه. كه‌سایه‌تی منداڵ له‌م قۆناغه‌دا دروست ده‌بێت و مێشكی گه‌شه ده‌كات، لایه‌نی كۆمه‌ڵایه‌تی و ده‌روونی منداڵ هه‌ر له‌م قۆناغه‌دا ڕێڕه‌وی خۆی ده‌دۆزێته‌وه. له‌به‌رئه‌وه ده‌بێت زۆر به وریایی و ئاگایی و زانینه‌وه چاودێری بكرێن. وه‌ك چۆن ئه‌گه‌ر بمانه‌وێت نه‌مامێكی تازه بڕوێنین، بۆ ئه‌وه‌ی به‌رهه‌مدار بێت، جوان و ڕازاوه بێت، خه‌ڵك له سایه و سێبه‌ری بحه‌سێنه‌وه، ده‌بێت له سه‌ره‌تاوه خزمه‌ت و چاودێری بكرێت و هه‌موو پێداویستییه‌كانی بۆ دابین بكرێت، له ئاو و خاك و كه‌شوهه‌وای گونجاو. به‌هه‌مانشێوه منداڵیش هه‌ر له سه‌ره‌تاكانی ته‌مه‌نییه‌وه پێویستی به چاودێری و ئاگالێبوونه، پێویستی به خه‌ملێخواردنه، بۆ ئه‌وه‌ی به ڕێكی گه‌شه بكات و تووشی لادان و لاساری نه‌بێت، بۆ ئه‌وه‌ی ئاینده‌یه‌كی گه‌ش و پرشنگداری هه‌بێت.\nله‌به‌رئه‌وه‌ی قۆناغی منداڵی بناغه‌ی كه‌سایه‌تی مرۆڤه، ده‌روازه‌یه‌كه بۆ هه‌موو پێشكه‌وتن و گۆڕان و گه‌شه‌سه‌ندنێك. منداڵ دوای ئه‌وه‌ی له دایك ده‌بێت و چاوی به دنیا هه‌ڵدێنێت، هیچ ئه‌زموون و زانین و زانستێكی نییه له‌باره‌ی ژیان و چۆنیه‌تی ژیانكردن له‌م هه‌ساره‌یه. بۆیه منداڵ به په‌روه‌رده‌كردن فێری ژیان ده‌بێت، فێری ڕه‌وشت و داونه‌ریت ده‌بێت. بۆیه ده‌ڵێین، په‌روه‌رده‌یه مرۆڤ ده‌كات به مرۆڤێكی ڕاسته‌قینه.\nپه‌روه‌رده مرۆڤ دروست ده‌كات. مرۆڤێكی ئازاد و ئازا، مرۆڤێكی تێگه‌یشتوو و پێگه‌یشتوو، مرۆڤێكی بیركه‌ره‌وه، چوست و چالاك، مرۆڤێكی ژیاندۆست و ژینگه‌دۆست، ده‌ستپاك، دڵسۆز، مرۆڤێك كه نیشتمان و وڵاته‌كه‌ی خۆش بوێت، مرۆڤێك مرۆڤایه‌تی خۆش بوێت.\nپه‌روه‌رده مرۆڤێك به‌رهه‌م دێنێت كه هه‌ڵپه‌ی پێشكه‌وتن و زانین و خۆ ڕۆشنبیركردنی بێت، مرۆڤێك بڕوای به خۆی و تواناكانی هه‌بێت، هه‌ستی خۆبه‌كه‌مزانینی لا نه‌بێت، به‌گشتی په‌روه‌رده مرۆڤێكی باڵا دروست ده‌كات.\nپه‌روه‌رده و مرۆڤ


سبه‌ی پەرلەمانی ئێران لەبارەی سەرۆککۆمارەوە بڕیار دەدات\n2018-09-01 [11:47 AM]\nوتەبێژی دەستەی سەرۆکایەتیی پەڕلەمانی ئێران وتوویەتی سبەی یەکشەمە دووی ئەیلوول لەبارەی پڕۆژەی لێپرسینەوەکەی سەرۆککۆماری ئێرانەوە بڕیار دەدات و بەدووریشی دەزانێت پڕۆژەکە بنێردرێتە دادگا.\nهەر لەو بارەیەوە بەهرۆز نەعمەتی وتەبێژی دەستەی سەرۆکایەتیی پەڕلەمانی ئێران بە دووری زانیوە پرسیارەکان بۆ دەسەڵاتی داد بەرز بکرێتەوە و وتوویەتی سبەی یەکشەمە دووی ئەیلوول پەڕلەمان لەو بارەیەوە بڕیاری خۆی دەدات.\nنه‌عمه‌تی وتیشی، سبەی خوێندنەوەی بۆ بابەتەکە دەکرێت و لەبارەی ناردن یان نەناردنی کێشەکە بۆ لای دەسەڵاتی داد بڕیار دەدرێت و بە دووریشی زانی کێشەکە بۆ دەسەڵاتی داد بەررز بکرێتەوە.\nئاماژه‌ی به‌وه كرد، یاسای پرسیارکردن لە سەرۆککۆمار شەفاف و ڕوونە و لە هەر جێگایێکیدا سەرکۆمار پێچەوانەی دەستوور جووڵابێت یان سەرپێچیی کردبێت ئەوا پرسیارەکەی پەڕلەمانتاران دەدرێتە دادگا بەڵام پەڕلەمانتاران قەناعەتیان بە چوار وەڵامی ڕۆحانی نەهێنابوو کە لە هیچ کام لەو پرسیارانه سەرپێچی لە دەستوور و یاسا نەکراوە بۆیە بە دووری دەزانێت کە پرسیارەکان بۆ مەرجەعی داد بەرز بکرێتەوە.\nرۆژی سێشەمەی رابردوو 28ی ئاب حەسەن رۆحانی سەرۆککۆماری ئێران بانگ کرا بۆ پەڕلەمان و نوێنەرانی پەڕلەمان پێ"ج پرسیاری سەرەکییان لە ڕۆحانی کرد و پاش وەڵامدانەوەی پرسیارەکان، سەرۆککۆماری ئێران نەیتوانی قەناعەت بە پەڕلەمانتاران بهێنێت و کێشە لە سەر 4 پرسیاری نوێنەرەکان مایەوە و دەبێت بڕیاری یەکلاکەرەوە لە پەڕلەمانەوە دەربکرێت کە ئایا کێشەکە دەنێرێتە لای دەسەڵاتی داد یان خەیر.


◄ ئەنجام: Found 114, page 1 of 12 Items per page: 🗐 1 🗐 5 🗐 10 🗐 25 🗐 50 🗐 100\n📊 106 هەزار ئافرەت لە کوردستان مۆڵەتی شۆفێرییان هەیە ئامار و راپرسیا\n📅 دەمێ تومارکرنێ Aug 29 2013 9:58PM\n👁 ئەڤ بابەتە 11,034 جار هاتیە دیتن\nبەپێی ئامارەکان، لە هەرێمی کوردستان رێژەی دەرهێنان [ زێدە... 👁] ✖ ✖ ✖ 0 0 ✔ 60% ✍ هـ.ب. 29-8-2013 21:58:50\n👁 ئەڤ بابەتە 11,460 جار هاتیە دیتن\n📊 25 هەزار قوتابی ئاوارە لە هەرێمی کوردستانن ئامار و راپرسیا\n📅 دەمێ تومارکرنێ Sep 11 2014 11:09AM\n👁 ئەڤ بابەتە 9,364 جار هاتیە دیتن\nهەماهەنگیکاری گشتی وەزارەتی پەروەردەی عێراق بۆ پار [ زێدە... 👁] ✖ ✖ ✖ 0 0 ✔ 77% ✍ هـ.ب. 11-9-2014 11:09:26\n👁 ئەڤ بابەتە 5,549 جار هاتیە دیتن\n👁 ئەڤ بابەتە 9,447 جار هاتیە دیتن\n📊 34 ملیۆن و نیو بەرمیل نەوت لە هەرێمی کوردستانەوە هەناردەی تورکیا کراوە ئامار و راپرسیا\n📅 دەمێ تومارکرنێ Nov 26 2014 12:56PM\nەپێی ماڵپەری (ئۆیل رێڤیو) کە ماڵپەرێکی ناسراوی تای [ زێدە... 👁] ✖ ✖ 0 0 ✔ 87% ✍ هـ.ب. 26-11-2014 12:56:50\n📊 40%ی باڵەخانە بازرگانییەکانی هەولێر بەتاڵن ئامار و راپرسیا\n📅 دەمێ تومارکرنێ Mar 1 2016 7:31AM\nبەهۆی قەیرانی دارایی و سیستمی پاشەکەوتکردنی مووچەو [ زێدە... 👁] ✖ ✖ ✖ 0 0 ✔ 81% ✍ هـ.ب. 1-3-2016 7:31:14\n👁 ئەڤ بابەتە 6,542 جار هاتیە دیتن\n📊 7 هەزار خێزان لەماوەی 8 ساڵی رابردوودا لەترسی ئەو هەڕەشانە موسڵیان جێهێشتووە ئامار و راپرسیا\n📅 دەمێ تومارکرنێ Apr 18 2014 8:09PM\n👁 ئەڤ بابەتە 10,181 جار هاتیە دیتن\nغەزوان داوودی، نوێنەری شەبەک لە ئەنجوومەنی پارێزگا [ زێدە... 👁] ✖ ✖ ✖ 0 0 ✔ 79% ✍ هـ.ب. 18-4-2014 20:09:07\n📊 80%ی حاجیانی ئەمساڵ، تەمەنیان سەروو 50 ساڵە ئامار و راپرسیا\n📅 دەمێ تومارکرنێ Sep 12 2014 2:42PM\n👁 ئەڤ بابەتە 8,840 جار هاتیە دیتن\nپەیوەند جەلال نزیکەی 80%ی ئەو کەسانەی ئەمساڵ لەهە [ زێدە... 👁] ✖ ✖ ✖ 0 0 ✔ 77% ✍ هـ.ب. 12-9-2014 14:42:50


ئەو 5 ئەستێرەیەی پێویستە ڕووبكه‌نه پرێمەرلیگ\nخولی نایابی ئینگلیزی پرێمه‌رلیگ نێیمار دا سیلڤا میرالیم پیانیچ\nلە ئێستا دا خولی نایابی ئینگلیزی، یەکێکە لە دیارترین شانۆکانی جیھان بۆ ئەوەی یاریزانەکان تیایدا دەربکەون، بە تایبەت بۆ یاریزانە گەورەکانی ئەورووپا، ئەویش بەھۆی بەھێزی ئەو کێبڕکێیەی یانەکان لەم خولەدا دەیکەین و، ئەو گرینگیدانەی گەورەی راگەیاندنی ئەو وڵاتە بە پرێمەرلیگی دەدات، جیا لە ھەموو خولەکانی دیکەی ئەم خوله پارەیەکی زۆر به یاریزانه‌كان ده‌دات، لەگەڵ بوونی کۆمەڵە ئەستێرەیەک لە خولەکە و، بوونی چەند راھێنەرێکی گەورەی جیھانی لە گۆڕەپانەکە له‌وانه (گواردیۆلا، كڵۆپ، پۆچیتینیۆ، مۆرینهۆ و ماوریسیۆ ساری) ھۆکارن بۆ ئەوەی ئەم 5 ئەستێرەیە ڕووبکەنە خولی ئینگلیزی.\n١- نێیمار، ساڵی ٢٠١٧، لە بارسێلۆناوە ڕوویکردە پاریس سانجێرمان، بڕی گرێبەستەکەی ٢٢٢ ملیۆن یۆرۆ بوو، بەمەش بووە گرانترین یاریزانی مێژووی تۆپی پێ، لەگەڵ یانە نوێیەکەی خولی فرەنسی و جامی ئەو وڵاتەی بردەوە، لە کۆی ٢٠ یاریی دا توانی ١٩ گۆڵ تۆمار بکات و ١٣ گۆڵیشی بۆ هاوڕییه‌كانی درووستکرووە، خاوەن خێرایەکەی بێ وێنەیە و بە بڕینە جوانەکانی یاریگا دەھەژێنێ, سەرەڕای زەحمەتی دەستبەرادار نەبوونی لە لایەن پاریسیەکانەوە, بەڵام پێویستە یاریی کردن لە پرێمەرلیگ تاقی بکاتەوە.\n٢- تیاگۆ ئالکانتارا، ناوەراستکارەکەی ئیسپانیا, لەوەتەی لە ساڵی ٢٠١٣, لە بلاوگراناوە پەیوەندی بە بایرن میونشنی ئەڵمانیەوە کردووە ئاستی زۆر پێشکەوتووە, لە وەرزی ڕابردوو لە یانە باڤاریەکە, ١٩ یاریی ئەنجام داوە خاوەنی دوو گۆڵە, خابە پاسی درووست و جولەی وردە لە نێو یاریگا دا ناسراوە, جگە لە مانەش توانای پچارندنی تۆپیشی ھەیە, نزیکترین وێستگەی یاریی کردنی لە داھاتوودا مانچێستەر یونایتدە, بەتایبەت ئەگەر زێنەدین زێدانی فرەنسی, ئەرکی شەیتانە سوورەکان وەربگرێت.\n٣- مارکۆ ڤێراتی، لە ساڵی ٢٠١٢، بە بڕی ١٠ ملیۆن یۆرۆ لە پیسکاراوە ڕوویکردە یانەکەی پایتەختی پاریس, لەو ماوەیەشدا ٥ ناسناوی خولی فرەنسی بردۆتەوە, کوڕە ٢٥ ساڵیەکە ناوەراستکارێکی سەرەکی پاریس سانجێرمانە, توانایەکی زۆری ھیە لە بنیات نانی ھێرشیەکان, لە ئەگەری ئارەزوو کردنی زۆربەی یانە ئینگلیزیەکان بۆ ڤێراتی, رەنگە قۆناخی داھاتووی لەم خولەدابێ.\n٤- ئانتوان گریزمانی فرەنسی، یەکێک لە دیارتین یاریزانەکانی ھاوینی ٢٠١٨ یە, بارسا ئارەزووی زۆری ھەبوو بۆ پەلکێشکردنی ئەو یاریزانە, پاڵەوانەکەی مۆندیال وەرزی ڕابردوو لە ٣٢ یاریی لەگەڵ ئاتلێتیکۆ مەدرید دا بەشداریکردووە, توانی ١٩ گۆڵ تۆمار بکات, وە ٨ گۆڵی بۆ ھاورێکانی درووستکردووە, بە دڵنیایەوە زۆربەی یانەکانی پرێمەرلیگ لە داھاتوودا بۆ ندی پێشکەش دەکەن.\n٥- مێرالیم بیانیچ، ناوه‌راستكاره یۆڤێنتۆس, ساڵی ٢٠١٦, لە رۆماوە بە بڕی ٢٨ ملیۆن یۆرۆ، پەیوەندی بە خانمەپیرەکەوە کرد, دوو جار بۆتە پاڵەوانی ئیتاڵیا, دوو ساڵیش گەشتۆتە یاریی کۆتای چامپیۆنزلیگ, کوڕە بۆسنایەکە, توانایەکی باشی لە درووستکردنی یاریی و گۆڵ کردن ھەیە لە لێدانە راستەوخۆکان, وە نزیکە لە یاریی کردن لە خولە بەھێزەکەی ئەورووپا.


slaw hawreyan keshay https m haya (په‌ڕه 1) - Domain, DNS, SSL و پەیوەندیدار بە دۆمەین - مەکۆکانی وێبچن\nslaw hawreyan keshay https m haya\nمەکۆکانی وێبچن » Domain, DNS, SSL و پەیوەندیدار بە دۆمەین » slaw hawreyan keshay https m haya\n1 بابه‌ته‌كانی BaKo Gull 2012-07-31 20:12:06\nبابه‌ت: slaw hawreyan keshay https m haya\nسلاو هاوڕێیان کێشه‌ی https م هه‌یه له‌م تۆره کۆمه‌لایه‌تیه\nئه‌مه‌وێت وا له هۆسته‌که‌م بکه‌م که https ئیش پێ بکات!!\n2 وه‌ڵامه‌كانی ئاسۆ نادری 2012-07-31 20:37:59\nوه‌ڵام: slaw hawreyan keshay https m haya\nبۆ ئەوەی بتوانیت Secure HTTP بەکار ببەیت دەبێت ڕاژەکارەکەت پاڵپشتی ئەوە بکات.\nدیارە پێویست بە Certificate ی SSL دەکات کە دەبێت لە لایەن کۆمپانیایەکی وەک GoDaddy ـەوە بکڕدرێت و لەسەر ڕاژەکار دابمەزرێت.\nئەگەر ڕاژەکاری تایبەت بە خۆت نییە، لەگەڵ خاوەن ڕاژەکار بدوێ.\n3 وه‌ڵامه‌كانی BaKo Gull 2012-07-31 20:40:27\nمن خۆم له سکرێپتی تۆره‌که‌وه کردم به HTTPS به‌ڵام دوای نه‌کرایه‌وه له هیچ شوێنێک ناتوانم ئه‌وه بکه‌مه‌وه به‌وه‌ی خۆی ؟\n4 وه‌ڵامه‌كانی ئاسۆ نادری 2012-07-31 20:45:26\nناتوانیت تەنیا S بە http زۆر بکەیت و چاوەڕوان بیت هەموو شتێک کار بکات و Encrypt دەکرێت، هەندێک لەوە زۆرتری دەوێت.\nوەک ئاماژەم پێداوە، ئەگەر هۆستت کڕیووە لە ئەو شوێنە بپرسە کە هۆستت کڕیووە ئایا Shared SSL ـیان هەیە یان نە، ئەگەر هەیان بێت، ئەو کاتە زانیارییان لێ وەرگرە سەبارەت بە چۆنیەتی بەکار هێنانی. ئەگەر نەیان بوو چارەسەری تر ئەوەیە بۆ خۆت ڕاژەکار/Server ی خۆت دابین بکەیت جا ئیتر بە کڕین دەبێت یان بە کڕی گرتن ئەوەیان باسێکی ترە.\n5 وه‌ڵامه‌كانی BaKo Gull 2012-07-31 20:54:58\nده‌ستت خۆش بێت کاکه اسۆ گیان به‌ڵام کاک ئاسۆ ئه‌وه له سکرێپتی ڤبی ئه‌مه‌وێت په‌یجی من له فه‌یس بووک دابنێم ئه‌وه‌ی له ده‌سته چاپ بۆکسه‌که دێت فایله‌کانم به‌رز کردوه‌ته‌وه به‌ڵام ئه‌و ژماره‌ی په‌یجه‌که نازانم چۆن بهێنم !


لەسلێمانی نەخۆشی کۆلێرا گەیشتوەتە ئاستێکی مەترسیدار\nكوردستان 23/06/2022 - 13:22 Basnews\nماوەی چەند ڕۆژێکە حاڵەتەکانی توشبوون بەنەخۆشی کۆلێرا و سكچوون و ڕشانەوە لەهەرێمی كوردستان بەشێوەیەکی بەرچاو زیادی كردووە، بۆ بەگژداچوونەوەی ئەو نەخۆشییە مەترسیدارە، ڕێكاری توند گیراونەتە بەر و كەلوپەلی شووشە لە چاخانەكانی سلێمانی قەدەغە كراوە و چاودێَََََََریكردنی سەرچاوەكانی ئاو لەڕێگەی لیژنەیەکی تایبەتمەندەوە چڕبووەتەوە.\nدکتۆر سەباح هەورامی، بەڕێوبەری گشتی تەندروستی سلێمانی بە (باسنیوز)ی، ڕاگەیاند، دوای بڵاوبوونەوەی نەخۆشی کۆلێرا لیژنەی باڵای ڕووبەڕوو بوونەوەی کۆلێرامان ڕاگەیاندووە، بەڵام تاوەکو ئێستا لەپارێزگای سلێمانی 56 حاڵەتی توشبوون بە كۆلێرا و زیاتر لە 10 هەزار حاڵەتی سكچوون و رشانەوە تۆمارکراون.\nگوتیشی، "ئەو كەسانەی گیانیان لەدەستداوە پشكنینەكان پشتڕاستیان نەكردۆتەوە كەبە كۆلێرا مردوون یان بەپێچەوانەوە، بەڵام ئێمە ھاوڵاتییانمان لەمەترسییەکانی کۆلێرا و سکچوون و ڕشانەوە ھۆشیار کردووەتەوە و ھەموو لایەکمان ئاگادار کردوەتەوە کە ئەو نەخۆشییە مەترسیدارە و پێویستە خەڵکی بەھەستیارییەوە خۆی لەو نەخۆشییە بپارێزێت".\nدکتۆر سەباح ھەورامی، ئاماژەی بەوەشکرد، "سەرۆکی حکوومەتی ھەرێمی کوردستان، ڕۆڵی باشی گێڕاوە بۆ بەگژداچوونەوەی نەخۆشی سکچوون و ڕ شانەوە و کۆلێرا لەسەرەتای بڵاوبوونەوەێ نەخۆشییەکەدا مەسرور بارزانی، سەرۆکی حکوومەتی ھەرێمی کوردستان، ڕەزامەندی دا بۆ خەرجکردنی بڕی 800 ملیۆن دینار بۆئەوەی بتوانین بەگژ ئەو نەخۆشییەدا بچینەوە و دەرمان و کەرەستەی پزیشکی بۆ چارەسەری نەخۆشییەکە دابین بکەین.\nدوای بڵاوبوونەوەی نەخۆشی سکچوون و ڕشانەوە و کۆلێرا لەھەرێمی کوردستان، لیژنە ھاوبەشەکانی قیمقامی سلێمانی بەھاوکاری بەڕێوبەرایەتیی گشتی تەندروستی شارەکە، خواردنی سەوزە لە خواردنگەکاندا قەغەکراوە و کەلوپەلی شووشە لەچایخانەکاندا قەدەغەکراون.


دەنگ مەدەن بە کۆیلایەتی ⋆\nحکوومەتی کۆماری ئیسلامیی ئێران لە زیاتر لە ٤ دەیە دەسەڵاتیدا، ئاسەواری ماڵوێرانکەری لە سەر ناوچەی ژێردەسەڵاتی ــ بە کوردستانی ڕۆژهەڵاتیشەوە ــ داناوە. ئەو ئاسەوارانە هەم لە باری ئابوورییەوە و هەم لە باری کولتوورییەوە و هەم لە باری ئازادییە تاکەکەی و کۆمەڵایەتییەکانەوە و بە گشتی لە هەموو بوارەکاندا ئەوەندە قووڵ و بنەڕەتین کە ئەو کۆمەڵگایە بە دەیان ساڵ و بگرە زیاتر کاری بەردەوامی دەوێ بۆ ئەوەی بگاتە ژیانێکی ئاسایی.\nلە باری ئابوورییەوە ئەو حکوومەت بەرهەمی بۆ خەڵک هەژاری و فەقیرییەکی لە ڕادەبەدەر و بۆ دەستوپێوەندییەکانی خۆی، ڕانت و ئیمکاناتی بێزەحمەت و هیلاکی و سەروەت و سامانی لەڕادەبەر و خەیاڵی بووە. فەرماندەکانی سپای پاسداران و بەسیج و ناوەندە ئەمنییەتی و نیزامییەکانی حکوومەت وەکوو مارێکی حەوت سەر لە سەر سینەی ئابووریی وڵات پەپکەیان بەستووە و مافییایەکی بێڕەحم و توندوتیژیان پێکهێناوە کە جگە لە ئاڵقەی نزیکی خۆیان و دەستوپێوەندەکانیان ڕێگە نادەن کەس هەڵسووڕان و چالاکییەکی ئابووریی هەبێ و بۆ پڕ کردنی گیرفانیان تەنانەت یاسا ناتەواو و سەقەتەکانی کۆماری ئیسلامیش ڕەچاو ناکەن و خۆیان یاسان و لەسەرەوەی هەموو یاسایەکن.\nلە باری کولتووریشەوە سیستەمی دواکەوتووانە و سەدە ناوەڕاستیی بیرکردنەوەیان، کاریگەریی خراپی لە سەر خەڵک بووە. هەموو دەزگاکانی ڕاگەیاندن و هەموو سیستەمی پەروەردە و هەموو یاساکان وا کاردەکەن و داڕێژراون کە خزمەت بە بڵاوکردنەوەی بیری کۆن و توندڕەویی ئیسلامی و ڕەگەزپەرەستی و هەڵاواردنی جینسی و داڕووخانی بەها مرۆییەکان دەکەن. تولورانس و ڕێزگرتن لە مرۆڤ و مافی بەرانبەر لاواز دەکەن و دنیایان بە دوو جەمسەری ڕەش و سپیدا دابەش کردووە و ئەوە لەگەڵ خۆیان نەبێ و وەکوو خۆیان بیر نەکاتەوە بە دوژمن و نەیار و خراپ باس دەکەن و ئەو بازنەیە هێندە چکۆلە بووەتەوە کە تەنها ژمارەیەکی کەم لە خۆشیانی تێدا جێدەبێتەوە. لە وەها دۆخێکدا توندڕەویی ئایینی بەستێنی بۆ ڕەخساوە و وەکوو دیاردەیەکی مەترسیدار لە کوردستان و چەندین بەشی دیکەی ژێردەسەڵاتی کۆماری ئیسلامیدا پەرەی سەندووە.\nلە باری تاکەکەسی و کۆمەڵایەتیشەوە ڕێزگرتن لە مافەکانی ئینسان گەیشتووەتە نزمترین ئاستی خۆی و لە لای دەسەڵاتدارانی کۆماری ئیسلامی ئەوی مانای نییە مرۆڤ و بەها ئینسانییەکانە. جیالەوەی کۆمەڵگا و تاکەکان بە گشتی تووشی ئەو ئازار و گوشارەن، هەندێک توێژ و کۆمەڵیش بەتایبەتی و بە شێوەی چەند قات لە ژێر گوشاردان. ژنان، لاوان، کەمایەتییە ئایینییەکان، گرووپە پەلکەزێڕییەنییەکان ــ واتە ئەوانەی ویست و حەز و جنسییەتی باو و سەپاو بە ڕەسمی ناناسن و لە ناو قاڵبی ناڕەوای کۆمەڵگای پیاوــ هێترۆسالاردا جێگایان نابێتەوەــ و کەسانی خاوەنی پێداویستیی تایبەت ژمارەیەک لەو توێژانەن زیاترین گوشاریان لەسەرە و بە نامرۆڤانەترین شێوە هەڵسووکەوتیان لەگەڵ دەکرێ.\nلە کوردستانی ژێر دەسەڵاتی حکوومەتی ئیسلامیی ئێران پێشلکران و زەوتی مافە نەتەوەییەکانی خەڵکی کوردستان و سەرکوت و زیندان و ئیعدام بۆ ئەوانەی هەوڵیان بۆ ڕزگاری و سەربەستی داوە، تەنها بەرهەمی حکوومەت بۆ خەڵک بووە. دەسەڵاتی داگیرکەر نەک هەر هەوڵی بۆ تواندنەوە و ئاسیمیلەکردنی کورد وەکوو نەتەوە داوە و کولتوور و شوناسی نەتەوەیی لە کوردستان کردووەتە ئامانج و بە شێوەی پلانبۆداڕێژراو و بەردەوام کاری بۆ کردووە بەڵکوو دەستی لە بە تاڵانبردنی سامانە سروشتییەکان و ئاسەوارە مێژووییەکانیش نەپاراستووە.\nبەشداری کردن لە شانۆی هەڵبژاردنی کۆماری ئیسلامیی ئێراندا، دەنگدانە بە درێژەی ئەو هەموو ئازار و چەرمەسەرییەی خەڵک لەم ٤٢ ساڵەدا کێشاویە. دەنگدانە بە درێژەی دەسەڵاتی ڕەشی مافیای ئیسلامیی ئێران کە نەک هەر دانیشتووانی ئەو جوگرافیایە بەڵکوو خەڵکی هەموو ناوچەی ڕۆژهەڵاتی ناوەڕاست و بگرە بەشێکی دیکەی جیهانیشی تووشی نەهامەتی و نائارامی کردووە.\nلە دۆخی ئەمڕۆدا بۆ ڕێزگرتن لە بەها ئینسانییەکان و بۆ ئەوەی بەرانبەر بە داگیرکاری، چەوسانەوەو هەژاری، نایەکسانیی ئینسانەکان، پێشێلکرانی مافی ژنان، تێکدانی سروشتی کوردستان، دزرانی سامانی خەڵک، پێشێلکرانی هەموو مافە تاکەکەسی و کۆمەڵایەتییەکان و هەموو ئاسەوارە خراپەکانی دیکەی ئەم دەسەڵاتە نامرۆڤانەیەی کۆماری ئیسلامیی ئێران دەنگ هەڵبڕین، بەشداری نەکردن لە بەناو هەڵبژاردنەکانی کۆماری ئیسلامیی ئێراندا ئەرکێکی ئینسانیە.\nPrevious دارسەیران هێمای کۆڵنەدان بەرانبەر بە دواکەوتوویی\nNext دەنگی سپی دەنگێکی ڕەش بوو\nدەنگی سپی دەنگێکی ڕەش بوو


بەردەام بوونی بانگەشە گاڵتەجاڕەکانی نەتانیاهوو دژ بە ئێران - SAHAR KURDISH (Sorani)\nبەردەام بوونی بانگەشە گاڵتەجاڕەکانی نەتانیاهوو دژ بە ئێران\nئادار 01, 2018 10:42 Asia/Tehran\nنەتانیاهوو شەوی ڕابردوو لە شانۆگەرییەکی گاڵتەجاڕانەی دیکەیدا دژ بە ئێران ژمارێک وێنە، سی دی و کاغەزی لە بەر کامێرای تەلەڤزیۆندا نیشان داو بانگەشەی کرد کە بەڵگەی جێی بڕواو حاشاهەڵنەگری زۆری هەیە کە دەسەلمێنێ ئێران پلانێکی نهێنی هەیە بۆ ساز کردنی چەکی ئەتۆمی.\nسەرۆک وەزیرانی ڕژێمی زایۆنی بە بێ ئاماژە بە بوونی سەدان کڵاڤۆکی ئەتۆمی لەجبەخانە ئەتۆمییەکانی ئەم ڕژێمەدا ، بانگەشەی کرد ئێران بەرنامەی ساز کردنی چەک و کەرەستەی جەنگیی زیاتر پەرە پێداوە.\nئەم شانۆگرییە گاڵتەجاڕانەیەی نەتانیاهوو لە کاتێکدا وەڕێ کەوتووە کە ئاژانسی نێودەوڵەتیی وزەی ئەتۆمی تا ئێستا چەندین جار جەختی کردووە لە سەر ئاشتیانە بوونی چالاکیە ئەتۆمییەکانی ئێران.\n"بەهرام قاسمی" وتەبێژی وەزارەتی دەرەوەی کۆماری ئیسلامیی ئێران سەر بەیانی ئەمڕۆ سێشەممە شانۆ گاڵتەجاڕانەکەی بنیامین نەتانیاهوو"ی سەرۆک وەزیرانی ڕژێمی زایۆنی سەبارەت بە ئێرانی بە پەلەقاژەی بێ دەسکەوتی هەڵشکاوێکی درۆزن و بێ ئابڕو زانی کە جیا لە درۆ و دۆلەسەنانەوە و دەخەڵبازی هیچ هونەرێکی دیکەی نەبووە و نییەتی.\n"بەهرام قاسمی"بە پێداگری لە سەر ئەوەی کە سەرانی ڕژێمی زایۆنی مانەوەی ڕژێمی نایاسایی خۆیان بەستۆتەوە بە هەڕەشە و گوڕەشە کردن و ڕوو کردنە شارلەتانیزمێکی ڕزیوی پەک کەوتووی سەردەمی جاهلییەت، ڕاشکاوانە ڕایگەیاند: نەتانیاهوو و ڕژێمی منداڵکوژی زایۆنی دەبێ گەیشتبن بەو ئاستە لە تێگەیشتن کە خەڵکی جیهان بە ڕادەی پێویست خاوەنی عەقڵ و ئاوەز و تێبینیین.\nسەید عەبباس عەراقچی" جێگری وەزیری دەرەوەی کۆماری ئیسلامیی ئێران بۆ بەشی سیاسیی، بەڵگەکانی نەتانیاهووی بە ساختە و درۆینە زانی و ڕاشکاوانە رایگەیاند؛ ئەم کردەوەیەی سەرۆک وەزیرانی ڕژێمی زایۆنی شانۆیەکی لە پێشەوە داڕێژراو بوو بۆ ئەوەی کاریگەری دانێتە سەر بڕیای "دۆناڵد ترەمپ"ی سەرۆک کۆماری ئەمریکا سەبارەت بە ڕێککەوتنی ئەتۆمیی نێوان ئێران و وڵاتانی ئەندامی پێنج کۆ یەک (ئەمریکا، فەرانسا، بەریتانیا، ڕووسیا، چین و ئەڵمان).\nئەم بانگەشەیەی نەتانیاهوو دووپات کراوەی هەر ئەو بانگەشانەیە کە پێشتر لە ژێر ناوی چالاکیی ئەتۆمیی ڕابردووی ئێران ناسراو بە pmd وەڕێیان خستبوو و لە ڕێککەوتنی ئەتۆمیی نێوان ئێران و وڵاتانی پێنج کۆ یەکدا ئەو دۆسییەیە لە لایەن ئاژانسەوە داخرا.\n"فدریکا موگرینی" ڕێکخەری سیاسەتی دەرەوەی یەکێتیی ئەورووپا شەوی سێشەممە لە کاردانەوە بەو شانۆگەرییەی نەتانیاهوو بە پێداگری لە سەر ئەوەی کە ئاژانسی نێودەوڵەتیی وزەی ئەتۆمی تا ئیستا لە ١٠ ڕاپۆرتی خۆیدا پێبەند بوونی ئێران بە ڕێککەوتنی ئەتۆمیی لەگەڵ وڵاتانی پێنج کۆ یەکی پشت ڕاست کردۆتەوە، راشکاوانە رایگەیاند؛ نەتانیاهوو هیچ بەڵگەیەکی بە دەستەوە نییە کە بسەلمێنێ ئێران بەرنامەی تۆکمەی هەنگاوی هاوبەشی بنپێ کردووە.\nئەو بانگەشەیەی نەتانیاهوو دەسبەجێ پاش سەفەری "مایک پۆمپێئۆ" ی وەزیری دەرەوەی ئەمریکا بۆ فەلەستینی داگیرکراو هاتە ئاراوە و نیشانی دا ترەمپ هیچی بە دەستەوە نییە و بۆ چوونەدەر لە ڕێککەوتنی ئەتۆمی لە دووی بڕ و بیانوو دەگەڕێ.\nهەروەها "محەممەد جەواد زەریف" وەزیری دەرەوەی ئێران لە کاردانەوە بە قسە پڕچەواشەکارییەکانی نەتانیاهوو لە پەیامێکی تویتەریی نوێ دا وتی: کەیف خۆش بوونەکەی ترەمپ پەردەی لە سەر هەموو شتێک لادا. شوانە درۆزنەکە ئەم بانگەشەو درۆو دەلەسانەی بۆ چەن ڕۆژ پێش ١٢ی مانگی مەی هەواهەنگ کردبوو.\n"دۆناڵد ترەمپ" پێشتر ڕایگەیاندبوو تا ١٢ی مانگی مەی سەبارەت بە مانەوە یان چوونەدەری ئەمریکا لە ڕێککەوتنی ئەتۆمی دوابڕیاری خۆی دەدات.\nنەتانیاهوو شەش ساڵ لەمەوبەریش لە نەتەوە یەکگرتووەکاندا بە نیشان دانی نیگارێک بانگەشەی کردبوو ئێران خەریکە دەگاتە هێڵی سووری دەسڕاگەیشتن بە بۆمبی ئەتۆمی.\n"دۆناڵدترەمپ"ی سەرۆک کۆماری ئەمریکا بەردەوام بەپێچەوانەی هەڵوێستی لایەنەکانی دیکەی ڕێککەوتنی ئەتۆمی ، بەرنامەی تۆکمەی هەنگاوی هاوبەشی بە ڕێککەوتنێکی نالەبار ناو بردووە و خوازیاری هەڵوەشانەوەیەتی، نەتانیاهوویش داکۆکی لە ترەمپ دەکات بەڵام جیهان نەیاری ئەو کردەوە دوژمنکارانەیەی سەرۆک کۆماری ئەمریکایە.


کاک نەوشیروان لەنێوان زریانی گۆڕین و گۆڕانکاری و واقیعدا! – لڤین پرێس\nکاک نەوشیروان بە بزوتنەوەی گۆران چەندین چەمک و هزری گرنگی لە کۆمەڵگای کوردەواریدا وروژاند و گۆمەکەی شڵەقاند، وەک چەمکەکانی ئۆپزسیۆن. دادپەروەری کۆمەڵایەتی، سەروەری یاسا، شەفافیەت و … تاد، هەرچەندە تواناو و سنورەکانی خۆی بۆ گۆرین و گۆرانکاری دەزانی، بەڵام کەرەستە پێویستەکانی بۆ ئەو پرسانە وەک پێویست دابین نەکردبو، لە سەرەتادا هیوای بەوەبو بزوتنەوەیەکی جەماوەری و ژیانی پەرلەمانی دەسەڵات ناچار دەکات گۆرانکاری بکات. دواتر بە دەرکردنی گۆڕان لە حکومەت و سەرۆکی پەرلەمان باوەری تەواوی لا دروستبو کە ژیانی پەرلەمانی لە کوردستان کەوتۆتە ژێر پرسیاری گەورەوە، گۆرینی سیستەمی حوکمرانیش زۆر ئەستەم دەبێت.\nبەرەی گۆرین و گۆرانکاری زۆر پەرتەوازەیە و پەیام و مەرجەعی هاوبەشیان نیە، خۆپیشاندانە خۆرسکەکانی هاوڵاتیان بە مەرگ و خوێن خەتم دەکرێن بێئەوەی ئەو بەرەیە کار و هەڵوێستی جدیان نواندبێت، دەسەڵات بێباکانە رێگەی خۆی گرتۆتە بەر، هێزە نێودەوڵەتیەکان ئۆپۆرچینست ئاسا مامەڵە دەکەن و راستگۆ نین لە پەیامە سواوەکانیان، بەغدا گەمەی نادروستی هەزار و یەک سەر لە گەڵ دۆخی کوردستان دەکات، وڵاتانی دراوسێ و نزیک تا دوا دڵۆپ شیری دەسەڵات دەدۆشن و لە کوردستان بونەتە دیفاکتۆی سیاسی و سەربازی و هەواڵگری و ئابوری….تاد.\nتەندروستی جیهانی هۆشداریەکی توند لەبارەی کۆرۆنای گۆڕاو دەدات


یەكگرتووی ئیسلامی كوردستان – Page 10 – تۆڕی میدیایی خەڵک\nکلیلە وشەی "یەكگرتووی ئیسلامی كوردستان"\nئەمینداری یەكگرتوو: خزمەتكردنی مرۆڤەكان پێویستی بە موزایەدە نیە\nخەڵك- بەشی هەواڵ ئەمینداری گشتی یەكگرتووی ئیسلامی كوردستان لەمیانەی بەسەركردنەوەی ڕابیتەی ئیسلامی كورد ڕایگەیاند، خزمەتكردنی مرۆڤەكان پێویستی بە موزایەدە نیە و ئەركی هەمووانە. بەپێی ڕاگەیەنراوێكی نووسینگەی...\nئاژانسێكی پەكەكە پەیوەندییە نهێنییەكانی توركیا و یەكگرتوو ئاشكرادەكات\nخەڵك-بەشی هەواڵ ئاژانسی هەواڵی فوڕاتنیوز (ANF) لە ڕاپۆرتێكدا ئاشكرایكرد كە یەكگرتووی ئیسلامی كوردستان كادرانی خۆی ڕەوانەی توركیا دەكات بۆ ڕاهێنان لە بواری لەشكری و فیكریدا. ئاژانسەكە...\nبزووتنەوە، پەڕلەمانتارەكانی هاوپەیمانی بەرەو ئیسڵاح بە پەڕلەمانتاری خۆی نازانێت\nخەڵك-بەشی هەواڵ ئەندامێكی سەركردایەتی بزووتنەوەی ئیسلامی ڕایدەگەیەنێت، نوێنەرەكانی یەكگرتووی ئیسلامی لە پەڕلەمانی كوردستان بە نوێنەری خۆمان نازانین. بزووتنەوەی ئیسلامی و یەكگرتووی ئیسلامی بە لیستێكی هاوبەش...\nیەكگرتوو هەنگاوەكانی بۆ چوار ساڵی داهاتوو دەستپێكرد\nخەڵك-بەشی هەواڵ ئەندامێكی ئەنجومەنی جێبەجێكردنی یەكگرتووی ئیسلامی ڕایدەگەیەنێت، یەكەم هەنگاومان بۆ گەشەكردنەوەی حزب كە ئۆپۆزسیۆن بوونە ئەنجام داوەو بەردەوام دەبین. دوای هەردوو هەڵبژاردنی ساڵی ڕابردوو لە...\n“یەكگرتوو، حزبی بێ چەكی كردە عورفێكی ڕوون و ئاشكرا لەكوردستان”\nخەڵك-ئارام سەردار ئەمڕۆ ٦ی شوباتی ٢٠١٩ یەكگرتووی ئیسلامی كوردستان یادی ٢٥ ساڵەی دامەزراندنی خۆی دەكاتەوە، ئەندامێكی سەركردایەتی حزبەكەش ڕایدەگەیەنێت، هەندێ لایەن پێیان وابوو یەكگرتوو ناتوانێ درێژە...\nیەكگرتوو لە ساڵیادی 25 ساڵەیدا\n“ئایندەی هەستانەوە لەبەردەم یەكگرتووی ئیسلامیدا زۆر كراوەیە”\nخەڵك-بەشی هەواڵ ئەندامێكی ئەنجومەنی جێبەجێكردنی یەكگرتوو ڕایدەگەیەنێت، یەكگرتوو خەبات و تێكۆشانی زۆری كردووە و قوربانی زۆریش لەو پێناوەدا داوە. ئەمڕۆ 6-2 یادی 25 ساڵەی ڕاگەیاندنی...\nیەكگرتوو؛ لێدوانەكەی رێبوار تاڵەبانی ڕاوبۆچوونی خۆیەتی هەڵوێستی یەكگرتوو نیە\nخەڵك – بەشی هەواڵ وتەبێژی یەكگرتووی ئیسلامی كوردستان ڕایدەگەیەنێت، ئەو قسانەی سەرۆكی ئەنجومەنی پارێزگای كەركوك كردویەتی ڕاوبۆچوونی خۆیەتی و گوزارشت لە هەڵوێستی یەكگرتووی ئیسلامی كوردستان ناكات....\n6 فڕاكسیۆنی كوردستانی لە ئەنجومەنی نوێنەران لەسەر 5 خاڵ رێككەوتن\nخەڵك – بەشی هەواڵ لە راگەیەنراوێكدا كە وێنەیەیەكی دەست (تۆڕی میدیای خەڵك) كەوتووە، شەش فراكسیۆنی كوردستانی لە ئەنجومەنی نوێنەرانی عیراق دوای كۆبوونەوەیەیان لەسەر 5 خاڵ رێككەوتوون...\nبارزانی و سەڵاحەدین بەهادین كۆبوونەوە\nخەڵك-بەشی هەواڵ سەرۆكی پارتی دیموكراتی كوردستان و ئەمینداری گشتی یەكگرتووی ئیسلامی كوردستان كۆبوونەوە. میدیای فەرمی یەكگرتوو بڵاویكردەوە، ئەمڕۆ یەك شەممە 20/1/2019 سەڵاحەدین محەمەد بەهائەدین، ئەمینداری گشتی...\nخەڵك-بەشی هەواڵ لە ئەنجامی پێكنەهێنانی حكومەت و چارەسەرنەكردنی ئەو كێشە و قەیرانانەی رووی لە هەرێمی كوردستان كردووە، هاووڵاتیان نیگەرانن و لای خۆشیانەوە بەرپرسانی حزبە ئۆپۆزسیۆنەكان دەیانەوێ...


بورهان شێخ ڕەئوف: ماکرۆن لە بەیروت و بەغداد. – WTARIKURD\nبورهان شێخ ڕەئوف: ماکرۆن لە بەیروت و بەغداد.\nلەماوەى مانگێکدا دووجار عمانۆئیل ماکرۆنى سەرۆک کۆمارى فەرەنسا سەردانى بەیروتى پایتەختى لوبنانى کرد، ئەگەر لوبنان یەکێک لە وڵاتە کۆلۆنیالیەکانى فەرەنسا بێت ئەوا سەرۆک ماکرۆن هەر بەهەمان خەیاڵى جارانەوە خاوەندارى لە لوبنان و قەیرانە سەختەکانى دەکات و هەر دواى تەقینەوە وێرانکەرەکەى بەندەرى بەیرۆت، ماکرۆن کەلاوەو دارو پەردو و دوکەڵەکەى بەسەرکردەوە، لەناو ئاپورەیەکى زۆرى هاوڵاتیانى لوبنانى کە هاواریان دەکرد ڕزگارمان کەن لە دەستى حوکمڕانە گەندەڵەکان.\nبەڵام جارى دووەم کە ماکرۆن گەڕایەوە بۆ بەیروت ئەو حەماسەت و ئومێدە گەورەى خەڵکى لوبنان هەڵیان چنی بوو دامردەوەو هەناسەى ساردیان هەڵکێشا لەوەى کە ماکرۆنیش ناتوانێت برینەکانیان تیمار بکات.\nماکرۆن سەرەتا وتى پێویستە ژێرخانى سیستمى حوکمڕانى لوبنان بگۆڕێت نەک جوانکارى بکرێت، بەڵام ئێستا ماکرۆن پشتگیرى لە کاندیدى نوێ بۆ پێکهێنانى کابینەى حکومەت (مستەفا ئەدیب ) باڵوێزى لوبنان لە ئەڵمانیا دەکات کە لەلایەن شەقامى لوبنانەوە ڕەت دەکرێتەوە، چونکە ناوبراو پێشتر سەرۆکى نوسینگەى سەرۆکى حکومەتى پێشوترى لوبنان نەجیب میقاتى بوو، لە بەرئەوە هەر بە درێژکراوەى هەمان سیستمى حوکمڕانى دەزانن.\nماکرۆن لە بەغداد\nئەگەر ساڵى 2014 لە گەرمەى شەڕى داعشدا لە عێراق فرانسۆ هۆلاند سەرۆکى ئەوکاتى فەرەنسا گەیشتە بەغدادو هەولێر بۆ پێکهێنانى هاوپەیمانى نێودەوڵەتى بۆ بەگژاچوونەوەى تیرۆرى دەوڵەتى ئیسلامى، ڕۆڵى کاریگەرى فەرەنسیەکان بۆ لەناوبردنى داعش و تیرۆر گەلێک کاریگەر بوو چونکە فەرەنسیەکان لە هەموو کەس زیاتر دەرکیان بە مەترسى تیرۆر بۆسەرئاشتى ناوچەکەو جیهانیش کردبوو ، لەوەش زیاتر بوونى 900 چەکدارى هەڵگرى ڕەگەزنامەى فەرەنسى لە نێو ڕیزەکانى داعش لە عێراق و سوریا ئەرکى فەرەنسیەکانى زیاتر قورس کردبوو.\nلە ئێستاشدا سەرۆک ماکرۆن سەردانى بەغداى کردو و زنجیرەیەک کۆبوونەوەى گرنگى لە گەڵ سێ سەرۆکایەتیەکەى عێراق و سەرۆکى هەرێمى کوردستان و هەموو هێزە سیاسیەکانى عێراق ئەنجامدا بە شاندى یەکێتى نیشتمانى کوردستانیشەوە بە سەرۆکایەتى هاوسەرۆک لاهور تاڵەبانى.\nئەوەى لە لێدوان و هەواڵەکان و میدیاکاندا بیستمان ئەوەیە سەرۆک ماکرۆن پێداگرى لەسەردەکات ئەوەیە کە فەرەنسا عێراق بەتەنیا جێ ناهێڵێت، هێشتا مەترسى تیرۆرى دەوڵەتى ئیسلامى داعش ماوەو و جگە لەوەش دەستوەردانى دەرەکى لە کاروبارى عێراق و پێشێلکردنى سەروەرییەکەى، لە بەرامبەر ئەم مەترسى و هەڕەشانەدا سەرۆک ماکرۆن ڕایگەیاند کە ئەوان پرۆژەیەکیان هەیە بەناوى ( پاراستنى سەروەرى عێراق ) لەبەرامبەریشدا لایەنى عێراقى بەگرنگیەوە هاوکارى پشتیوانیەکانى فەرەنسایان بۆ عێراق نرخاند.\nخاڵێکى گرنگ لە پڕۆژەکەى فەرەنسا پاراستنى سەروەرى عێراقە کە دەخوازێت سەرکردەکانى عێراق ڕەزامەندى لەسەر بکەن و دواتر کۆمەڵگاى نێودەوڵەتى پشتیوانى بکات، هەموو ئەمانە لە کاتێکدا ڕوو دەدەن کە فڕۆکەکانى تورکیا ڕۆژانە بوردومانى گوندو چیاو ناوچەسنوورییەکانى هەرێمى کوردستان دەکەن کە بەشێکى دانەبڕاوى عێراقە، لەم کاتەدا ناکۆکییەکانى فەرەنساو تورکیا و یەکێتى ئەوروپا لە دۆخێکى زۆر ئاڵۆز و قەیراندایە هەر لە دەریاى سپى ناوەڕاستەوە تا دوڕگەى قوبرس و ناکۆکى لە گەڵ یۆنان و دەستوەردانى تورکیا لە لیبیا و لە سوریا زۆر شوێنى تریش، بۆیە تورکیا دەخوازێت لە عێراق بەر بەو دەستدرێژى و چاوچنۆکییەى تورکیا بگرێت.\nبابەتێکى ترى گرنگ کە ئەمجارە لەم سەردانەدا باسى لێوەکرا وزەى ئەتۆمە بۆ بەرهەمهێنانى کارەبا لە عێراق لە لایەن فەرەنساوە ئەگەرچى لە سەرەتاى هەشتاکانى سەدەى پێشوویش ڕژێمى ئەوساى عێراق هەنگاوێکى واى نا هەر لە گەڵ فەرەنسا، بەڵام ئیسرائیل بۆردومانى کرد.\nلە کۆتاییدا بۆ عێراق گرنگە هاوپەیمانى و هاوکارى فەرەنسا و هەموو وڵاتانى گەورەو پیشەسازى و خاوەن پێگەو هێز بۆ ئەوەى بتوانێت خۆى بنیات بنێتەوەو بەر بە دەستوەردانى وڵاتە ئیقلیمیەکان بگرێت و خۆى لە سیاسەتى جەمسەربەندى بپارێزێت.\nعیماد عه‌لی: ئه‌وه‌ی ده‌سه‌ڵات به گه‌نده‌ڵ بزانێت نابێته پاشكۆی.\nگفتوگۆی نێوان پۆلات جان و مه‌زڵووم عه‌بدی.


ئەمەریكا Archives - هيوای کۆرد\nئامانج رەحیم :هەموو بڕیارەکانی حکومەتى هەرێم بەکۆدەنگی بووە 48 خوله‌ك ago\nئەمەریكا ؛گروپێك لەدژی حكومەت سه‌ریهه‌ڵدا\non: ته‌مموز 01, 2020 In: جێهان, هەواڵ\nله‌گه‌ڵ خۆپیشاندانه‌كانی ئه‌مه‌ریكا، بزووتنه‌وه‌یەك سه‌ریهه‌ڵدا بەناوی “بووگالۆ” كە له دژی حكومه‌تی ئه‌و وڵاته كار ده‌كه‌ن، به‌ڵام كۆمپانیای فه‌یسبووك بڕیاریداوه كاره‌كانیان...\tRead more\nدەیان گەورە بەرپرسی كۆمارییەكان پشتیوانی خۆیان بۆ بایدن رادەگەیەنن\non: حوزه‌یران 27, 2020 In: جێهان, هەواڵ\nسەرچاوەیەكی ئاگادار بەئاژانسی رۆیتەرزی راگەیاندووە، بەهۆی نارازیبوونیان لە سیاسەتەكانی دۆناڵد ترامپی سەرۆكی ئەمەریكا، دەیان گەورە بەپرسی پێشووی ئاسایشی نەتەوەیی ئەمەریكا لەسەر لیستی كۆمارییە...\tRead more\nشاندی دانوستانکاری هەرێم لەگەڵ باڵیۆزانی ئەمەریكا و بەریتانیا لەبەغدا كۆبونەوە\non: حوزه‌یران 25, 2020 In: جێهان, عێراق, کوردستانی, هەواڵ\nشاندی دانوستانکاری حکومەتی هەرێم بە سەرۆکایەتی قوباد تاڵەبانی جێگری سەرۆک وەزیران لەگەڵ باڵیۆزانی ئەمەریكا و بەریتانیا لەبەغدا كۆبونەوە. لە کۆبونەوەكاندا كە ئەمڕۆدا 25 حوزەیرانی 2020، بەرێوە...\tRead more\n“بەمنزیكانە جیهان تووشی قەیرانێكی دارایی دەبێتەوە”\non: حوزه‌یران 17, 2020 In: ئابوری, جێهان, هەواڵ\nپسپۆڕی جیهانی تەڵاڵ ئەبو غەزالە پێیوایە هەڵكشانی چین لەرووی ئابوورییەوە نیگەرانییەكی چارەنووسسازی رووبەڕووی ئەمەریكا كردووەتەوە و پێشبینی دەكرێت سەرەتا رووبەڕووبوونەوەی ئەو دوو هێزە زەبەلاحە...\tRead more\nكوشتنی كەسێكی تر بە دەستی پۆلیس،تەواوی ئەمەریكای هەژاند\non: حوزه‌یران 14, 2020 In: جێهان, هەواڵ\nدوای ئەوەی جۆرج فلۆیدی رەشپێستی ئەمەریكایی بەمدواییە بەدەستی پۆلیس هاتە كوشتن، بەدوایدا خۆپێشاندانی سەرانسەری ئەمەریكای گرتەوە كە لە دژی تەندوتیژیی پۆلیس هاتنە ئەنجامدان، كەچی كوشتنی كەسێكی...\tRead more\nواشنتۆن پۆست: زیندانییەكانی ئەمەریكا بەئەنقەست كۆرۆنا لەنێوان خۆیاندا بڵاودەكەنەوە\nرۆژنامەی واشنتۆن پۆستی ئەمەریكی باسی لەوە كردووە، كە ژمارەیەك لە زیندانیانی یەكێك لە گرتووخانەكانی شاری لۆس ئەنجلۆسی ئەمەریكا هەوڵ دەدەن ڤایرۆسی كۆرۆنا لەنێوان خۆیاندا بڵاوبكەنەوە بەو ئومێدە...\tRead more\nئەمەریكا پشتیوانی له سیاسەتەكانی ئەنقەرە لەعێراق‌و سوریا و لیبیا دەكات\non: ئایار 14, 2020 In: جێهان, هەواڵ\nجەیمس جیفری نێردەی ئەمەریكا لە سوریا وتی: كڕینی سیستەمی بەرگری ئاسمانی “S-400 “ی روسی لەلایەن توركیاوە رەگەزی سەرەكی تێكچوونی پەیوەندییەكانی نێوان واشنتۆن و ئەنقەرەیە. جیفری لەمی...\tRead more\nبه‌پێی ڕاپرسییەك (%46)ی ئەمەریكاییەكان دەنگ بە بایدن دەدەن\non: ئایار 13, 2020 In: جێهان, هەواڵ\nبڵاوبوونەوەی ڤایرۆسی كۆرۆنا و گیان لەدەستدانی ژمارەیەكی زۆری ئەمریكاییەكان، كێبڕكێی نێوان دۆناڵد تڕەمپ و جۆزێف بایدن، كاندیدی دیموكراتەكانی توندتر كردووەتەوە، كە بەهۆیەوە ژمارەی ناڕازییان لە...\tRead more\nرێژەی بێكاری لە ئەمەریكا بەردەوام لە بەرزبوونەوەدایە\non: ئایار 09, 2020 In: جێهان, هەواڵ\nرێژەی بێكاری لە ئەمەریكا بەهۆی داخرانی زۆر لە كار و كاسبییەكان لە ئاكامی گرتنەبەری رێوشوێنی توند دژی كۆرۆنا، بۆ بەرزترین رێژە بەرز بووەتەوە كە لە 80 ساڵی رابردوو تۆمار كرابێت. بەگوێرەی یۆرۆن...\tRead more\nچین خەریكی دروستكردنی سیانەی ناوەكییە\non: ئایار 07, 2020 In: جێهان, هەواڵ\nدەزگاكانی راگەیاندنی چین رایانگەیاند، دەسەڵاتدارانی چین هاوشێوەی ئەمەریكا و روسیای فیدراڵی خەریكی دروستكردنی سیانەی ناوەكییە . بەگوێرەی راپۆرتێكی رۆژنامەی South China Morning Post ی چینی،...\tRead more